Peace TV Raajje ah Nufenna Goii Hadhaifi - Vaguthu\nކޮވިޑްގެ ފައްސި ކުއްލިއަކަށް ބޮޑުތަނުން މައްޗަށް! -9ގަޑިއިރު ކުރިން\nދުނިޔޭގެ ގިނަ އިލްމުވެރިންގެ ދަރުސްތައް ގެނެސްދެމުން އަންނަ "ޕީސް ޓީވީ" ނުފެންނަ ގޮތަށް މީޑީއާނެޓުން ހަދައިފިއެވެ.\nރާއްޖޭގައި ދެއްކުން މަނާ ކޮށްފައިނުވާ، ދިވެހިންގެ މެދުގައި މަގުބޫލު ކަމެއް ހޯދާފައިވާ "ޕީސް ޓީވީ" ނުފެންނަ ގޮތަށް މީޑިއާނެޓުން ހަދާލުމުން ގިނަ ބަޔަކު އަންނަނީ އެކަމާއި ނުރުހުން ފާޅުކޮށް ކަންބޮޑުވުން ފާޅު ކުރަމުންނެވެ.\nމިކަމާއި ގުޅިގެން މީޑިއާނެޓުގެ ރަސްމީ ބަހެއް އަދި ލިބިފައެއް ނުވެއެވެ.\nއެހެން ނަމަވެސް މީސްމީޑިއާގައި ބައެއް ފަރާތްތަކުން ބުނެފައިވަނީ މީޑިއާނެޓުން "ޕީސް ޓީވީ" ނަގާފައިވަނީ ގިނަ ބައެއްގެ އެދުމުގެ މަތިން ކަމަށް އެބޭފުޅުން ވިދާޅުވާ ކަމަށެވެ.\n"ޕީސް ޓީވީ" ރާއްޖެއަށް ނުލިބޭ ގޮތަށް ހަދާފައިވާއިރު، އިންޑިއާގައި ވަނީ ޑރ. ޒާކިރު ނައިކް އިސްކޮށް ހުންނަވައިގެން ހިންގަމުން އަންނަ މި ޓީވީ އެގައުމުގައި ދެއްކުން މަނާ ކޮށްފައެވެ. އެގޮތުން އިންޑިއާއިން ވަނީ ޒާކިރު ނައިކު އިންޑިއާއަށް އައިސްފިނަމަ ހައްޔަރު ކުރާނެ ކަމުގެ އިންޒާރުވެސް ދީފައެވެ.\n"ޕީސްޓީވީ" އިން ގެނެސްދޭ އެންމެ ހާއްސަ ޕްރަގްރާމްތަކުގެ ތެރޭގައި ހިމެނެނީ ޑރ. ޒާކިރު ނައިކު އިސްލާމްދީނުގެ މަތިވެރިކަން ބަޔާން ކޮށްދެއްވާ އެތައް ހާސް ބަޔަކާއެކު ބާއްވަވާ ދަރުސްތައްކަން ފާހަގަކޮށްލެވެއެވެ. މިފަދަ ދަރުސްތަކުގައި ޒާކިރު ނައިކު ވަނީ އެތައް ބައެއްގެ ސުވާލު ތަކަށް ޖަވާބުވެސް ދެއްވާފައެވެ.\nމީޑީއާނެޓުން "ޕީސް ޓީވީ" ނުފެންނަ ގޮތަށް ހަދާފައިމިވަނީ ރާއްޖޭގައި ފާޅުގައި ބަޔަކު އިސްލާމް ދީނަށާއި ރަސޫލާއަށް ފުރައްސާރަ ކުރުން އިތުރުވެފައިވާ ވަގުތެއްގައެވެ.\nމީޑިއާނެޓް މެދުވެރިކޮށް މިހާރު ޕީސް ޓީވީ ލިބޭނެ\nޕީސް ޓީވީ ނުލިބެނީ ސިގްނަލް މައްސަލައަކާއި ގުޅިގެން - މީޑިއާނެޓް\nއޭޕްރީލް 6, 2020 17:26\nއިސްލާމް ދީނަށް ދިން ނިކަމެތިކަމެއް..މަޑުމަޑުން ކަމަކަށްފަހު ކަމެއް ކުރަމުން ދާކަންފާހަގަވޭ...އިންޝާﷲ މިއަށްވުރެ ރަނގަޅުދުވަހެއް ވަރަށް އަވަހަށް ދައްކަވާނެ .. އާމީން\nއޭޕްރީލް 6, 2020 18:26\nޢިލާހީއްޔަ އިސްލާމްދީން ނޫން އެހެންދީންތަކަށް ތާއީދުކޮށް ނަޝީދު( އަންނި ) މީގެކުރިންވެސް ވަނީ ގިނަވާހަކަތަކެއް ދައްކާފަ ދިވެހިރައްޔަތުންގެ ތެރެއިން ގިނަބަޔަކު މީނާގެ ވާހަކަ ދިފާއުކުރުމުގަ މީ ހިތާމަހުރިކަމެއް ކޯފާ އަންނަނީ އައްނާނީ ކިހިނެއްކަމެއް ދުލުންބަޔާ ކުރަންވެސް ނޭނގޭ ޔާރައްބު އަލަމެން މިމުސީބާތުން ސަލާމަތްކުރައްވާންދޭވެ.\nއޭޕްރީލް 6, 2020 21:04\nޔާ ﷲ، އައްނިޔާ އޭނާގެ ލާދީނީ ބައިގަނޑުގެ މުސީބާތުން މިޤައުމު ސަލާމަތްކުރައްވާށި.\nއޭޕްރީލް 6, 2020 18:36\nބަރަހަނާ ސައިޓްތަށް ބަންދުކޮށްދެއްވާ! ސޯލިހޫ އެކަންކޮށްދެއްވާ! ބަންދުކޮށް ދެއްވާށޭ ޕްލީޖް...\nއޭޕްރީލް 6, 2020 18:39\nއެންމެން އަނގަ ފުޅާކޮށްފަ ވާހަކަ ދައްކަން ތިއްބާ ބޭނުންހާ އެއްޗެއް ހަދާ ނިންމާލައިފި!! ދިވެހިންގެ ކިޔަމަންތެރިކަމުގެ ނާޖާއިޒު ސަރުކާރުންވެސް ނަގަނީ!! ކުންފުނި ތަކުންވެސް ނަގަނީ! ދިވެހި ރައްޔިތުންނަށް ބޭނުންހާ އެއްޗެއް ހަދާއިރުވެސް ރައްޔިތުން ކިޔަމްނަތެރިކަމާއެކު! ބޭނުން އަގެއްގަ މުދާ ވިއްކަނީ!! ބޭނުން އަގެއްގަ ކުންފުނި ތަކުންވެސް ޚިދުމަތް ފޯރުކޮށްދެނީ! ދިވެހި ހުރިހާ ރައްޔިތުން ދައްކާ ޓެކްސް ފައިސާއިން ހަމައެކަނި މާލެ ތަރައްގީކުރަނީ! އެފައިސާ ޖީބަށް ލަނީ!! އެފައިސާއިން ވައްކަން ކުރަނީ! އެފައިސާއިން ރިޝްވަތު ދެނީ! ރާއްޖޭގައި ވާދަވެރިކަން އިތުރުކުރަން ރައްޔިތުންނަށް އަގުހެޔޮށް ދަތުރު ފަތުރުކުރެވޭނެގޮތް ހަދަން ކުންފުނިތަކުން އެއަރލައިން އޮޕަރޭޓްކުރަން ފެށުމުން ދަތިކުރަނީ! ބޭނުން ތަނަކަށް އަގުހެޔޮކޮށް ދަތުރުވިޔަނުދޭ! މޯލްޑިވިއަންއޭ ކިޔާ ފެލާ ކުންފުނިން ފިއްތަނީ! އައްޑޫއަކަށް އެހެން ފްލައިޓަކަށް ދަތުރުވިޔަނުދޭ! އައްޑޫ ރައްޔިތުން ހުރިހާ ގޮތަކުންވެސް ފެލަނީ! މާލޭ މީހުން ގެދޮރު ބޮޑު އަގުގައި ކުއްޔަށް ދީގެން!! ޕީސް ޓީވީ ކަނޑާލީ ކީއްވެގެންތޯ އަހަން އެތަނަށް ދިވެހި ރައްޔިތުން ނިކުމެ އެއްވާ ހިސާބުން ކިޔާދޭނެ! ޑިމޮކްރަސީ ފައްކާވާނީ ގޭގައި ތިބެގެނެއްނޫން! ގާނޫނު އަސާސީން ރައްޔިތުންނަށް ފުޅާ ދާއިރާއެއްގައި ލިބިދީފައިވާ އިހްތިޖާޖުކުރުމާ މުޒާހަރާ ކުރުމާ މަސައްކަތް ނުކޮށް ހުއްޓާލަން އޮތް ޙައްގުތަކުގެ ބޭނުން ރައްޔިތުން ހިފަން ފެށި ދުވަހަކުން މިކަންކަން ބަދަލުވާނެ!! ކޮންމެ ބަޔަކުވެސް ބޭނުންހާ އެއްޗެއް ހަދާފަ ރައްޔިތުން ބިކަކުރާތަން ބަލަން ރައްޔިތުން މަޑުން ތިބޭކަށް ނުޖެހޭ! ބިރުފަހައަނަޅާ ދާން އެބަޖެހޭ!! ޙައްގު ހޯދަން!\nއޭޕްރީލް 6, 2020 19:03\nކަލާނގެ ސަފުން ބަދަލު ނުކުރައްވަތެ ގައުމުގެ ހާލަތެއް، ނުވާނަމަ ގައުމުގަ ބަދަލުކުރުމުގެ ޚިޔާލާތެއް. إن الله لا يغير ما بقوم حتى يغيروا ما بأنفسهم .\nއެހެންވީމަ “إن شاء الله ވާނެ ވާނެ” ކިޔާލަ ކިޔާލަ ތިބުމެއް ނޫން ރަނަގަޅު ގޮތަކީ. ކަންކަން ގޮސް މަގަށް ދިޔާމަ އެންމެން އެކަން ރަނގަޅުކުރަން ތެދުވާންވީ. والله اعلم.\nއޭޕްރީލް 6, 2020 19:18\nޔަގީންތާ މިސަރުކާރު ބޯކކޮޅުއަތައް ބަލަބަލާ ތިއްބާ ވެއްޓެނީ3މަސްފަހުން ކިބޫ ނަގުލުގާ އަމިއްލަޔައް ދަތް އަޅާ ރައްކާވާނެ އިންޝާﷲ\nއިހަށް ދުވަހު ބޭސްކޮޅު ގެނެސްދީފަ ފުރަތަމަ ކުރި ޝަރުޠުކަންނޭގެ ތީ\nއޭޕްރީލް 6, 2020 17:31\nލާދީނީ އަންނި ކިތަންމެ ދުވަހެއް ތިކަން ނުވެގެން އުޅެނީ.\nއޭޕްރީލް 6, 2020 17:36\nސޯލިޙް ކައެއަށް ރައީސް ކިއުމުގެ ހައިސިއްޔަތު ގެއްލިއްޖެ. ހުވާކުރާއިރު އޮންނަނީ ފުރަތަމަވެސް އިސްލާމް ދީނުގެ ވާހަކަ. އެކަން ނުކުރެވޭ. އިސްތިޢްފާ ވަގުތުން. މިހާރު ދިވެހި ރައްޔިތުން ނަށް އެނގޭނެ ލާދީނީ ސަރުކާރެއްކަންމީ. މިއޮއްފަދަ ވަބާގެ ޙާލަތު ގައިވެސް. އަންނަ އަންގާގޮތަށް ގެރިމޯދީ ރުހޭގޮތަށް. އަދިވެސް ހޭނާރާތަ. މިބިރުވެރިކަމުގައިވެސް\nއޭޕްރީލް 6, 2020 17:38\nބީޖޭޕީ ކުޑަ ސަރުކާރުން ބީޖޭޕީ މައިސަރުކަރު އަންގާ ގޮތަށްދޯ ހިންގޭނީ މިހާރު އަށްޑޫގަ ބީޖޭޕީގެ ސަރުކާރުގެ އިމަރަތްތަށް ނިމިގެނ އެދަނީ އަދިވެސް މިލާދީނީ ސަރުކާރަށް ދިވެހިންނޭ ތިމންމީ %100 މުސްލިމު ގައުމެކޭ ކިޔާގެންތިބެ އަތްޖަހާ މިސަރުކާރު ގެންނަން ވޯޓު ދިންމީހު ލަދެއްނުގަނޭތަ އިސްލާމްދީނަށް ފުރއްސާރަކުރި މޑއނ މިހުން އެތިބީ ސަރުކާރުގެ ބޮޑުމުސާރަ ނަގާގެން އަތުންފައިން އެއްކމެއް ނުކޮށް ރާއްޖޭންބެރުގަ ޗުއްޓީހެދަކޮށްލަން ދެން ދީނީ ދަރުސްތަށް ދޭ ޕީސްޓީވީ މޯދީ ބަންދުކުރީމަ މިމިހުންވެސް ބަންދުކުރީ ވިސްނަންވެއްޖެނު މާރަނގަޅުވާނެ އިސްލާމްދީނާ ބީރައްޓެހި އިންޑިޔާ ބުދައް ގެރިޔަށް އަޅުކަން ކުރާ ޗެނަލްތަށް ބަނދު ކުރިއްޔާ މަޔާ ދަރިޔާ ގޭތެރޭ ތިބެގެން ބަލާލން ނުކެރޭ ޗެނަލްތަށް އެދައްކަނި މީ ބޮޑުވަރު ސެކިއުލާ ލާދީނި ފިކުރު ފަތުރަން އުޅުނަސް\nއޭޕްރީލް 6, 2020 17:45\nއެސްޓާ ޕުލަސް ބަންދުކުރޭ!! ހުރިހާއެންމެން މީޑިއާނެޓު ކަޑާލަންވީ އޭރުން ރާކަނިމަސް ކެވޭނެ!\nއޭޕްރީލް 6, 2020 19:34\nއޭޕްރީލް 6, 2020 17:46\nމާތް ﷲ އަށް ޓަކައި މީޑިއާނެޓު ބޮއިކޮޓު ކުރުމަށް ހުރިހާ އެންމެން އެކީ އަތުގުޅާލާ.\nރާއްޖޭގައި ވަރަށް މޮޅު ދީނީ އިލްމު އުގެނިގެންތިބި ވަރަށް ހުށިޔާރު ބަސްމޮށުންތެރި ޒުވާން އެތައްސަތޭކަ ޝެއިޚުން އެބަތިބި...އިންޑިއާ ރުންސަން ތިކަންކުރިޔަސް އިސްލާމްދީނުގެ ދަންމަރު މިޤައުމުގައި ވިދާބަބުޅަމުންދާނީ...ދީނީ ނަސޭހަތްދޭނެ. ރައްޔިތުން އަހާނީ އެއަޑު... ﷲ ސބވތ އިރާދަފުޅުން މިޤައުމުގައި އަލްމާނީ ފިކުރު އާލާކުރަން މަސައްކަތްކުރާމީހުން ބަލިވެ ނިކަމެތިވާނެ... ތިމަންނައަކީ މިވެނި އެވެނި ނަޝީދެކޭ ނުވަތަ އިބޫއެކޭ ބުންޏަސް އެއްވެސްބާރެއްނެތް ނިކަމެތި އިންސާނުން. . މިއަދު ދުނިޔޭގައި އޮހެރޭ ކަރުނަޔަށް ޝިފާއެއް ނުލިބެނީ ކޮން ހަތިޔާރެއްނެތިގެންތޯ.. ކޮންސައިންސެއް ނެތިގެންތޯ... މީގެ5މަސްކުރިން ކަޝްމީރުގެ ހުރިހާ ރައްޔިތުން އިންޑިއާގެ ޕީޖޭޕީ ހައްދުފަހަނައަޅާފައިވާ ސަރުކާރުން ލޮކްޑައުން ކުރި...މިއަދު ލޮކް ޑައުންވީ މުޅި އިންޑިއާ.... މިއަދު ހަތިޔާރުގެ މަދަދުގެ ބާރުވެރިކަމުގައި މަގެ ދީނާއި މަގެ ޤައުމާއި ނުކުޅެއްޗޭ....\nﷲއިރާދަފުޅުން ގުޅަކުޅޭ ފަސްގަޑުގައި ތިނުލަފާވެރިން ރައްޔިތުންނަށް ވެދުމަށް އަރުވާނެދުވަސް ވަރަށްކައިރި....\nއޭޕްރީލް 6, 2020 17:49\nއެކަމަކު އިސްލާމްދީނަށް މަލާމާތްކުރާ ހުރިހައި އެންމެނަށް ހިމާޔަތްދޭނެ!\nއޭޕްރީލް 6, 2020 17:51\nމީދިއާނެޓް އެންމެންވެގެން ބޮއިކޮޓްކުރަމާ. ކިތަންމެ ވަރަކައްތެޅުނަސް އިސްލާމް ދީނެއް ފޮހެނުލެވޭނެ ފޮހެލެވޭނީ ހަމަތިބައިމީހުން. ތިކުރެވުނު ކަމައް އަވަހައް ތައުބާވޭ.\nއޭޕްރީލް 6, 2020 17:53\nޢެންމެއް މީޑިޔާ ނެޓުން ވަކިވާންވީނު ގެރިމޯދީބުނެގެން ބުއްޅަބޭ ކުރިކަމެކޭވެސް ތުންތުން މަތިން ކިޔާއަޑުއިވޭ މިއީ މިހާރު އިންޑިޔާގެ އަވައްގަޑެކޭ ބަލަގަ\nއޭޕްރީލް 6, 2020 17:55\nދިވެހި މިލޮބުވެތި ވަތަން އިންޑިޔާގެ ނުފޫޒު ގެ ދަށަށް ދާކަމުގެ ވަރުގަދަ ހެއްކެއް.\nއޭޕްރީލް 6, 2020 17:56\nޕީސް ޓީވީ އާމެދު ތިޔަ ދެކޭ ނަޒަރު ބަދަލުކޮށް ޕޯން ސައިޓްތަށް ބަންދުކޮށްދެއްވާ!\nއޭޕްރީލް 6, 2020 17:59\nމިފަހަރު ނުފެންނަ ގޮތައް ހެދީ ޕީސްޓީވީ ދެންހަދާނީ މުންނާރު ޗެނަލް ނުފެންނަގޮތްް ދެން އިވިގެން ދާނީ މިސްކިތްތަކުން ބަންގީގެ އަޑުނީވޭގޮތަށް ހެދި ވާހަކަ ދެން އިވިގެން ދާނީ މިސްތަކުގެ އިމާމުން ވަޒީފާއިންކޮށް ހުރިހާ މިސްކިތެއް އަބަދުގެއަބަދަށް އެއްވެސް މީހަކަށް ނުވަދެވޭނެހެން ލޮކުޑައުންކުރިމަންޒަރު އެއީ މޯދީއެދުމަކި އެކަން ކުރާނެ. ބަލަން ތިބޭ.\nއޭޕްރީލް 6, 2020 18:09\nޕީސްޓީވީ ކަޑާލާފައިވަނީ އިޒުރޭލުން އެދުމުގެ މަތިން އިންޑިއާގެ ޕުރެޝަރާ އެކު ސަރުކާރުގެ އެންގުމަކަށް......\nއޭޕްރީލް 6, 2020 18:10\nލާދީނީ އަންނީގެ ބަލާވެރިކަން ޖެހުނީ...ޕީސްޓީވީ ކަޑާލާފައިވަނީ އިޒުރޭލުން އެދުމުގެ މަތިން އިންޑިއާގެ ޕުރެޝަރާ އެކު ސަރުކާރުގެ އެންގުމަކަށް......\nއޭޕްރީލް 6, 2020 18:12\nލާދީނީ އަންނީގެ ބަލާވެރިކަން ޖެހުނީ...ޕީސްޓީވީ ކަޑާލާފައިވަނީ އިޒުރޭލުން އެދުމުގެ މަތިން އިންޑިއާ ގެ ޕުރެޝަރާ އެކު ސަރުކާރުގެ އެންގުމަކަށް......\nއޭޕްރީލް 6, 2020 18:13\nއަދިވެސް އަހަރެމެން ދިވެހިން ހޭ އަރާކަށް ނުވޭ ދޯ. އިޓަލީ އެމެރިކާފަދަ ހާލަތަކަށް ނުދިޔައީމަ އަނެއްކާ ބޮޑާވެގެން ބިރު ކަޑައިލީތަ؟ ހެޔޮނުވާނެ އިސްލާމްދީނަށް ނަސްރުދޭން މަސައްކަތްކުރާ އިލްމުވެރިންނާ ދެކޮޅަށް މަސައްކަތްނުކުރޭ.\nއޭޕްރީލް 6, 2020 18:38\nޢަދި ކިރިޔާތަ ރޭކާލީ.......ވަގުތު މީހުންނަށް\nއޭޕްރީލް 6, 2020 18:44\nޕީސް ޓީވީ އާއި ދެކޮޅު ދެބަޔު މިގައުމުގައި އުޅޭނެ. ޢެއީ ލާދީނީ މީހުންނާއި ދީނީ ހަރުކަށި ފިކުރުގެ މީހުން.\nއޭޕްރީލް 6, 2020 18:45\nމީޑިއާ ނެޓުނޫން ބަޔަކުވެސް މިކަން ކުރަން ވެއްޖެނޫންތޯ؟ލާދީނީ ބައިގަނޑާ ގުޅުން ހުރި އާއިލާ އަކުން ހިންގާ ކުންފުންޏެއް މީޑިއާނެޓަކީ. އަލުގަނޑު މީގެ އެއްދުވަސް ކުރިން މީޑިއާ ނެޓަށް ގުޅުމުން ބުނީ ޓެކްނިކަލް މައްސަލައެއް ދިމާވެގެން އުޅޭތީ މިޗެނަލް ނުދެއްކި ގެންއުނީ ކަމަށް މިކަން ހައްލުވުމާއި އެކު އެޗެނަލް ލިބޭނެކަމަށް ޕެކޭޖަށް ބަދަލު ގެންނައިރުވެސް ކްލައިންޓުނަށް އެނގުމެއްނޯވޭ.މިހާ ޚުދުމުޚުތާރު ގޮތަކަށް މިކަން ކުރަނީ މިމަސައްކަތް އިތުރު ކުންފުނިތަކުން ކުރަންވީ އޭރުން ވާދަވެރިކަން އުފެދި މީހުންނަށް ހެޔޮއަގުގައި ޚިދުމަށް ލިބޭނެކަން ކަށަވަރު ސަަރުކާރުން ވެސް އެބަޖެހޭ މިކަމަށް ހައްލެއް ގެންނަން/\nފަސޭހަ ކަމާ އެކު ޕޯން ބަލަން ޅަ ސޮރު ސޮރު މެން ތިބެނީ. އަޅެ އެކަހަަލަ ސައިޓު ތައް ބަންދު ކޮއްބަލަ. ޕީސް ޓީވީ ގައި ޒާކިރު ނައިކު އިސްލާމް ދީނަށް ޓަކާ ކުރައްވާ މަސައްކައިތް ނުފެންނަނީ ތޯ ?\nއޭޕްރީލް 7, 2020 09:37\nޖޯކަރުބެ ޓެރަރިޒަމްއަށް ކުރާ މަސައްކަތް އަހަރެމެންނަށް ފެނޭ\nމީޑިއާ ނެޓުނޫން ބަޔަކުވެސް މިކަން ކުރަން ވެއްޖެނޫންތޯ؟ލާދީނީ ބައިގަނޑާ ގުޅުން ހުރި އާއިލާ އަކުން ހިންގާ ކުންފުންޏެއް މީޑިއާނެޓަކީ. އަލުގަނޑު މީގެ އެއްދުވަސް ކުރިން މީޑިއާ ނެޓަށް ގުޅުމުން ބުނީ ޓެކްނިކަލް މައްސަލައެއް ދިމާވެގެން އުޅޭތީ މިޗެނަލް ނުދެއްކި ގެންއުނީ ކަމަށް މިކަން ހައްލުވުމާއި އެކު އެޗެނަލް ލިބޭނެކަމަށް ޕެކޭޖަށް ބަދަލު ގެންނައިރުވެސް ކްލައިންޓުނަށް އެނގުމެއްނޯވޭ.މިހާ ޚުދުމުޚުތާރު ގޮތަކަށް މިކަން ކުރަނީ މިމަސައްކަތް އިތުރު ކުންފުނިތަކުން ކުރަންވީ އޭރުން ވާދަވެރިކަން އުފެދި މީހުންނަށް ހެޔޮއަގުގައި ޚިދުމަށް ލިބޭނެކަން ކަށަވަރު\nއޭޕްރީލް 6, 2020 18:48\nމިޑިޔަނެތުން އޮރިޔަން ފިލުމު ފެންނަ ޗެނަލް ދައްކަ މިމަ ނުބައިކަމެއް މިކަން ނުހުއްޓުވަ ޕިސްޓިވި ދެއްކުން ހުއްޓުވުމަކި ވަރަށް ދަށުދަރަޖައިގެ ކަމެއް ޕިސް ޓިވިގެ ޕުރޮގްރަމް ތައް ފެންނަނެ ބައިވަރު ގޮތްގޮތް އިބަހުރި އިންގެތޯ\nއޭޕްރީލް 6, 2020 18:51\nލާދީނީ އެޖެންޑާގެ ދަށުން ހުއްޓިވީ\nއޭޕްރީލް 6, 2020 18:53\nޕީސް ޓީވީ ކެނޑިދާނެ. އަހަރެމެންގެ ހިތަކުން އިސްލާމްދީން ނުފޮހެވޭނެ. ކަރުބުރިކުޔަސް ހެޔޮ. އަހަރެމެންގެ އެންމެ ފަހު ބަހަކީ ޝަހާދަތުގެ ދެކަލިމަ. އިންޝާﷲ.\nއިންޑިޔާއަށް ވިކި ހުސްވީ. މީޑިއާ ނެޓަށް ސަރުކާރުން ބިރުދެއްކީތަ ހުއްޓާލީ؟\nއޭޕްރީލް 6, 2020 18:59\nމިގައިމުގެ ދީންވަންތަ ކަން ގުޅިފައިއޮތީ ޕީސްޓީވާއާތަ؟؟ މިއީހަމަ ދިވެހިންގެ ވައްތަރު. ދުވަހަކު ޕީސްޓީވީ ނުވެސްބަލާ އިންޓަނެޓުން ބަރަހަނާ ސައިޓްތަކަށް ވަންނަ މީހުން އެންމެ ގަދަޔަށް ފާޑުކިޔާ ކޮމެންޓް ކުރާނީ\nއޭޕްރީލް 6, 2020 19:35\nޕީސް ޓީވީ ނުފެންނަ ގޮތް ހެދިއްޖެ އިންޑިޔާގެ ހިންދޫން އެމީހުންގެ ފާސިދު ޢަޤީދާގައި އަޅުކަންކުރާ ތަންތަން ފެންނަ ޗެނެލްތައް ބަނދެއް ނުކުރެވޭ! އޮރިޔާން ސައިޓްތަކަށް ވަނުން ބަންދެއް ނުކުރެވޭ މީ ކިހިނެއްވާކަމެއް؟؟؟؟؟؟\nއޭޕްރީލް 6, 2020 19:58\nސޯލިހޫ ތިޔަށްވުރެ މާތާހަިތުވާނެ އިންޓަނެޓްުން ޕޯން ސައިޓްތަށް ބޮލޮކް ކުރިނަމަ މީީނުވާނެ ކަމެއްނޫން ލާދީނީ ޗެނލްތަކާ ނިވާކަން ކުޑަ ފިލުމް ދައްކާ ޗެނަލްތަށް ބޮލޮކްކުރިޔާ މީހެއްގެ ހެޔޮބަހެއއގެ އަޑު އިވެނީ ނޫނި އިވެނީ މިކަހަލަގެ ނުރުހމުގެ އަޑު ތިއުޅެނީ ޔަހޫދީ ޢައިރުމުސްލުން ރުއްސާގެން މިގައުމު ފަނާކުރަންތަ ސަރުކާރުން ހީނުކުރައްޗޭ އިސްލާމްދީން ބަލިކަށި ކުރެވޭނެ ކަމަށް ސެކިއުލާ ފިކުރަށް ދުވަހަކުސް އަހަރެމްގެ ހަށިގަނދުގާ ފުރާނަ ހުރިހާ ހިނދަކު ލާހިކެއްނޫން\nއޭޕްރީލް 6, 2020 20:13\nޜަގަލު.. އެއްވެސް ކޮންްޓްރޯލެއް އޮންނަ ޗެނަލެއް ނުން، ދިވެހިންނައް ދީނުގެ ކަން ކަން އޮލޭގޮތައް ގެންނަ ޗެނަލެއް.. މަށައް ހަމަރަގަލު.. އިސްޅްދީންގެ ވާހަކަ ހަމަ ރަގަލީ ދިވެހި ސޭހުން. ދިވެހި ބަހުން ގެނެސް ދިނީމަ ..\nއޭޕްރީލް 6, 2020 20:27\nމީ މިސަރުކާރުން ހިންގި ބޮޑުވެގެންވާ ޖަރީމާއެއް މިކަންއަހަރެމެންހަރުކަށި ޢިބާރާތުން ކުށްވެރިކުރަމެވެ\nއޭޕްރީލް 7, 2020 00:06\nއޭޕްރީލް 7, 2020 00:07\nތީ ބަންދުކުރަން މާލަސްވެސް ވެއްޖެ ޗެނަލެއް\nއޭޕްރީލް 7, 2020 01:23\nހަމަޔަގީން ލާދީނީން މިސްކިތްތަށް ބަންދުކު ރުމަށް ލިބުނުފު ރުސަތުގެ ބޭނުން ހިފާ ޕީސްޓީވީ ނުފެންނަގޮތް ހަދާލީ މިކަމުގެ އަޑީގައި މީޑިއާނެޓުގެ ދައު ރު ވަ ރަށް ބޮޑު............ ދެން އެހެން ނެޓެއް ހިޔާ ރު ކު ރަންވެއްޖެ!!\nއޭޕްރީލް 7, 2020 01:29\nއަދިތިންމަސްފަހުން ކިނބޫގެ ސަ ރުކާ ރު ވެއްޓޭނެ އެދުވަހުން ރައްޔަތުން ފަހާ ކިނބޫ ހައްޔަ ރުކު ރާނެ އިންޝާ ﷲ އިންޝާ ﷲ.\nއޭޕްރީލް 7, 2020 01:30\nއަދިތިންމަސްފަހުން ކިނބޫގެ ސަ ރުކާ ރު ވެއްޓޭނެ އެދުވަހުން ރައްޔަތުން ފަހާ ދުވެ ކިނބޫ ހައްޔަ ރުކު ރާނެ އިންޝާ ﷲ އިންޝާ ﷲ.\nއޭޕްރީލް 7, 2020 02:18\nބ އަތޮޅުން މީޑިއާނެޓު ކަނޑާލަން ތަށްޔާރު ހޭވައްލާ ހުޝިޔާރު.\nއޭޕްރީލް 7, 2020 08:14\nޕީސްޓީވީ ވެބްސައިޓުން ޗެނަލް ލައިވް ސްޓްރީމްކުރެވޭނެ.މީޑިޔާނެޓް ނެތަސް އަހަރުމެންނަށް ހެޔޮ.ޓެކްނޮލޮޖީއެއީ މިހާރު ތިހެން ހުއްޓުވޭނެއެއްޗެއް ނޫން.މިހާރުވެސް މިބަލަނީ ޕީސްޓީވީ.ދެން ލަލަލަލަލަލަލާލާ.


Siyaasee Fasaadha (Part 3) | #Dhiislam\nސިޔާސީ ފަސާދަ (ތިންވަނަ ބައި)\n11 months ago |0comment| April 4, 2017\nޙަޤީޤީ ކުރިއެރުމަކުން ކުރިއަރައިދާން އަޅުގަނޑުމެން އެދޭ ނަމަ، އަޅުގަނޑުމެންނަށް ވެގެން މި ދިޔަ ގޮތާއި މެދު ވިސްނައި ފިކުރު ކުރަން ޖެހެއެވެ. ދުރާލާ ފޯރުކޮށް ނުދެވޭ ބޭހަކުން ޝިފާ ލިބުމެއް ނެތެވެ. ހަމައެފަދައިން ރޭވުންތެރިކަމެއްނެތި ހަމައެކަނި ހުށަހަޅާލެވޭ ހުށަހެޅުމަކުން ނަސްރެއް ވެސް ނުލިބޭނެއެވެ. މާޒީގައި އެ ނަސްރު އަޅުގަނޑުމެންނަށް ލިބިގެން ދިޔައެވެ. ސަބަބަކީ އުންމަތުގެ ސަލަފުން އެކަމަށްޓަކައި ގަދައަޅައި މަސައްކަތް ކުރުމެވެ. އެހެނަސް ޚަލަފުން ވަނީ އެކަމުގައި އިންތިހާއަށް އިހުމާލުވެފައެވެ. އެކި ދިމަ ދިމާލުން އިސްލާމް ދީނަށް ނަސްރު ދިނުމުގެ ނަމުގައި ހަނގުރާމަކުރާ މީސްމީހުން އަޅުގަނޑުމެންނަށް މިހާރު ވެސް އެބަ ފެނެއެވެ. އެހެނަސް އޭގެ ތެރެއިން ވެސް ގިނަ ބައެއްގެ ލެއަށް، ކުރިން އަޅުގަނޑު ދެންނެވި ބާވަތުގެ ޖަރާސީމުގެ އަސަރު ވަނީ ކޮށްފައެވެ. އެ މިސްރާބުގައި، އެބައިމީހުން ކުރިޔަށްދާ މިންވަރަށް ވުރެ ބޮޑަށް، ގާތީ ފަހަތަށް ދިއުމެވެ. އަދި ކީއްހެއްޔެވެ. ކޮންމެވެސް ދުވަހަކުން، މާޒީގައި ވެފައިވާ ފަޟީޙަތުގެ މައްޗަށް ފަޟީޙަތް އިތުރު ކުރުވާނޭ ބަޔަކު ކަމުގައި މިބައިމީހުން ވެސް ވެގެންދާނެ އެވެ.\nއަޅުގަނޑު ދެކޭގޮތުގައި، އަލުން އާފެށުމަކުން ފެށުމަށްޓަކައި، މުޅިން އާ ހިއްވަރެއްލާފައި، އިސްވެދިޔަ ކަންކަމުގެ މައްޗަށް އުންމަތް ހޭލައްވާލަން އެބަ ޖެހެއެވެ. ކީރިތި ޤުރްއާނާއި މާތް ނަބިއްޔާ صلى الله عليه وسلمގެ ސުންނަތުން ބާރު ލިބިގަނެގެންނެވެ. އަދި ވޭތިވެ ދިޔަ 14 ޤަރުނުން ލިބިގެން ދިޔަ ތަޖްރިބާ އިން ޢިބްރަތް ލިބިގެންނެވެ. ފަހަރެއްގައި މީހަކު ސުވާލު ކޮށްފާނެ އެވެ. އަހަރެމެން ޙަޤީގަތުގައި ވެސް މި ދެންނެވި މަންހަޖު ތަކާއި (ކީރިތި ޤުރްއާނާއި ސުންނަތް) ޚިލާފު ވެއްޖެ ހެއްޔެވެ؟ އާއެކެވެ. އަޅުގަނޑުމެން އެ މަންހަޖުތަކާއި، އަޅުގަނޑުމެންގެ އަނގަބަހުން ޚިލާފެއް ނުވެއެވެ. އެހެނަސް އަޅުގަނޑުމެންގެ ވިސްނުމާއި ފިކުރަށް ވެރިވެފައިވާ ހުސްކަމަށް ނަޒަރު ހިންގަވާށެވެ. އަޅުގަނޑުމެންގެ ނަސްފުތައް ފަސާދަ ވެފައިވާ ފަސާދަވުމަށް ބައްލަވާލައްވާށެވެ. މި ކަންކަން އަޅުގަނޑުމެން އެ މަންހަޖު ތަކާއި ޚިލާފުވި ކަމުގެ ހެއްކަކަށް ފުދެއެވެ.\nތާރީޚުގެ ތެރެއަށް ފުންކޮށް ނަޒަރު ހިންގާލައިފިނަމަ ދެންނެވޭނީ، ސިޔާސީ ފަސާދަ އަކީ އަޅުގަނޑުމެންގެ މުޖްތަމަޢުތަކުގައި ވަރަށް ޒަމާނުއްސުރެ އަށަގެންފައިވާ ބައްޔެއް ކަމުގައެވެ. ތާރީޚު ހެކިދޭ ގޮތުގައި، ބައެއް ވެރިން ވަނީ، އެބައިމީހުންނާއި ރައްޔިތުންނާއި ދެމެދުގައި ބޮޑެތި ޚަންދަޤުތައް ކޮނެ، ރައްޔިތުންނަށް އެމީހުންނާއި ހަމައަށް ވާޞިލު ނުވެވޭނެ ގޮތް ހަދާފައެވެ. އެފަދަ ވެރިންގެ އަމިއްލަ އެދުންތަކާއި ޝަހުވަތްތައް ގިނަގުނައެވެ. ދުނިޔަވީ ބޭނުންތައް ވަނީ ފުނި ޖެހިފައެވެ. މިބައިމީހުން ﷲ ތަޢާލާގެ ދީނަށް އެއްވެސް އަމާންކަމެއް ނުދެއެވެ. އަދި އެމީހުންގެ ރައްޔިތުންނާއި މެދު ރަހުމެއް ހަމްދަރުދީއެއް ވެސް ނުބަހައްޓައެވެ. މި ޙާލުގައި އެ ޤައުމުތަކުގެ ރައްޔިތުން ވަނީ އެތަކެއް ޒަމާންތަކެއް ހޭދަކޮށްފައެވެ. މިފަދަ ވެރިންގެ މިސާލަކީ، އެ ރައްޔިތުންގެ މޭމައްޗަށް އެރުވިފައިވާ ބަރު ހިލައެއްގެ މިސާލެވެ.\nއިރުމައްޗާއި ހުޅަނގުގެ އިސްތިޢްމާރީ ބާރުތަކުން، އެބައިމީހުން އިސްތިޢުމާރުކޮށްގެން ތިބި ޤައުމުތަކުގެ ރައްޔިތުން އޮބަހައްޓައި މައިތިރިކުރުމަށްޓަކައި މިފަދަ ވެރިންގެެ ބޭނުންހިފަމުން ދިޔައެވެ. އިސްލާމް ދީނާއި އެދީނުގެ ޙުކުމްތައް ތަންފީޒުކުރުން މަނާ ކުރުމަށްޓަކައެވެ. އަދި ކީއްހެއްޔެވެ؟ އެއްވެސް ފަރުދެއްގެ އިންސާނީ ކަރާމާތެއް، ނުވަތަ އިޖްތިމާޢީ މިނިވަން ކަމެއް ނޯންނާނެހެން އެ ޤައުމުތަކުގެ ވެށި ފަސާދަކުރުމުގައި ވެސް އިސްތިޢުމާރީ ބާރުތަކުން ދިޔައީ މިބައިމީހުންގެ އެހީތެރިކަން ހޯދަމުންނެވެ. ކޮންމެއަކަސް، މިބައިމީހުން ވެސް ދަޢުވާކުރަމުން ދިޔައީ، ތިމަންމެންނަކީ އިސްލާމީ ޝަރީޢަތުގައިވާ ގޮތަށް ޢަމަލު ކުރާ ބައެއް ކަމުގައެވެ. މިފަދަ މީހުން ދެކޭގޮތުގައި ގިނަ ބައެއްގެ ރައުޔާއި އެއްގޮތަށް ވެސް އަދި މަދު ބައެއްގެ ރައުޔާއި އެއް ގޮތަށް ވެސް، ޢަމަލުކުރުމުގެ ބާރު ޙާކިމަށް ނުވަތަ ވެރިޔާއަށް އޮވެއެވެ. އަދި ކީއްހެއްޔެވެ. އަދި ބޭނުންވެއްޖެ ހިދެއްގައި ބަޔަކާއި މަޝްވަރާކުރުމެއް ނެތި، އޭނާގެ އަމިއްލަ ރައުޔާއި އެއްގޮތަށް ވެސް ޢަމަލުކުރަންވީއެވެ. އިސްލާމްދީން އަޅުގަނޑުމެންނަށް ދަސްކޮށްދީފައިވާ “ޝޫރާ”ގެ އުޞޫލަކީ މީތޯއެވެ. އިސްލާމީ ޝަރީޢަތުގައި ބަޔާންވެފައިވާ “ޝޫރާ”ގެ އުޞޫލަކީ މީ ކަމުގައި ވާނަމަ ހުދުމުޚްތާރުކަމަކީ ފަހެ ކޮބާ ހެއްޔެވެ؟ މިއީ ރަނގަޅު ދަޢުވާއެއްކަމުގައި ވާނަމަ، މި ދެ ނިޒާމުގެ ތަފާތަކީ ފަހެ ކޮބާ ހެއްޔެވެ؟


Apple ge Iphone 11 nerun anna mahuge 10 gai | Mihaaru\nއެޕަލް އިން އަންނަނީ އައިފޯން 11 ނެރެން ތައްޔާރުވަމުން.\nއެޕަލްގެ އައިފޯން 11 ނެރުން އަންނަ މަހުގެ 10 ގައި\n31 އޯގަސްޓް 2019 - 08:52\nއޭގެ އެންމެ ހާއްސަ ކަމަކަށް ވާނީ އައިފޯންގެ އެންމެ ފަހުގެ މޮޑެލް 11 ޕްރޯ ނެރުމެވެ. ޓެކް ޚަބަރުތައް ގެނެސްދޭ ނޫސްތަކުން ބުނާ ގޮތުގައި އައިފޯނުގެ ތިން މޮޑެލެއް ނެރޭނެ ކަމަށް ބެލެވެ އެވެ. އެއީ އައިފޯން 11، އައިފޯން 11 ޕްރޯގެ އިތުރުން އައިފޯން 11 ޕްރޯ އެކްސް އެވެ.\nApple will launch iPhone 11 on Sept. 10 in Cupertino https://t.co/P3eg8mwfIn pic.twitter.com/HZBg1wjEXL\n— CNET (@CNET) August 30, 2019\nމި އިވެންޓްގައި އެޕަލް ވޮޗް އަޕްގްރޭޑެޑް ވާޝަނެއް ނެރޭނެ ކަމަށް ބެލެވެ އެވެ. އިވެންޓަށް އެޕަލްގެ ލޯގޯގައި ރަތް، ފެހި، ރީނދޫ، ނޫ އަދި ދަނބުކުލަ ހިމަނާފައިވެ އެވެ.\nIs Apple Going to Launch an 'Apple Pencil mini' for the iPhone 11? #applenews https://t.co/rZBGLYwNuR pic.twitter.com/WeZDVtn8jE\n— iDrop News (@iDropNews) August 21, 2019\nމީޑިއާތަކުން ބުނާ ގޮތުގައި އަލަށް ނެރޭ އައިފޯން 11 ގެ ދެ މޮޑެލެއްގައި މުޅިން އަލަށް ތިން ކެމެރާ ވެސް ހިމަނާފައި ވާނެ އެވެ. އަދި ޑިސްޕްލޭ އިން ފެންނާނެ އެއް ތަފާތަކީ ސައިޒު ކުރިއަށް ވުރެ ބޮޑުވުމެވެ. އެއީ 5.8 އިންޗުން 6.1 އިންޗިއަށެވެ.\nޔަގީނުން ވެސް އެޕަލްގެ އައިފޯން 11 ވެގެން ދާނީ މިހާރު ބާޒާރުގައި ލިބެން ހުރި ސްމާޓްފޯންތަކަށް ދޫނުކުރާވަރުގެ ޒަމާނީ ގިނަ ފީޗާތަކާއި ތަފާތުތަކެއް ގެނެސްދޭނެ ސްޕެސިފިކޭޝަންތަކާ އެކު ނެރޭނެ މޮޑެލްއަކަށެވެ. ވަކުިން ހާއްސަކޮށް މި މޮޑެލް މި ފަހަރު އެންމެ ބޮޑަށް އަޅާކިޔާނެ ކަމަށް ބެލެނީ ދާދި ފަހުން ސެމްސަންގުން ނެރުނު ގެލެކްސީ ނޯޓް 10އާ އެވެ.\nއިތުރު ލިޔުންތައް އައިފޯން ސްޓީވް ޖޮބްސް އެޕަލް ސްމާޓް ފޯން


ރައީސް ޔާމީންގެ ރައީސްކަމުގެ ޝަރުތު ގެއްލުނީތަ؟\nވަރަށް އަރިހުގައި ގެންގުޅުއްވާ ބޭފުޅުންނަށް ކުރައްވާ އިތުބާރު ހަމަކުއްލިއަކަށް ގެއްލިދޭ\nވިދާޅުވަނީ ސިކުނޑި ގޮވާވަރުގެ ކަންކަން އެބަ ހިނގާ ކަމަށް\nބުއްދި ހަމައަށް ހުރުމަކީ ރައީސް ކަމުގެ ޝަރުތެއް\n5 އޯގަސްޓް 2017 | ހޮނިހިރު 17:05\nސަރުކާރުން ބޭއްވި ހަފްލާއެއްގައި ރައީސް ޔާމީން ބައިވެރިވަޑައިގަންނަވަނީ\nދިވެހި ޖުމްހޫރިއްޔާގެ ގާނޫނުއަސާސީގެ ހަތަރު ވަނަ ބާބުގައި ރައީސުލްޖުމްހޫރިއްޔާގެ ޝަރުތުތައް ވަނީ ކަނޑައަޅާފައެވެ. އެ ގޮތުން ގާނޫނުއަސާސީގައި ރައީސުލްޖުމްހޫރިއްޔާގެ ޝަރުތުތަކުގެ ތެރޭގައި 109 ވަނަ މާއްދާގެ (ރ) ގައި ބުނަނީ "ބުއްދި ހަމައަށް ހުރި މީހަކު ކަމުގައިވުން" މިގޮތަށެވެ. ރައީސުލްޖުމްހޫރިއްޔާއަކަށް އިންތިޚާބުކުރާ މީހެއްގެ ހުންނަންވީ ޝަރުތުތަކުގެ ތެރޭގައި ބުއްދި ސަލާމަތުން ހުރުން ކަނޑައަޅާފައި އޮންނަނީ ހަމައެކަނި އިންތިޚާބަށް ކުރިމަތިލާ ފޯމު ފުރާ އިރު އެކަން ބެލުމަކަށް ނޫނެވެ. އިންތިޚާބުވުމަށް ފަހު ވެސް އެ މީހުންގެ ބޯގޮވައި ބުއްދި ސަލާމަތުން ނެތްކަން ކަށަވަރުވާ ނަމަ އެ ޝަރުތު އެމީހެއްގެ ކިބައިން ގެއްލިގެންދާނެކަމާ މެދު ދެބަސްވާނެ މީހަކު ނުހުންނާނެއެވެ. އެހެންކަމުން ދައުރުގެ މެދުތެރެއިން ވިޔަސް އެފަދަ ހާލަތެއް މެދުވެރިވެއްޖެ ނަމަ އެ ބޭފުޅަކު އަޒުލުކުރެވި ވެރިކަމުން ދުރުކުރަން ޖެހެއެވެ.\nމިތަނުގައި މި ވާހަކަ މި ފާހަގަ މިކުރަނީ މިހާރު ވެރިކަމުގައި ހުންނެވި އަބްދުﷲ ޔާމީން އަބްދުލްގައްޔޫމް އަށް އެފަދަ ހާލަތެއް ކުރިމަތިވެއްޖެ ކަމަށް އެއްވެސް ރަސްމީ ހައިސިއްޔަތަކުން ކަނޑައެޅުމަކަށް ނޫނެވެ. ނަމަވެސް އެކަމާ މެދު ބަހުސްކުރެވޭ ފަދަ ވާހަކައެއް ޚުދު އެމަނިކުފާނު ވިދާޅުވުމުން ހޯއްގޮވާ މީހުން ގޮވެލިތައް ގޮވާތީއެވެ.\nދާދިފަހުން ހުޅުމާލޭގައި ޕާކްތަކެއް ހުޅުވުމަށް ބޭއްވި ރަސްމިއްޔާތެއްގައި ރައީސް ވަނީ އަމިއްލަފުޅަށް އެކަން ހާމަކުރައްވާފައެވެ. އެކުގައި މަސައްކަތް ކުރައްވާ ސިޔާސީ ބޭފުޅުން ގޮސް އިދިކޮޅު ފަރާތްތަކާ ގުޅޭ މައްސަލާގައި އެމަނިކުފާނު ވިދާޅުވީ މިފަދައިންނެވެ.\n"މީ ހަމަ ގައިމުވެސް އެކަންކަމާ ވިސްނާ ވެސް އަޅުގަނޑުގެ ސިކުނޑިއަށް އޭގެ ޖަވާބެއް ނައި އަޅުގަނޑުގެ ސިކުނޑި ގޮވާވަރުގެ ކަމަކަށް ވެއްޖެ."\nރައީސް ވިދާޅުވީ، މިހުރިހާ ތަނެއް ފެނިވަޑައިގެން ތަޖުރިބާ ލިބިވަޑައިގެން ހުންނެވި ނަމަވެސް އެމަނިކުފާނުގެ ސިކުނޑިފުޅު ގޮއްވާލާވަރުގެ ކަންކަން ގައުމުގައި އެބަ ހިނގާ ކަމަށެވެ. އެމަނިކުފާނުގެ މުޅި ވާހަކަފުޅު އަޑުއަހާލުމުން ހަގީގަތުގައި ވެސް އެމަނިކުފާނުގެ "ބޯގޮވާފައި" ހުރި ކަމަށް ބައެއް ފަރާތްތަކުން ސިފަކުރެއެވެ.\nމީގެ ކުރިން ވެސް އެމަނިކުފާނުގެ ބުއްދި ސަލާމަތުން ހުރިތޯ ބައެއް ފަރާތްތަކުން ސުވާލު އުފައްދާފައި ވެއެވެ. ހާއްސަކޮށް ފާޑުކިޔާ ފަރާތްތަކުން މި ސުވާލު އަމާޒުކުރަނީ ރައީސް ޔާމީން އެކިއެކި ހަފްލާތަކުގައި ދައްކަވާ ވާހަކަތަކާއި ވަރަށް ގާތުގައި ގެންގުޅުއްވާ ބޭފުޅުންނާ މެދު ހަމަ ކުއްލިއަކަށް ކަންތައް ކުރައްވާ ގޮތުންނެވެ. އެގޮތުން އެންމެ އިތުބާރުކުރައްވައިގެން ބޮޑެތި ކަންކަން ހަވާލުކުރާ މީހުންނާ މެދު ވެސް ހަމަކުއްލިއަކަށް އިތުބާރު ގެއްލި އެ ފަރާތްތަކަށް ހިތާމަވެރި ގޮތްތައް ވަނީ ދިމާވެފައެވެ. އެގޮތުން އެންމެ ފުރަތަމަ ނައިބު ރައީސް ޑރ. މުހައްމދު ޖަމީލް އަހްމަދާއި އެންމެ އަރިހުގައި ގެންގުޅުއްވި ދެ ވަނަ ނައިބު ރައީސް އަހްމަދު އަދީބާއި އެންމެ އިތުބާރުކުރެއްވި ޑިފެންސް މިނިސްޓަރު މުހައްމަދު ނާޒިމާއި އެއް އަތްފަދައިން ގެންގުޅުއްވި ދިއްގަރު ދާއިރާގެ ކުރީގެ މެންބަރު އަހްމަދު ނާޒިމް އަށް ވީގޮތް މިތަނުގައި ފަށަފަށައިގެން ނުކިޔަސް ރާއްޖޭގެ ރައްޔިތުންނަށް އެކަން އެނގެއެވެ. މި ލިސްޓް އަދިވެސް ވަރަށް ދިގެވެ.\nކައިރީގައި ކުރިން އުޅުއްވި ބައެއް ބޭފުޅުން ވިދާޅުވާ ގޮތުގައި ރައީސް ޔާމީނަކީ މީހުންނަށް އިތުބާރު ކުރެއްވުމުގައި ވަރަށް ބޮޑެތި މައްސަލަތަކެއް ހުންނަ ބޭފުޅެކެވެ. ހަމަ އެންމެ ގާތުގައި ގެންގުޅޭ މީހުންނާ މެދު ހަމަ ކުއްލިއަކަށް އިތުބާރު ގެއްލި އެ މީހަކާ މެދު ޝައްކުތައްކޮށް އެންމެ ފަހުން އެ މީހަކު އަރިހުން ދުރުކުރެއްވުމަކީ އާންމު ކަމެކެވެ. އެހެންކަމުން އެމަނިކުފާނު އަރިހުގައި މަސައްކަތް ކުރައްވާ ބޭފުޅުން ވެސް އަބަދު ތިއްބަވަނީ ހިތްބިރުގަނެފައި ކަމަށް އެފަދަ ބޭފުޅުން ވިދާޅުވެއެވެ. ހާއްސަކޮށް ވެރިކަމަށް ވަޑައިގަތް ފަހުން މިހާތަނަށް އެކި ފަރާތްތަކާ މެދު ކަން ހިނގާފައިވާ ގޮތުން ކައިރީގައި ގެންގުޅުއްވާ ކޮންމެ ބޭފުޅަކާ މެދު މާދަމާ ވެސް އެހެން ވެދާނެ ކަމުގެ ބިރު އަބަދު ވެސް އޮވެއެވެ.\nޝައްކުކުރުމާއި އިތުބާރުގެ މައްސަލައިގެ އިތުރުން ބައެއް ހަފްލާތަކުގައި އެމަނިކުފާނު ދައްކަވާފައިވާ ވާހަކަތަކުގައި ވެސް ފޫނުބެދޭ އެތައް ކަމެއް ފާހަގަކުރެއްވިފައި ވެއެވެ. އެގޮތުން އިސްލާމްދީނާ ފުށުއަރާ ވާހަކަތަކާއި ރައްޔިތުންގެ ކުރިމަތިގައި ދައްކަން ހެޔޮނުވާ ވަރުގެ ވާހަކަތައް ދެއްކެވިފައި އެބަހުއްޓެވެ. އޭގެ ތެރޭގައި ބެންކޮކް ހިލޭ އަންހެނުންގެ ވާހަކަ އާއި "މާތް ﷲ ގެ ދެ ވަނަ ދަރިކަލުން" ގެ ވާހަކަ އާއި މި ނޫން ވެސް އެތައް ވާހަކަ ތަކެކެވެ. މީގެ އިތުރުން ސިޔާސީ ގޮތުން ބައިކޮޅަށް ގެއްލުން ލިބޭ ފަދަ އެތައް ވާހަކައެއް ވެސް ދައްކަވާފައި ވެއެވެ.\nފާޑުކިޔާ ފަރާތްތަކުން ދެކޭ ގޮތުގައި ރައީސް ޔާމީންގެ އަމަލުފުޅުތައް ހުންނަނީ ހަގީގަތުގައި ވެސް އެމަނިކުފާނު ވިދާޅުވި ގޮތަށް ބޯގޮވާ ފަދަ ގޮތަކަށެވެ. އެހެންކަމުން އެމަނިކުފާނެ ސައިކޮލޮޖިކަލް ޓެސްޓެއް ހަދައި އެ ޓެސްޓްގެ ނަތީޖާ ދިވެހި ރައްޔިތުންނަށް ދެއްކުން މުހިންމު ކަމުގައި އެފަރާތްތަކުން ބުނެއެވެ. އެއީ ހަމައެކަނި ސިޔާސީ ބޭނުމަށްޓަކައެއް ނޫނެވެ. އެމަނިކުފާނާ މެދު ދެކެވޭ ވާހަކަތަކަށް ނިމުމެއް ގެނައުމަށް ވެސް އެއީ ބޭނުންތެރި ކަމެކެވެ އަނެއްކޮޅުން ރައީސްކަމުގެ ޝަރުތުތަކުގެ ތެރޭގައި ހިމެނޭ އެފަދަ ކަމެއް ސަމާސާއަކަށް ހަދާފައި ދޫކޮށްލުމަކީ ވެސް ކޮށްގެން ވާނެ ކަމެއް ނޫނެވެ. އެހެން ކަމުން މިފަދަ މައްސަލަތަކުގައި އިސްނަގަންޖެހޭ އެއް ފަރާތް ކަމަށްވާ ރައްޔިތުންގެ މަޖިލީހުން ވެސް ރައީސްގެ ބުއްދި ސަލާމަތުން ހުރިތޯ ޔަގީންކޮށް ޝަރުތު ހަމަވޭތޯ ކަށަވަރުކުރަން އެބަޖެހެއެވެ. ރައްޔިތުން މަޖިލީހަށް އެކަން ކުރަން ނުކެރޭ ނަމަ ސުޕްރީމް ކޯޓުން ވެސް މިކަމުގައި އިސްނަގަން އެބަޖެހެއެވެ. ޚުދު އެމަނިކުފާނު ވެސް އެ ވިދާޅުވި ފަދަ ގޮތެއް އެމަނިކުފާނަށް މެދުވެރިވެފައިވާ ނަމަ އަވަހަށް ކުރީކޮޅުގައި ފަރުވާއެއް ހޯދުމަށް މަގުފަހިކުރުމަށްޓަކައި ވެސް އެއީ ވަރަށް މުހިންމު ކަމެކެވެ. އެއީ އެމަނިކުފާނަށްޓަކައި ވެސް ކަމާ ބެހޭ އިދާރާތަކުން ކޮށްދޭންޖެހޭ ކަމެކެވެ. ބުއްދި ސަލާމަތުން ހުރިކަމާ މެދު ސުވާލު އުފައްދައި އަޒުލުކުރުމަށް މަޖިލީހަށް މައްސަލައެއް ވެއްދުމުގެ ކުރިން މެޑިކަލީ އެއީ ހަގީގަތެއް ނޫންކަން ސާބިތުކޮށްދިނުމަކީ ވެސް ދައުލަތުގެ ޒިންމާއެކެވެ.\n6 އޯގަސްޓް 2017 | އާދީއްތަ 11:32\nނަޝީދަކަށް ދޮގެއް ނުހަދާ ވާހަކައެއްނުދެއްކޭނެ. ތެދެއް ހެދެން އޮތަސް އެވެސް ދޮގުކޮށްލާނެ. ލާދީނީ ފިކުރުގެ ވެރިއެއް!؟\n5 އޯގަސްޓް 2017 | ހޮނިހިރު 20:09\nހިތަށް އެރިހާއެއްޗެއް ކިޔާ ހިތަށް އެރިހާ ގޮތަކަށް ކަންކަން ކުރަމުން ދަންޏާ ތި ހުރިހާ ޓެސްޓެއް ވެސް ހަދަން ޖެހޭނެ.\n5 އޯގަސްޓް 2017 | ހޮނިހިރު 18:47\nސާބަހޭ ރައީސް 2018. މަރުގެ ހުކުމް ތަންފީޒުކުރަން ފެށުމަށް ގޮވާލަން!؟\n5 އޯގަސްޓް 2017 | ހޮނިހިރު 18:46\nރައީސް ޔާމީންގެ ސަރުކާރުން ޤާނޫނާއި ހިލާފު އަދި އިސްލާމްދީނާއި ހިލާފު ކަމެއް ކޮށްގެން މުޒާހަރާ ކުރަން ނުޖެހޭނެ ކަމަށާއި އެއީ އެފަދަ ކަމެއް ސަރުކާރުން ނުކުރާނެތީ!؟


SunOnline: SABA Championship: Nepal balikoh, Bangladesh in feshun rangalhu koffi\nސާބާ ޗެމްޕިއަންޝިޕްގައި ބަނގްލަދޭޝްއާއި ނޭޕާލް ބައްދަލުކުރި މެޗުގެ ތެރެއިން: އެ މެޗުން ބަނގްލަދޭޝް މޮޅުވީ 76-64 ޕޮއިންޓުން --- ސަން ފޮޓޯ/ މުހައްމަދު އަފްރާހް\nނޭޕާލް ބަލިކޮށް، ބަނގްލަދޭޝްއިން ފެށުން ރަނގަޅުކޮށްފި\n11 މަސް5ދުވަސް ކުރިން - 19 މެއި 2017 0\nރާއްޖޭގައި ކުރިއަށްދާ ފުރަތަމަ ސަރަހައްދީ ބާސްކެޓްބޯޅަ މުބާރާތް، ސާބާ ޗެމްޕިއަންޝިޕްގައި ނޭޕާލް ބަލިކޮށް ބަނގްލަދޭޝްއިން ފެށުން ރަނގަޅުކޮށްފި އެވެ.\nސޯޝަލް ސެންޓަރު އެތެރޭ ކޯޓުގައި މިއަދު ހަވީރު ކުޅުނު އެ މެޗުގެ ހަތަރު ކުއާޓާގައި ވެސް ރަނގަޅު ކުޅުމެއް ފެނިގެން ދިޔައީ ބަނގްލަދޭޝްގެ ފަރާތުންނެވެ.\nއެ މެޗުގެ ފުރަތަމަ ކުއާޓާގައި ނޭޕާލް ޓީމު ކުޅުންތެރިންގެ ފަރާތުން ދަށް ކުޅުމެއް ފެނިގެންދިއުމުން އޭގެ ފައިދާ ނަގައި ބަނގްލަދޭޝް ޓީމުން ބޮޑު ލީޑެއް ނެގިއެވެ. ފުރަތަމަ ކުއާޓާ 22-14 ޕޮއިންޓުން ބަނގްލަދޭޝް ކުރީގައި އޮވެ ނިންމާލިއިރު، ނޭޕާލް ވަނީ ދެވަނަ ކުއާޓާގައި ކުޅުން ރަނގަޅުކޮށް ފަރަގު ކުޑަކޮށްފައެވެ. ދެވަނަ ކުއާޓާ ނިމުނީ 39-32 ޕޮއިންޓުން ބަނގްލަދޭޝް ކުރީގައި އޮވެގެންނެވެ.\nބޮޑު ލީޑެއްގައި ބަނގްލަދޭޝް އޮތުމުން އެޓީމު ފަހު ދެ ކުއާޓާ ކުޅުނީ ވަރަށް ހަމަޖެހިލައިގެންނެވެ. ތިންވަނަ ކުއާޓާ 62-52 ޕޮއިންޓުން ކުރީގައި އޮވެ ބަނގްލަދޭޝް ނިންމާލިއިރު، ހަތަރުވަނަ ކުއާޓާ ނިންމާލީ 76-64 ޕޮއިންޓުން ކުރީގައި އޮވެގެންނެވެ. އެ މެޗުގެ މޮޅު ކުޅުންތެރިޔާގެ މަގާމަށް ހޮވުނީ ބަނގްލަދޭޝްގެ ކުމާރް ބިސްވާސް މިތުނެވެ.\nސާބާ ޗެމްޕިއަންޝިޕްގައި މިރޭ 9:00ގައި ކުޅޭ މެޗުގައި އެންމެ ފަހުގެ ޗެމްޕިއަން އަދި މުބާރާތުގެ އެންމެ ކާމިޔާބު ޓީމު އިންޑިއާއާ ދެކޮޅަށް ރާއްޖެ ނުކުންނަން ޖެހޭނެއެވެ. އިންޑިއާއާއި، ރާއްޖެއާއި، ބަނގްލަދޭޝްއާއި، ނޭޕާލްގެ އިތުރުން ދެން އެ މުބާރާތުގައި ވާދަކުރާ ޓީމަކީ ސްރީ ލަންކާއެވެ.\nއޮސްކާ އެވޯޑު ލިބުނު ފުރަތަމަ ކުޅިވަރު ޝަހުސިއްޔަތަކަށް ކޯބީ ބްރަޔަންޓް2މަސް3ހަފްތާ ކުރިން\nމިއަހަރުވެސް ކިންގްސް ބަލިކޮށް، ޓީރެކްސްއިން ގައުމީ މުބާރާތް ކާމިޔާބުކޮށްފި2މަސް4ހަފްތާ ކުރިން\nޗެމްޕިއަން ސައިކްލޯންއަށް، މޮޅު ކުޅުންތެރިއަކަށް ޝިއުރާ2މަސް4ހަފްތާ ކުރިން\nޓީ ރެކްސް ރެކޯޑު އާކޮށްފި، ޗިކޫގެ ރެކޯޑުވެސް ސަބީހު މުގުރާލައިފި2މަސް3ދުވަސް ކުރިން


މާ ހަފަން “ދަ ޑެކް“ އަށް ދަމާ؟ – Haftha\nMon, 1 June, 2020, 7:00 pm\nމާ ހަފަން “ދަ ޑެކް“ އަށް ދަމާ؟\nމިދުވަސްވަރު އެންމެ ބާރަށް ދެކެވޭ އެއް ވާހަކައަކީ މާ ހަފާ ވާހަކައެވެ. ޒަމާނުންސުރެ ދިވެހިންގެ ތެރޭގައި އޮންނަ މި ސަގާފަތާއެކު އޮފީސްތަކުގައި މި ސަކަރާތް މިހާރުވެސް ދަނީ ޖަހަމުންނެވެ.\nހާއްސަކޮށް ރޯދަ މަސް ފެށެން ތިން ދުވަހެއް ވެފައިވާއިރު، މާހެފުމުގެ ފޯރި މިދަނީ ގަދަވަމުންނެވެ. ބައެއް ރެސްޓޯރެންޓުތަކުންނާއި ކެފޭ ތަކުން ވެސް ދިވެހިންގެ ސަގާފީ ކެއުންތަކުން ވަރުވަރުގެ މާހެފުން މެނޫތައް ވަނީ ނެރެފައެވެ.\nދެން އުފެދޭ ސުވާލަކީ އޮފީސް އެއްކޮށް ނުވަތަ އާއިލާއާއެކު ހިތްގައިމު މާހައުލެއްގައި މާހަފާ ލެވޭނީ ކޮންތަނަކުންތޯއެވެ. އެކަމަށް ދަ ޑެކް ފުރިހަމަވާނެއެވެ. ސަބަބެއް ނެތިއެއް ނޫނެވެ.\nކާނިވާ ސަރަހައްދުގައި ހުރި އެންމެ ފުރިހަމަ އަދި ކޮންމެ ބަޔަކާ ވެސް ގުޅޭގޮތަށް ތައްޔާރުކޮށްފައި ހުރި އެއްތަނަކީ މިއަދު އެއީއެވެ. ބޮޑު މަރާމާތަކަށްފަހު އަލުން ހުޅުވި ދަ ޑެކްގައި މިހާރު އޮފީސްތަކާއި އާއިލާ އެއްކޮށް ކެއުމަށް އިންސާފު ކޮށްލެވޭނެއެވެ. އެގޮތުން އޭސީ ބަޔަކާއެކު ޖާގަ އިތުރުކޮށް ހިދުމަތުގެ ފެންވަރު އިތުރަށް ވަނީ ރަނގަޅު ކޮށްފައެވެ.\nދެން އޮތީ ކާން ލިބޭނީ ކޮން އެއްޗިއްސެއްތޯއެވެ. މާހެފުމަށް ދަ ޑެކްގައި ވަނީ ދެ ޕެކޭޖެއް ނެރެފައެވެ. ލިބެން ހުރި އެއްޗިއްސާ އަޅާބަލާއިރު އަގުބޮޑެކޭ ބުނެވޭނެ ޖާގައެއް ނެތެވެ.\nއެގޮތުން ބޮލަކަށް 95 ރުފިޔާއަށް ލިބޭ ފުރަތަމަ ޕެކޭޖުގައި ހަނޑުލު ބޮޑިބަތާއި ހަނާކުރި މަހުގެ އިތުރުން ކުޅި ފާރޮއްޓާއި ފޮނި ފާރޮށި ލިބޭނެއެވެ. އޭގެ އިތުރުން އާދައިގެ މަތިން ހަފާ ކަދުރާއި ކާއްޓާއި ވަޅޯމަހުގެ ހިމަނާފައިވާއިރު ޖޫހާއި ދުފުން އަދި ސައި ނުވަތަ ކޮފީ އެ ޕެކޭޖްގައި ހިމެނެއެވެ.\nދެވަނަ ޕެކޭޖްގައި މި ދެންނެވި އެއްޗެހީގެ އިތުރުން އަވެއްޔާއި ރޮއްޓާއ މާފުށް އަދި ފިހުނު މަސް ހިމެނެއެވެ. އެ ޕެކޭޖްގެ އަގަކީ ސާވިސް ޗާޖާއި ޖީއެސްޓީ ހިމަނައިގެން އެންމެ 105 ރުފިޔާއެވެ.\nމި ދެ ޕެކޭޖް ވެސް ނެގޭނީ މަދުވެގެން 10 މީހުންގެ ގުރޫޕަކަށެވެ. ނަމަވެސް 100 މީހުންއިން ފެށިގެން 200 މީހުންނަށް އެއް ފަހަރާ އެތަނުގައި ކޭޓާ ކޮށްލެވޭނެއެވެ.\nއެހެންވީމަ، މަޑު ކުރާނެ ކަމެއް ނެތެއް ނޫންތޯއެވެ. ރޯދަ މަސް ބޯމަތިވެފައިވާއިރު މަލެއް ހަފާލަން ދާން ވިސްނާށެވެ. އެންމެން ޓެގްކޮށް ގުރޫޕް ބޮޑުކޮށް، މާ ހަފަން ދަ ޑެކަށް ދަމާތޯއެވެ. ނޫނީ އަވަހަށް 9745665 އަކަށް ގުޅާ ދަ ޑެކުން ރިޒަވޭޝަން ހައްދާލާށެވެ.


Hajjverinnaai aailaathakah MPL bus ves hiley | Mihaaru\nއެމްޕީއެލްގެ ބަހެއް: އެކުންފުނިންވެސް ހައްޖާޖީންނާއި އާއިލާތައް ހިލޭ އެއާޕޯޓަށް ގެންގޮސްދޭން ވަނީ ނިންމާފައި--\nރާއްޖޭގެ ހައްޖުވެރިން ހައްޖަށް ފުރުމަށް ހަމަޖެހިފައި ވަނީ މާދަމާ އިން ފެށިގެން އޮގަސްޓް5ގެ ނިޔަލަށެވެ.\nހައްޖުވެރިންނާއި އާއިލާތަކުގެ މީހުން އެއާޕޯޓަށް ދިއުމުގެ އިންތިޒާމު ހިލޭ ހަމަޖައްސައި ދިނުމަށް އެމްޓީސީސީންނާއި އެމްއޭސީއެލްއިން ވެސް ވަނީ ނިންމައިފަ އެވެ.\nAadheehtha dhuvahu Hajjverin furan fashaane, airport ah gendhan khaassa inthizaamthakeh\nހައްޖުވެރިން އެއާޕޯޓަށް ގެންދިއުމުގެ އިންތިޒާމު ހަމަޖެއްސުން---\nއެމްޕީއެލްގެ ޓްރާންސްޕޯޓް ޑިޕާޓްމަންޓްގެ ވެރިޔާ، މުހައްމަދު މަހުޖޫބް ވިދާޅުވީ ހައްޖުވެރިންނާއި އެ މީހުން ފުރުވުމަށް އެއާޕޯޓަށް ދާ އާއިލާ އާއި ރައްޓެހިން އެއާޕޯޓަށް ދިއުމާއި އަނބުރާ މާލެ އައުމުގެ ހިދުމަތް އެ ކުންފުނީގެ ބަސްތަކުން ހިލޭ ހަމަޖެހޭނެ ކަމަށެވެ.\n"މާލޭ ބަސް ޓާމިނަލުން އެ ބަސްތައް ނައްޓާލާނީ. ސަރުކާރުގެ ވިސްނުމާ އެއްގޮތަށް ހިލޭ އެ ހިދުމަތް ލިބޭނެ،" ހުޅުމާލެ އާއި މާލެއާ ދެމެދު ބަހުގެ ހިދުމަތްދޭ ކުންފުނީގެ ޓްރާންސްޕޯޓް ހެޑް ވިދާޅުވި އެވެ.\nއެމްޓީސީސީ އާއި އެމްއޭސީއެލް އިން އިއްޔެ ބުނީ ހައްޖުވެރިން އެއާޕޯޓަށް ގެންދިއުމަށްޓަކައި އެހެން އަހަރުތަކާ ހިލާފަށް މި އަހަރު ވަކި ފެރީތަކަކާއި ބަސްތަކެއް ހަމަޖައްސާފައިވާ ކަމަށެވެ. އެގޮތުން ހައްޖުވެރިން ފުރާ ދުވަސްތަކުގައި އެ މީހުންނަށް ހާއްސަކޮށްފައިވާ ފެރީ އަދި ބަސް ވަކިން އެނގޭނެ ގޮތަކަށް ފާހަގަކޮށްފައި ވާނެ ކަމަށް ވެސް ބުންޏެވެ.\nއިސްލާމިކް މިނިސްޓްރީން އެދެނީ މާލެ އާއި ހުޅުމާލޭގައި ތިބި ހައްޖުވެރިން ދަތުރުކުރާ މަތިންދާބޯޓްތައް ފުރާ ގަޑީގެ ހަތަރު ގަޑިއިރު ކުރިން އެއާޕޯޓަށް ދިއުމަށްޓަކައި ޓާމިނަލްތަކަށް ދިއުމަށެވެ. އަދި ވިލިމާލޭގައި ތިބި ހައްޖުވެރިން ހަތަރު ގަޑިއިރާއި 15 މިނިޓް ކުރިން ޓާމިލަށް ދިއުމަށް ވެސް މިނިސްޓްރީން އިލްތިމާސް ކުރެ އެވެ.\nބަހުގެ ޚިދުމަތް ހައްޖު އެމްޓީސީސީ އެމްއޭސީއެލް އެމްޕީއެލް އިސްލާމިކް މިނިސްޓްރީ\nސުބުހާނަﷲ އާ ކުުކުޅަކަށް ގާބިހެއް މިއޮތީ އެޅިފައި.. އޭ ކަލޭނޭ ވާނުވާ ނޭނގިގެން ނޫޅެބަލަ ކުރިން ބްރިޖް ނާޅަނީސް ކަނޑު ދަތުރުތައްވެސް ސަރުކާރުން ޙައްޖުވެރިންނާއި ޙައްޖުވެރިންގެ ޢާއިލާތަކަށް ހިލޭ ކޮށްދޭ.. ހާދަ އާވެފައި ތިތިބެނީ... ހެހެހހެހެހެހެހހެ\nގަމީހެއް ގަތީމައި ގޮށެއް ހިލޭ.\nހައްޖުވެރިންނަށް ވަކި ހާއްސަގޮތެއް ހަދައިދެވިގެން ނުވާނެ. ރައްޔިތުންގެ ޓެކުސްފައިސާ ބޭނުންކުރަންވާނީ ހެޔޮގޮތުގައި. ފުލުހުންނާއި ސިފައިންގެ އެހީތެރިކަންވެސް ދެވިގެން ވާނެކަމަށްކަމަކަށް ނުދެކެން. މިހާރވެސް އެމްޓީސީސީ ހިންގަނީ ގެއްލުމުގައި.\nހެޔޮގޮތުގައި؟ އެ ބޭނުން ކުރަނީކީ ހެޔޮ ގޮތުގައެއް ނޫންތަ؟ ބަލަ ފުލުހުންނާއި ސިފައިންނާއި އެމީހުންގެ އާއިލާ ތަކާއި އެމީހުންގެ ހިސާބުގަނޑު އެންނމެންނަށް ހިލޭ ބޭސް ފަރުވާލިބޭ ރާއްޖޭގެ ކޮންމެ ތަނަކުންވެސް. ކޮބާ ހަމަހަމަކަން. ހަމަ އެންމެންގެ ފައިސާ އެއީ.\nޔާރައްބޫ! ޔާރައްބޫ. ﷲއައްޓަކާ. ﷲއައްޓަކާ\nޙައްޖަށް ދެވޭނީ ފުދުންތެރިކަން ހުންނަ މީހުންނަށް، ދެން ކީއް ކުރަން ހިލޭ ބަސް ބާއްވާ ދެނީ. ޙައްޖު ގުރޫޕް ތަކުން ވެސް ޕްރޮފިޓަށް ކުރާކަމެއް. މިހާރު ވެސް އެމްޓީސީސީއަށް ގެއްލުންވާވަރު ކުޑައެއް ނޫން.\nއެމީހުންނަށް ލުޔެއްދިނުމަކީވެސް ކޮށްގެން ވާނެ ކަމެއްނޫންތަ؟ ހާދަހާ އަމިއްލް އެދުން ބޮޑޭ ...\nތީކޮންކަހަލަ ވިސްނުމެއް؟ އެއްބައިމީހުން ޙައްޖަށްދަނީ އެހެން މީހުންގެ ދީލަތި އެހީގަ، އަނެއްބައި މީހުން ޙައްޖަށްދަނީ އުމުރުދުވަހު ލާރިއެއްކޮށްގެން. ދެން އެހެންނޫނަސް މީހަކަށް ކުޑަކުޑައެހީތެރިކަމެއް ފޯރުކޮށްލުން އެއީދެން އެހާވަރުގެ ކަމެއްތަ؟ ހުރިހާކަމެއް ތިޔަމިނެކިރަނީ މާއްދީގޮތުންދޯ.


Ramos PSG ah badhaluvejje\nރާމޯސް ޕީއެސްޖީއަށް ބަދަލުވެއްޖެ\nޝާއިޢުކުރީ: ޙަންނާން ޖުލައި 8, 2021, 16:32\nރެއާލް މެޑްރިޑަށް ގިނަ އަހަރުތަކެއް ވަން ދެން ކުޅުނު އިތުބާރު ޑިފެންޑަރ ސާޖިއޯ ރާމޯސް ޕީއެސްޖީއަށް ބަދަލުވެއްޖެއެވެ.\nމިހާރު އުމުރުން35 އަހަރުގެ ރާމޯސް ފްރާންސްގެ ޕީއެސްޖީއަށް ބަދަލުވިއިރު، އޭނާ ވަނީ މީގެ ކުރިން ރެއާލް ގައި16 އަހަރު ހޭދަކޮށްފައެވެ. މި16 އަހަރުގެ ތެރޭގައި ރެއާލުން ހޯދި ބޮޑެތި ގިނަ ކާމިޔާބީތަކުގެ މުގުލުގައިވެސް ހުރީ ރާމޯސްއެވެ.\nނިމިގެން ދިޔަ ޖޫން މަހުގައި ރެއާލް ދޫކޮށްލަން ރާމޯސް ނިންމާ އެކަން އިއުލާން ކުރިނަމަވެސް އޭނާ ފަހުން ރެއާލްގައި މަޑުކޮށް އެ ކުލަބާއި އެކު ކެރިއަރު ނިންމާލަން ބޭނުންވިއެވެ. އެހެން ނަމަވެސް، ރެއާލުން ވަނީ ރާމޯސް އެ ކުލަބުގައި ނުބެހެއްޓުމަށް ނިންމާފައެވެ.


ކަންގަނާގެ އޮފީހަށް ދިން ގެއްލުމުގެ ބަދަލު ހޯދަން ހުށަހަޅައިފި\nކޮރޯނާ ވައިރަހުގެ ސަބަބުން އަތްމަތި ވަރަށް ބޮޑަށް ވަނީ ދަތިވެފައި\nކަންގަނާގެ އޮފީސް އިމާރާތުގެ ބައެއް ތަންތަނަކީ ގަވައިދާ ހިލާފަށް ހަދާފައިވާ ތަންތަންކަމަށް ބުނެ ބީއެމްސީގެ ޓީމުން ވަނީ ތަޅާލާފައި\n18 ސެޕްޓެންބަރ 2020 | ހުކުރު 09:35\nކަންގަނާގެ އޮފީހަށް ދިން ގެއްލުމުގެ ބަދަލު ހޯދަން ދެ ކްރޯޑް ރުޕީސް ހޯދަން ބޮމްބޭ ހައި ކޯޓަށް ހުށަހަޅައިފިއެވެ.\nދާދި ފަހުން މަރުވި އެކްޓަރު ސުޝާންތު ސިންގް ރާޖްޕުތުގެ މަރާއި ގުޅިގެން ކަންގަނާ އަންނަނީ އޭނާއަށް އިންސާފު ހޯދައި ދިނުމުގައި އެތައް ވާހަކަތަކެއް ދައްކަމުންނެވެ. އެގޮތުން ކަންގަނާ ވަނީ ސަރުކާރާއި މުމްބާއީ ޕޮލިހުން އިހުމާލު ވެފައިވާކަމުގެ ވާހަކަތަކެއް ދައްކާފައެވެ.\nމި މައްސަލަ ވަރަށް ހޫނުވެފައިވާ ދަނޑިވަޅެއްގައި މުމްބާއީގެ ޕާލީ ހިލްގައި ހުންނަ ކަންގަނާގެ އޮފީސް އިމާރާތުގެ ބައެއް ތަންތަނަކީ ގަވައިދާ ހިލާފަށް ހަދާފައިވާ ތަންތަން ކަމަށް ބުނެ ބީއެމްސީގެ ޓީމުން ވަނީ ތަޅާލާފައެވެ.\nއިންޑިއާގެ މީޑިއާތަކަށް މައުލޫމާތު ދެމުން ކަންގަނާ ބުނެފައިވަނީ އޭނާގެ އޮފީހަކީ މިއަހަރުގެ ޖެނުވަރީ މަހު އެތައް ހަރަދެއް ކޮށްގެން ހަދާފައިވާ އޮފީހެއް ކަމަށެވެ. އަދި މިހާރު އިތުރަށް އޮފީސް މަރާމާތު ކުރަން ނުވަތަ އާ އޮފީހެއް ހަދަން އޭނާ އަތުގައި އެވަރަށް ފައިސާ ނެތް ކަމަށެވެ. ކޮރޯނާވައިރަހުގެ ސަބަބުން އަތްމަތި ވަރަށް ބޮޑަށް ވަނީ ދަތިވެފައިވާ ކަމަށް ވެސް އޭނާ ވަނީ ބުނެފައެވެ.\nކަންގަނާ އިތުރަށް ބުނީ އޭނާ އަށް ދީފައިވާ މި ގެއްލުމަކީ ބަޔަކު އޭނާ އަށް ޒާތީވެގެން ދީފައިވާ ބޮޑު ގެއްލުމެއް ކަމަށެވެ. އަދި މި ގެއްލުމަކީ ކަންގަނާގެ ފާޅު ކުރި ހިޔާލުތަކެއްގެ ސަބަބުން ބަޔަކު އޭނާ އާއި މެދު ހަސަދަވެރި ވެގެން ދީފައިވާ ގެއްލުމެއް ކަމަށެވެ. ނަމަވެސް އޭނާ ހަގީގަތް ހާމަކުރަން އަދިވެސް ފަސްނުޖެހޭ ކަމަށެވެ.


Aharenge Emme Gaiy Ekuveriyaa Akee Ambimeehaa - Irrfan - Vaguthu\nއަހަރެންގެ އެންމެ ގާތް އެކުވެރިޔާއަކީ އަނބިމީހާ - އިރުފާން ޚާން\nއިރުފާން ހާންގެ އެންމެ ގާތް އެކުވެރިޔާއަކީ އޭނާގެ އަނބިމީހާކަމަށް އޭނާ ބުނެފިއެވެ.\nއިރުފާން ބުނީ "އަހަރެންގެ އެންމެ ގާތް އެކުވެރިޔާއަކީ އަހަރެންގެ އަންހެނުން. އަހަރެމެން ހަމަ ހުރިހާ ކަމެއް ދެމީހުންގެ މެދުގައި މަސްވަރާކުރަން. އަހަރެންގެ މަސައްކަތްތަށްވެސް. އަހަރެންގެ އަންހެނުން އަހަރެންގެ ފިލްމް ގަރިބް ގަރިބް ސިންގަލް ޕްރޮޑިއުސްކުރީ އޭގައިވާ ލޯބީގެ ވާހަކަ ރީތިކަމުން" ކަމަށެވެ.\n"ލައިވް އޮފް ޕައި"، "ހިންދީ މީޑިއަމް" އަދި "ޖުރަސިކް ވޯލްޑް" ފަދަ ރީތި ކާމިޔާބު އެތަށް ބޮލީވުޑް ފިލްމްތަކާއި ހޮލީވުޑް އެތަށް ފިލްމެއް އޭނާވަނީ ކުޅެދީފައެވެ. އޭނާ ފާހަގަ ކުރެވިފައިވަނީ އެހެން އެކްޓަރުންނާއި ހިލާފަށް ތަފާތު ޗެލެންޖިން ފިލްމް ކުޅޭ ފަންނާނެއްގެ ގޮތުގައެވެ.\nއޭނާގެ އަންހެނުންނާއި ބެހޭގޮތުން އިރުފާން އިތުރަށް ބުނީ "އަހަރެމެން ދެމީހުން ކިޔެވީ އެއް ފިލްމް ސްކޫލަކުން. އަހަރެން އަންހެނުންނަށް އަހަރެންނަށްވުރެ ބޮޑަށް ކަންތައްތައް ފަހުމް ވާނެ. އެއީ އެކްޓިން ކަމަށް ވިޔަސް" އެވެ.\nއިރުފާން ވަނީ އޭނާގެ އެކްޓް ކުރުމުގެ ހުނަރުން ބޮލީވުޑްގަ އާއި ހޮލީވުޑްގަ ގިނަ އެވޯޑްތަކެއް ހާސިލްކޮށްފައެވެ. އޭނާ ނަމޫނާ އަކަށްބަލާ އަރަމުން އަންނަ އެކްޓަރުންވެސް މަސައްކަތް ކުރެއެވެ.\nއިރުފާން ގަބޫލްކުރާ ގޮތުގައި ކޮންމެ ރޯލަކީވެސް ބެލުންތެރިން ހިތްހަމަ ޖެހޭ ގޮތަށް ގެނުވިއްޖެ ނަމަ ރީތި ވާނެ އަދި ކާމިޔާބު ވާނެ ރޯލެކެވެ. ހުރިހާ ވެސް އެއްޗަކީ ބުރަ މަސައްކަތާއި އެކަމަކަށް ދެވޭ ވަގުތުކަމަށެވެ.


Samsungun update thah share kuree iPhone akun!\nމީގެ ކުރިން ވެސް ސެމްސަންގުން އައިފޯނަކުން ޓްވީޓް ކުރިކަން ވަނީ ފަޅާ އަރާފައި.\n4 ޑިސެންބަރ 20180ކޮމެންޓް\nސެމްސަންގުން އަޕްޑޭޓްތައް ޓްވީޓް ކުރީ އައިފޯނަކުން ކަން ފަޅާއަރައިފި\nސެމްސަންގްގެ އަޕްޑޭޓުތައް ޓްވީޓް ކުރަން އައިފޯނެއް ބޭނުން ކުރިކަން ފަޅާއެރުމުން، އެތައް ބައެއްގެ ފާޑުކިޔުންތައް އެ ކުންފުންޏަށް އަމާޒުވެއްޖެ އެވެ.\nމިކަން ހިނގީ ސެމްސަންގުން ނައިޖީރިއާގައި އެ ކުންފުނީގެ އަޕްޑޭޓުތައް ހިއްސާކުރުމުގެ ތެރޭގަ އެވެ. އެޕަލްގެ ޓްވިޓާ އެޕް ބޭނުންކޮށްގެން އެ އަޕްޑޭޓުތައް ހިއްސާކުރިކަން ފުރަތަމަ ފާހަގަ ކުރެވުނީ ޔޫޓިއުބްގެ ތަރިއަކަށެވެ. އަދި އެކަން ގިނަ ބަޔަކަށް އެނގުނީ އޭނާ ޔޫޓިއުބްގައި އެ ވާހަކަ ދެއްކުމުންނެވެ.\nއެކަން ފަޅާއެރުމާ އެކު، އެ އެކައުންޓުން ކުރި ޓްވީޓްތައް ބައެއް މީޑިއާ ތަކުން އެނަލައިޒްކޮށް ބެލި އިރު، 300 އަށް ވުރެ ގިނަ ޓްވީޓް އައިފޯނެއް ބޭނުންކޮށްގެން ކޮށްފައިވާކަން ވަނީ ހާމަވެފަ އެވެ.\nމީޑިއާތަކުގެ ސަމާލުކަމަށް މިކަމަށް ލިބުމާ އެކު ސެމްސަންގުން މިހާރު ވަނީ އެ އެކައުންޓް ޑިލީޓް ކޮށްލާފަ އެވެ. އަދި ފަހުން އަލުން އެ އެކައުންޓް، އައިފޯނުން ކުރި ޓްވީޓްތައް ޑިލީޓް ކުރުމަށް ފަހު ފަހުނީ އެކްޓިވް ކޮށްފައި ކަމަށް މީޑިއާ ތަކުން ބުނެ އެވެ. އެކަން ފަޅާއެރީ ސެމްސަންގް ގެލެކްސީ ނޯޓް ނުވައެއްގެ ޑިސްޕްލޭ ޕްރޮމޯޓް ކުރުމަށް ކުރި ޓްވީޓަކާއި އެކު އެވެ.\nއައިފޯނުން ޓްވިޓާ އެޕް ބޭނުންކޮށްގެން ޓްވީޓް ކޮށްފި ނަމަ، ޓްވީޓްގެ ތިރިއަށް "ވިއާ ޓްވިޓާ ފޯ އައިފޯން" އަރަ އެވެ. މީގެ ކުރިން ވެސް ސެމްސަންގުގެ ޕްރޮޑަކްޓުތައް އިސްތިހާރު ކުރަން ކުރި ޓްވީޓްތަކެއް، އައިފޯނަކުން ކުރިކަން ފަޅާއަރާފައި ވެއެވެ.\nޓެކްނޮލޮޖީ އައިފޯން ވިޔަފާރި ސެމްސަންގް


Vaarey nuvehi gina dhuvasvaathee Isthisgaa namaadhu koffi | Mihaaru\nޚަބަރު / އިސްލާމީ މަރުކަޒު\nވާރޭ ނުވެހި ގިނަ ދުވަސްވާތީ އިސްތިސްގާ ނަމާދުކޮށްފި\nރާއްޖެ އަށް ވާރޭ ނުވެހި ގިނަ ދުވަސްވެ، ފެނަށް ޖެހިފައިވާތީ މާލޭގައި މިއަދު ކުރި އިސްތިސްގާ ނަމާދަށް ފަހު ދުއާ ކުރަނީ: ރާއްޖޭގެ ހުރިހާ ރަށެއްގައި މިއަދުގެ މެންދުރު ނަމާދަށް ފަހު ވަނީ އިސްތިސްގާ ނަމާދު ކޮށްފައި.---ފޮޓޯ: ހުސައިން ވަހީދު/މިހާރު\n15 އެޕްރީލް 2019\nރާއްޖެ އަށް ވާރޭ ނުވެހި ގިނަ ދުވަސްވާތީ ހުރިހާ ރަށެއްގައި މިއަދު އިސްތިސްގާ ނަމާދުކޮށްފި އެވެ.\nއިސްތިސްގާ ނަމާދަކީ، ވާރޭ ނުވެހި ފެނަށް ޖެހި ގިނަ ދުވަސްވާތީ، ވާރެއް ވެއްސަވާތޯ ﷲ ގެ ހަޟްރަތުގައި ދުއާ ދެންނެވުމަށް ކުރާ ސުންނަތް ނަމާދެކެވެ.\nމި ނަމާދު ވަނީ މިއަދުގެ މެންދުރު ނަމާދަށް ފަހު، އެ ރަށެއްގައި ހުންނަ އެންމެ ބޮޑު މިސްކިތުގައި ކޮށްފަ އެވެ. މާލޭގައި އެ ނަމާދު ކުރީ އިސްލާމީ މަރުކަޒުގަ އެވެ. މާލޭގައި އިމާމުވެ ނަމާދު ކޮށްދެއްވީ ދީނީ އިލްމުވެރިޔާ ޑރ. މުހައްމަދު އިޔާޒް އަބްދުއްލަތީފެވެ.\nރާއްޖެ އަށް ވާރޭ ނުވެހި ގިނަ ދުވަސްވެ، ފެނަށް ޖެހިފައިވާތީ މާލޭގައި މިއަދު ކުރި އިސްތިސްގާ ނަމާދަށް ފަހު ޑރ. އިޔާޒް ޚުތުބާ ވިދާޅުވަނީ: ރާއްޖޭގެ ހުރިހާ ރަށެއްގައި މިއަދުގެ މެންދުރު ނަމާދަށް ފަހު ވަނީ އިސްތިސްގާ ނަމާދު ކޮށްފައި.---ފޮޓޯ: ހުސައިން ވަހީދު/މިހާރު\nނަމާދަށް ފަހު ދެއްވި ޚުތުބާގައި އިޔާޒް ވިދާޅުވީ، ފެނަށް ދަތިވެފައިވާ މި ދަނޑިވަޅުގައި، ކުރެވިފައިވާ ފާފަތަކުން ތައުބާވެ، ﷲ ގެ މަގަށް ރުޖޫއަވާން ޖެހޭ ކަމަށެވެ. ކީރިތި ގުރުއާނާއި ސުންނަތުން ދަލީލު ދައްކަވަމުން އިޔާޒް ވިދާޅުވީ ﷲ އަށް ދުއާ ދެންނެވުމުން ދުއާ އިޖާބަ ކުރައްވާނެ ކަމަށާއި ހާލަތާ މެދު ވިސްނާ ފިކުރުކޮށް ދުއާ ދަންނަވަން ޖެހޭ ކަމަށެވެ.\n"މުސްލިމް އަޚުނޭވެ. މިއަދު މިވަނީ ފެނަށް ދަތިވެ ނުތަނަވަސްކަން ރަށުތެރެއަށް ފެތުރިފަ އެވެ. އެހެންކަމުން މިކަމުން މިންޖު ކުރައްވާތޯ މާތް ﷲ ގެ ހަޟްހަރަތަށް ރުޖޫއަ ވާށެވެ. ފާފައެއް ކުރެވިފައިވާ ނަމަ އެ ފާފައަކުން ތައުބާވެ ދެވަނަ ފަހަރަށް އެފަދަ ފާފައަކަށް އަރައި ނުގަތުމަށް އަޒުމް ކަނޑައަޅާށެވެ،" ޚުތުބާގައި އިޔާޒް ވިދާޅުވި އެވެ.\nޚުތުބާގައި ވަނީ ﷲ އަށް ތަގުވާވެރި ވުމަށާއި ގޮވާލައިފަ އެވެ. އަދި ދަތި، ނުތަނަވަސް ވަގުތުތަކުގަ އާއި ތަނަވަސް، ފަސޭހަ ވަގުތުގައި ވެސް ﷲ އަށް ބިރުވެތި ވުމަށް ގޮވައިލި އެވެ.\n"މުއުމިނުންނޭވެ. މި ހާލަތުގައި އެންމެ އައުލާ ވެގެން ވަނީ އިސްތިޣުފާރު ކުރުން ގިނަ ކުރުމެވެ. އެކަމުގެ ސަބަބުން މާތް ﷲ، އެކަލާނގެ ދެއްވާ ބަރަކާތްތެރި ރިޒުގު އިތުރުކޮށްދެއްވަ އެވެ. ވާރޭ ވެއްސަވައި ދެއްވަ އެވެ. އަނބިދަރިންގެ ކަންތައްތައް ހެޔޮކޮށްދެއްވަ އެވެ. ގަސްގަހާގެހި ފަޅުއްވައި އެ ތަކެތިން ގޮވާމާއި މޭވާތައް ނެރުއްވަ އެވެ،" ގުރުއާނުން ދަލީލާ އެކު ޚުތުބާގައި ވެ އެވެ.\nކޮންމެ އަހަރެއްގެ އިރުވައި މޫސުމުގައި ރާއްޖޭގެ ގިނަ ރަށްރަށުން ބޯފެން ހުސްވެ، ފެން ފޯރުކޮށްދޭން ޖެހެ އެވެ.\nވާރޭ އިސްލާމިކް މިނިސްޓްރީ އިސްލާމީ މަރުކަޒު ބޯފެން ޑރ. އަހުމަދު ޒާހިރު، އިސްލާމިކް މިނިސްޓަރު\n14 ކޮމެންޓް, 61 ރިއެކްޝަންސް\nރާއްޖޭގެ ހުރިހާ ރަށަކަށް ވާރޭ ނުވެހިގެން ކަންބޮޑުވާވަރެއް ނުވޭ! މެޓުން ލަފާކޮށްފައި އޮއްވައި އެވާހަކައަށް އިޝާރާތް ނުކޮށް އިސްތިސްގާނަމާދަށް އިއުލާނުކުރުމަކީ އެންމެ ރަނގަޅުގޮތްކަމުގައި ނުދެކެން. މެޓުން ލަފާކުރި ކުރުންތަކާ އެއްގޮތަށް ވާރެ ނުވެހި ދުވަސްތަކެއް ދިއުމަށްފަހު އެކަމަށް އިޝާރާތްކޮށް ނަމާދު އިޢުލާނުކުރިނަމަ ވަރަށްރަނގަޅުވީސް. އެހާރާމިހާރުގެ މީހުން ވިސްނުން ތަފާތުވުމުން އެފަދަ ކަންކަމަށް ރިޢާކުރުން މުހިއްމު ދީނަށް ކުރާ އިތުރބާރު ބޮޑުވާނެ.\nއެކަންވެސް ދެނެވޮޑިގެން ވަނީ ﷲ, ވާން ހުންނަ ކަންތައް ނިކަމެތި އިންސާނުންނަކަށް ނޭނގޭނެ\nﷲ ގެ އެކަމަށް އިރާދަކުރެއްވުން ހަމަ ވަގުތުން ވެސް ވެހެން ފެށުމަކީ ދުރު ކަމެއް ނޫން އަޅުންނަށް އޮތީ ދުޢާ ދެންނެވުން\nކިހާދުވަހެއް ނަގާނެބާ ވާރޭވެހެން؟\nޖައްބާރުކަން މަތީ ތިހެން ހުރޭ މަރުވަންދެން! ޢެއްގޭން ވެހެނީ ބޯކޮށް ވާރޭ! ﷲއަކްބަރު!\nކިހާ ދުވަހެއް ނެގި؟ ހަމަ އަހާލީ.\nދުވަސް ނަގައިފިތަ؟ ކަލޭ ނުބޮއްޗޭ އެ ފެން. އަދި މިވާރެޔާ ގުޅިގެން ވާ އަރާމު ފިނިވެސް ކަލޭ ލިބި ނުގަންނާތި.\nމުޢުޖިޒާތަކަށް ނުވޭތަ އަދިވެސް.\nޖަވާބު ލިބިއްޖެ ކަމަށް ހީކުރަން.\nކޮންމެހެން ހުސްބިމަކައް ނުކުތުން ލާޒިމެއްނޫން/ބައްލަވާ ޔޫޓިއުބުން މައްކާގެ ހަރަމް ފުޅުގަ 2014 ވަނައަހަރު ކުރި އިސްތިސްގާ ނަމާދު...އަހަރެމެންގެ އީމާންތެރިކަމެއް ނުދާނެ އިންޝާ ﷲ ދެންވާރޭގެ ރިޒުގު ލަހެއްނުވެލިބޭނެ..ދުޢާ އަކީ ﷲ އަޅަމެންގެ އަޅުކަން ގަބޫލް ކުރެއްވުން\nމި ކޮމެންޓަށް އަޅެ ޑިސްލައިކް ކުރަންޖެހޭ ސަބަބެއް އެބައޮތްތަ؟\nމިއީ މިސްކިތުން ބޭރުގައި ހުސް ތަނަކަށް އެންމެން ޖަމާވެ ކުރާ ނަމާދެއް ނޫން ބާ.


Mohamed Abdulla Shafeeg: August 2014\nހަމަހަމަކަން ނެތުމުގެ ހިތްދަތިކަން\nވީނުވީ ގޮތެއް ނޭގި ގެއްލިފައިވާ ރިޟްވާންގެ މަންމަގެ މި ވީޑިއޯ ފެނުމުން އަޅުގަނޑަށް ވަރަށް ފުން އަސަރެއް ކޮށްފިއެވެ. މިޔާއެކު އަޅުގަނޑުގެ ހަނދާނަށް އައީ މީގެ ނުވަ ވަރަކަށް އަހަރު ކުރީގެ ހާދިސާއެކެވެ.\nއެއީ 2005 އޮކްޓޯބަރު2ވަނަ ދުވަހެވެ. ނޫސްވެރިއެއްގެ ގޮތުގައި އަޅުގަނޑު ހުރީ ހިނގަމުންދިޔަ ޝަރީޢަތް ކަވަރު ކުރާށެވެ. ދަރުބާރުގޭ ފާށަނާ މާލަމުގައި ކުރިއަށް ދިޔައީ 2003 ވަނަ އަހަރުގެ ސެޕްޓެމްބަރު 20 ވަނަ ދުވަހު މާލޭގައި ހިންގި ހަމަނުޖެހުންތަކުގެ ޝަރީއަތެވެ. އެ މައްސަލައިގާ ދައުލަތުން ދައުވާކުރި3މީހަކަށް އެދުވަހު ހުކުމް ކުރިއެވެ. ފަނޑިޔާރު ހުކުމް އިއްވެވުމާއެކު، ޝަރީޢަތް އަޑުއަހަން ވަދެ އިން ދެބައި އުމުރުގެ އަންހެނަކު ރޮމުން ހަޅޭއްލަވަމުން އެ ހޯލުތެރޭގައި ދުވަންފެށިއެވެ. އެމީހާ ގޮވަމުންދިޔައީ މިހެންނެވެ. "އަހަރުމެން ނިކަމެތިވީމަ އަހަރުމެންގެ ދަރިންނަށް ހުކުމް އިއްވާ ޖަލަށްލަނީ... މަތީ މީހުންގެ ދަރިން އެތިބީ ކޯޓަށް ނުވެސް ގެނެސް ރާއްޖޭން ބޭރުގަ..." އެމީހާ އިޝާރާތް އެކުރީ އެމައްސަލައިގާ ހިމެނޭ މ.ސިލްވަރކްލައުޑް އަޙްމަދު ޒިޔާ ޢައްބާސްގެ މައްޗަށް ދައުލަތުން ދައުވާ އުފުލާފައިވަނިކޮށް އޭނާ ފުރައިގެންގޮސް އިނގިރޭސިވިލާތުގައި ހުރުމާއި މައްސަލައިގާ ހިމެނޭ އެހެން މީހުންގެ މައްޗަށް ޝަރީޢަތް ހިންގާ ހުކުމް ކުރި ކުރުމަށެވެ.\nLabels: Journalist, Moyameehaa, Rilwan\nމޮޔަމީހާ ގެއްލުވާލުން – އެތައް ބަޔަކަށް ދިން އިންޒާރެއް\nސޯޝަލް މީޑިއާގައި "މޮޔަމީހާ"ގެ ނަން ބޭނުންކުރަމުންދާ، މިނިވަން ނޫހުގެ ނޫސްވެރިޔާ މ.ޝައިނިންގ ސްޓަރ އަޙްމަދު ރިޟްވާން ޢަބްދުﷲ (28އ) ގެއްލުމަކީ އެތައް ބަޔަކަށް ލިބުނު ސިހުމެކެވެ. އޭނާއަށް ވީނުވީ ގޮތެއް ނޭނގި ދުވަސްތައް ފާއިތުވަމުން ދިއުމަކީ އަދި މާ ކަންބޮޑުވުން އިތުރުވާ ކަމެކެވެ.7އޮގަސްޓް 2014 އިން ފެށިގެން މިއަދާ ހަމައަށް ހިނގާދިޔަ ދުވަސްތަކުގައި އިވުނު އަޑުތަކަށް ބަލާއިރު ރިޟްވާނު ގެއްލުނީއެއް ނޫނެވެ. ދުރާލާ ރާވައިގެން ބަޔަކު އޭނާ ގެއްލުވާލީ އެވެ. ފުލުހުންގެ ތަހުގީގަކުންވެސް މާބޮޑު މައުލޫމާތެއް ނުލިބެއެވެ.\nރިޟްވާނަކީ ސޯޝަލް މީޑިއާގައާއި މިނިވަން ނޫހުގައި ވަރަށް މިނިވަން ކަމާއެކު ކަންކަމަށާއި މީހުންނަށް ފާޑުކިޔާ ނޫސްވެރިއަކަށް ވުމުން، އެކަން ކުރި ބަޔެއްގެ އަނިޔާވެރިކަން ރިޟްވާނަށް އަމާޒުވުމުގެ ސަބަބަކަށް ވެފައިވަނީ އޭނާގެ މިނިވަން ޚިޔާލުކަމަށް ގަބޫލުކުރެވެއެވެ. އަދި ނޫސްވެރިކަމުގައި އޭނާ ކުރަމުންދާ މަސައްކަތް ކަމަށް ގަބޫލުކުރެވެއެވެ. ރިޟްވާނަށް މި ކުރިމަތިވި ހާދިސާއަކީ ނޫސްވެރިންނަށާއި ސޯޝަލް މީޑިއާގައި ޚިޔާލު ފާޅުކުރާ މީހުނަށް ދިން އިންޒާރެކެވެ.\nމޮޔަމީހާ ގެއްލުވާލުން – އެތައް ބަޔަކަށް ދިން އިންޒ...


ޔޫސީއެލް: ރިއާލްއާއި ސިޓީއަށް ސެމީގެ އުއްމީދު ބޮޑުވެއްޖެ | Sandhaanu\nޔޫސީއެލް: ރިއާލްއާއި ސިޓީއަށް ސެމީގެ އުއްމީދު ބޮޑުވެއްޖެ\nރޭ ކުޅެވިގެންދިޔަ ޔޫއެފާ ޗެމްޕިއަންސް ލީގުގެ ކުއާޓަރ ފައިނަލްގެ ފުރަތަމަ ލެގްގެ ދެ މެޗް، ރިއާލް މެޑްރިޑާއި މެންޗެސްޓަރ ސިޓީ ކާމިޔާބު ކޮށްފިއެވެ. ރިއާލްމެޑްރިޑުން މެޗް ކާމިޔާބު ކޮށްފައިވަނީ ލިވަޕޫލް އާއި ވާދަކޮަށް 3-1ގެ ނަތީޖާއަކުންނެވެ. އަދި ސިޓީއިން މެޗް ކާމިޔާބުކުރީ ޑޯޓްމަންޑާއި ވާދަކޮށް 2-1ގެ ނަތީޖާއަކުންނެވެ.\nރިއާލްއާއި ލިވަޕޫލް ބައްދަލުކުރި މެޗްގެ ފުރަތަމަ ހާފްގައި ރިއާލުން ވަނީ ދެގޯލުގެ ލީޑެއް ނަގާފައެވެ. މި ދެގޯލް ކާމިޔާބު ކޮށްދިނީ، މެޗްގެ 27 އަދި 36 ވަނަ މިނިޓުގައި ވިނިޝިއަސް ޖޫނިއަރ އާއި މާކަސް އެސެންސިއޯއެވެ. ދެވަނަ ހާފްގެ 51 ވަނަ މިނިޓުގައި ލިވަޕޫލްގެ ފުރަތަމަ ގޯލް ކާމިޔާބު ކޮށްދިބީ މުޙައްމަދު ޞަލާހެވެ. ނަމަވެސް 65 ވަނަ މިނިޓުގައި ވިނީޝިއަސް ޖޫނިއަރގެ ދެވަނަ ގޯލާއިއެކު ރިއާލްއަށް ލީޑް ފުޅާކޮށްދިނެވެ.\nސިޓީއާއި ޑޯޓްމަންޑްގެ ކުރިމަތިލުން ފެނިގެންދިޔައީ ވާދަވެރި ކުރިމަތިލުމެއްގެ ގޮތުގައެވެ. ސިޓީއިންވަނީ ޑީބްރުނޭގެ ގޯލަކާއިއެކު މެޗްގެ ވަރަށް ކުރީކޮޅު، 19 ވަނަ މިނިޓުގައި ލީޑް ނަގައިފައެވެ. ޑޯޓްމަންޑުން މެޗް ނިމެން ކުޑަތަން ވެފައިވަނިކޮށް 84 ވަނަ މިނިޓުގައި ނަތީޖާ ހަމަހަމަކުރި ނަމަވެސް ސިޓީއިން ވަނީ 90 ވަނަ މިނިޓުގައި ލަނޑެއް ޖަހައި ސިޓީއަށް ފައިދާ ގޯލެއް ޔަގީން ކޮށްދީފައެވެ.\nމިޓީމްތަކުން ސެމީއަށް ދަތުރުކުރާނެ ޓީމްތައް ޔަގީންވާނީ ދެވަނަ ލެގަށް ފަހުއެވެ. ދެވަނަ ލެގް ކުޅުމަށް ހަމަޖެހިފައިވަނީ މިމަހުގެ 15،14 ވަނަ ދުވަހުއެވެ. މާދަމާ ރޭ ފުރަތަމަ ލެގްގެ ފަހު ދެ މެޗުގައި ބައްދަލު ކުރާނީ ޕޯޓޯއާއި ޗެލްސީ، އަދި ބަޔާންއާއި ޕީއެސްޖީއެވެ.


Bollywood in Miaharu Faahagakohlevunu Kaiveni thah\nދީޕިކާ އާއި ރަންވީރު، ސޯނަމް އާއި އަނަންދު، ނެހާ އާއި އަންގަދު އަދި ޕްރިޔަންކާ އާއި ނިކް.\n31 ޑިސެންބަރ 20180ކޮމެންޓް\n2018: ބޮލީވުޑުން ފާހަގަ ކުރެވުނު ކައިވެނި ތައް\nނިމިގެން މި ދަނީ ބޮލީވުޑަށް "ބޮޑު" އަހަރެކެވެ. ބޮލީވުޑުގެ ގިނަ ފަންނާނުން ކައިވެނިކުރި އިރު، ދައްކަން މި އުޅެނީ އޭގެ ތެރެއިން ފާހަގަ ކޮށްލެވޭ ހަތް ކައިވެންޏެއްގެ ވާހަކަ އެވެ.\nދީޕިކާ ޕަޑުކޮން އާއި ރަންވީރު ސިންގް\nހަ އަހަރު ލޯބީގެ ގޮތުން ގުޅިގެން އުޅުމަށް ފަހު ބޮލީވުޑުގެ މަޝްހޫރު ތަރި ދީޕިކާ ޕަޑުކޯނާއި ރަންވީރު ސިންގް ކައިވެނި ކުރީ ނޮވެންބަރު މަހުގެ 14 ގައެވެ. އިޓަލީގެ ލޭކް ކޯމޯގެ ވިލާ ޑެލް ބަލްބިއާނެއްލޯގައި ވަރަށް ޕްރައިވެޓްކޮށް ބޭއްވި އެ ކައިވެނީގެ ހަފުލާގައި ބައިވެރިވެފައި ވަނީ ގާތް އެކުވެރިންނާއި ދެމީހުންގެ އާއިލާގެ މެމްބަރުން އެކަންޏެވެ.\nއިޓަލީގައި ކައިވެނި ކުރި ނަމަވެސް ދީޕިކާ އާއި ރަންވީރު ވަނީ އެމީހުންގެ އާއިލާ އަށާއި ގާތް ރަހުމަތްތެރިން އަދި ފިލްމީ ދާއިރާގެ ރައްޓެހިންނަށް އަމާޒުކޮށް ބެންގަލޫރާއި މުމްބާއީގައި ވެސް ޕާޓީއެއް ބާއްވާފަ އެވެ. ކައިވެންޏަށް ފަހު ދެ ތަރިން މިހާރު އުޅެމުން އަންނަނީ ފިލްމީ ދާއިރާގެ މަސައްކަތްތަކުގައި އަވަދި ނެތި އެވެ.\nއުމުރުން 36 އަހަރުގެ ޕްރިޔަންކާ އާއި 26 އަހަރުގެ ނިކް ޑިސެމްބަރު އެއްވަނަ ދުވަހު ކައިވެނި ކުރި އިރު، އެމީހުންގެ ކައިވެނި ހަފުލާ އޮތީ އިންޑިއާގެ ޖޯދްޕޫރުގެ އުމައިދު ބާވަން ޕެލަސްގަ އެވެ. ޕްރިޔަންކާ އާއި ނިކް އެންމެ ފުރަތަމަ އެކުގައި އާއްމުންގެ ތެރެއަށް ނިކުމެފައި ވަނީ މިދިޔަ އަހަރުގެ މެޓް ގާލާ އިވެންޓުންނެވެ. ދެމީހުން ލޯބީގެ ގޮތުން ގުޅިގެން އުޅޭކަމަށް އަޑު ފެތުރުނީ މިއަހަރުގެ ކުރީކޮޅެވެ.\nކައިވެނީގެ ހަފްލާގައި ދެފަރާތުގެ އާއިލާ މެންބަރުންނާއި، ގާތް ރަހުމަތްތެރިން ބައިވެރިވިއިރު ދިއްލީގައި ވެސް ބޮޑު ރިސެޕްޝަން ޕާޓީއެއް ބޭއްވި އެވެ. އަދި މުމްބާއީގައި ވަނީ ބޮލީވުޑު ފަންނާނުންނަށް ހާއްސަ ޕާޓީއެއް ބާއްވާފަ އެވެ.\nސޯނަމް ކަޕޫރާއި އަނަންދު އަހޫޖާ\nސޯނަމް އާއި އަނަންދު ކައިވެނި ކޮށްފައި ވަނީ މެއި މަހުގެ އަށް ވަނަ ދުވަހެވެ. ދެ އަހަރު ދުވަހު ރައްޓެހިވެގެން އުޅުމަށްފަހު، އަނަންދު އާއި ސޯނަމް ކައިވެނި ކޮށްފައި ވަނީ މުމްބާއީގަ އެވެ. އެކަން ކުލަ ގަދަކޮށް ފާހަގަ ކޮށްފައި ވާއިރު، އެ ހަފްލާ ގައި ބައިވެރި ވެފައި ވަނީ ދެފަރާތުގެ އާއިލާ މެންބަރުންނާއި ގާތް ރަހުމަތްތެރިންނެވެ. އަދި އެމީހުން ވަނީ ބޮލީވުޑު ފަންނާނުން ނަށް ހާއްސަ ޕާޓީއެއް ބާއްވާފަ އެވެ.\nނެހާ ދޫޕިއާ އާއި އަންގަދު ބޭދީ\nނެހާ އާއި އަންގަދް ކައިވެނި ކޮށްފައި ވަނީ އިންޑިއާގެ ވެރިރަށް ނިއުދިއްލީގެ ގުރުދްވާރުގައި މެއި މަހުގެ 10 ވަނަ ދުވަހެވެ. ސިއްރުން ނެހާ އާއި އަންގަދު ކައިވެނި ކޮށްފައި ވަނީ، ކައިވެނީގެ ކުރިން ނެހާ ބަލިވެ އިނުމާއި ގުޅިގެންނެވެ. ނަމަވެސް އޭރު އެކަން ނެހާގެ އާއިލާ އިން ދޮގުކުރި ނަމަވެސް ދާދިފަހުން ނެހާގެ ފިރިމީހާ އަންގަދު ވަނީ އެކަމަށް އެއްބަސްވެފަ އެވެ.\nއެދެމީހުންގެ ކައިވެނީގެ ހަފުލާގައި ދެމީހުންގެ އާއިލާގެ ފަރާތުންނާއި ގާތް ރައްޓެހިން ބައިވެރި ވެފައި ވެއެވެ.\nކަޕިލް ސަރުމާ އައި ގިންނީ ޗަޓްރަތު\nކަޕިލް އާއި ގިންނީ ކައިވެނިކޮށްފައިވަނީ ދިސެމްބަރު މަހު 12 ވަނަ ދުވަހެވެ. އެ ކައިވެނީގެ ހަފްލާގައި ދެފަރާތުގެ ވެސް އާއިލާ އާއި ރަހުމަތްތެރިން ވަނީ ބައިވެރިވެފަ އެވެ. އުމުރުން 37 އަހަރުގެ ކަޕިލް އާއި 29 އަހަރުގެ ގިންނީ އެންގޭޖު ވެފައި ވަނީ މިދިޔަ އަހަރުގެ މާޗް މަހުގެ ތެރޭގައި އެވެ.\nބޮލީވުޑު ފަންނާނުންގެ އިތުރުން؛ އެކްޓަރެސް ޝްވެތާ ބާސޫ އޭނާގެ ލޯބިވެރިޔާ އަދި ޑައިރެކްޓަރު ރޯހިތު މިއްތަލް އަށް ކައިވެނި ކުރި އިރު، ޕާރުލް އާއި ޗިރާގު އަދި ރަގޫ އާއި ނަޓަލީގެ އިތުރުން އިޝާ އަންބާނީ އާއި އަނަންދު، އިޝްކްބާޒުގެ އެކްޓަރެސް އަދިއްތީ ގުޕްތާ އާއި ކަބީރު ކުމާރު ވެސް ކައިވެނި ކުރީ މި އަހަރެވެ.\nނިކް ޖޯންސް ނެހާ ދޫޕިއާ ދީޕިކާ ބޮލީވުޑް ކައިވެނި ކަޕިލް ޝަރްމާ އަންގަދު ބޭޑީ އަނަންދު އަހުޖާ ޕްރިޔަންކާ ރަންވީރް ސިންގް ސޯނަމް ކަޕޫރް


Mulhi maahaulugai ves plastic!\nރާއްޖޭގައި އޮތް ކުނީގެ މައްސަަލަ ސަމާލުކަމަށް ގެންނަން އާޓިސްޓަކު ނެގި ފޮޓޯއެއް. ޕްލާސްޓިކް ގިނަވުމަކީ ބޮޑު ނުރައްކަލެއް. ފޮޓޯ: ޑެއލީ މެއިލް\nމަރުވެފައިވާ ދޫނިތަކެއްގެ ބަނޑުގައި ޕްލާސްޓިކް ކުނިބުނި ހުރިތަން ފެންނަ ފޮޓޯތަކެއް ފެނިފައި ވެދާނެއެވެ. މައިކްރޯޕްލާސްޓިކުން ކަނޑުތައް ތަޣައްޔަރުވަމުންދާ ވާހަކަވެސް އަހާފަައި ވެދާނެއެވެ. ފަސް މިލިމީޓަރަށް ވުރެ ކުދި އެފަދަ ޕްލާސްޓިކްގެ ސަބަބުން މަސްމަހާ މެއްސަށާއި ކަނޑުގެ އެހެން ދިރުންތަކަށް ގެއްލުއްވާ ވާހަކައެވެ.\nޕްލާސްޓިކުން ކަނޑުތަކުގެ ދިރުމަށް އަދި އެގޮތުން އިންސާނުންނަށް ކުރާ އަސަރު ދިރާސާކުރާތާ މިހާރު އަހަރުތަކެއް ވެއްޖެއެވެ. އެކަަމަކު ޕްލާސްޓިކްގެ ސަބަބުން ވަޔާއި ގަސްގަަހާގެހި ހިމެނޭ ގޮތުން މާހައުލުގެ އެހެން ބައިތަކަށް ކުރާ އަސަރު ދިރާސާކުރަން އަދި ދުނިޔޭގައި އަދިކރިޔާ ފެށީއެވެ. އެގޮތުން ފާއިތުވި މަދު އަހަރުތަކެއްގައި ސައިންސްވެރިން ވަނީ ބޯފެނާއި ވައިގައި ޕްލާސްޓިކްގެ އަސަރު އެކުލެވޭ މިންވަރާ ބެހޭ ގޮތުން ބައެއް ދިރާސާތައް ކޮށްފައެވެ.\nވެއްޔާއި ވައިގައިވާ ޕްލާސްޓިކް އައީ ކޮންތާކުން؟\nވެއްޔާއި ވައިގައި ވެސް އެކުލެވޭ ޕްލާސްޓިކްގެ ކުދިކުދި އެތިކޮޅުތަކުގެ ބޮޑުބަޔަކީ ގަސްކާނާގެ ތެެރެއިންް ބޭރުވާ ތަކެއްޗެވެ.\nސެވޭޖް ސްލަޖް އަކީ ދުނިޔޭގެ ގިނަ ގައުމުތަކެއްގައި ގަހުކާނާގެ ގޮތުގައި ބޭންކުރާ އެއްޗެކެވެ. ސެވޭޖް ސްލަޖަކީ ނަޖިސްފެން އަލުން ބޭނުންކުރެވޭ ގޮތަށް ޓްރީޓްކުރާ އިރު އުފެދޭ ކޮންމެވެސް ވަރަކަށް ހަރު ބާވަތެކެވެ. އޭގައި މައިކްރޯ ޕްލާސްޓިކް އެކުލެވެން މެދުވެރިވާ ސަބަބަކީ ކޮސްމެޓިކްސްގެ ބައެއް ބާވަތްތަކުގައި (މޫނު ދޮންނަ ކްރީމް ފަދަ ބާވަތްތަކުގައި) މައިކްރޯބީޑްސް އެކުލެވުމެވާއި އަންނައުނުގައި ވެސް ޕްލާސްޓިކް އެކުލެވުމެވެ. ކޮސްމެޓިކްސްގައި އެކުލެވޭ މައިކްރޯ ޕްލާސްޓިކް ނަޖިސްފެނާ އެކުވަނީ ސިންކްތަކުން ބޭރުވާ ފެނުންނެވެ.\nކަންބޮޑުވާން ޖެހޭ ކަމަކީ މިފަދަ ޕްލާސްޓިކުން ތިމާވެއްޓަށް ކުރާ ސީދާ އަސަރު އަދި ވެސް އޮތީ ނޭނގުމުގެ ތެރޭގައި ކަމަށް ވުމެވެ.\n" ބިމުގައި ކަންތައް ވާގޮތް [ޕްލާސްޓިކް ގެ ސަބަބުން ކަންވާ ގޮތް] ދެނެގަތުމަކީ ވަރަށް މުހިއްމު ކަމެއް،" އާނީ މޭރީ މަހޮން ސީއެންއެންއަށް ވިދާޅުވެފައި ވެއެވެ.\nއޭނާއަކީ އަޔަލޭންޑްގެ ޑަބްލިންގައިވާ މާޔޯ އިންސްޓްޓިއުޓް އޮފް ޓެކްނޮޖީގައި މަސައްކަތްކުރައްވާ މުހައްލިލެކެވެ. އަޔަލޭންޑްގެ އިސްކުރު ފެން ދިރާސާކުރައްވައި އެ ފެނުގައި ޕްލާސްޓިކް އެކުލެވޭކަން އޭނާ ވަނީ ހޯއްދަވާފައެވެ. އެހެން ދިރާސާއަކުން އެނގިފައިވާ ގޮތުގައި މަޝްހޫރު ބްރޭންޑްތަކުގެ ފުޅީގައި ބަންދުކުރި ފެނުގައި ވެސް ޕްލާސްޓިކް އެކުލެވެއެވެ.\n" ވެލިގަނޑުގެ ތެރެއިން އެތަކެތި ދަތުރުކުރޭތޯ ބެލުމަކީ ވަރަށް މުހިއްމު ކަމެއް،" އެނާ ވިދާޅުވެފައި ވެއެވެ.\nކާނާގެ ސިލްސިލާއަށް ޕްލާސްޓިކްގެ ސަބަބުން ކުރާ ސީދާ އަސަރު ދެނެގަނެވިފައި ނުވިޔަސް ހޯދިފައިވާ އެއްކަމެއް އެބަ އޮތެވެ. އެއީ އެތަކެތީގެ ސަބަަބުން ކިލާފަނިތަކުގެ ސިއްހަތަށް އަސަރުކޮށް، އެސޮރުމެން މަރުވާ މިންވަރު އިތުރުވެފައިވާކަމެވެ.\nލަންޑަނުަގައިވާ ކިންގްސް ކޮލެޖްގެ އެންވަޔަރްމެންޓަލް ރިސާޗް ގްރޫޕުގައި އިސްކޮށް މަސައްކަތްކުރައްވާ ފްރޭންކް ކެލީ ވިދާޅުވާ ގޮތުގައި ބިމަށް އެޅޭ މައިކްރޯ ޕްލާސްޓިކްތައް ވައިގައި ވެސް އެކުލެވެއެވެ.\n" ވައިގައި ޕްލާސްޓިކް އެކުލެވޭކަން ޔަގީން. ބަލަން ޖެހިފައި އޮތް ކަމަކީ ވައިގައި ޕްލާސްޓިކް އެކުލެވެނީ ކިހާ މިންވަރަކަށް ކަން،" ކެލީ ވިދާޅުވެފައި ވެއެވެ.\nވައިގެ ތެރެއަށް ޕްލާސްޓިކް ބޭރުވާ އެއް ގޮތަކީ ގަހުކާނާ ބިންމަތީގައި ހުރެ ހިކުމެވެ. އެގޮތަށް ހިކުމުން އޭގައި އެކުލެވޭ ޕްލާސްޓިކްކޮޅުތައް ވައިގެ ތެރެއަށް ބޭރުވެއެވެ.\n" ގޭގެ ތެރޭގައި ތިއްބަސް، ޕްލާސްޓިކުން ސަލާމަތެއް ނުވެނޭނެ، ދޫލަތަކާއި އަންނައުނުން ވެސް ގޭގައިވާ ވައިގެ ތެރެއަށް ޕްލާސްޓިކް ބޭރުވާނެ، އޭނާ ވިދާޅުވެފައި ވެއެވެ.\nކުރިމަަތިވާނެ ސިއްހީ މައްސަލަތައް\nފެންސާފު ކުރުމުގައި އުފެދޭ ގަހުކާނާގައި އެކުލެވޭ ޕްލާސްޓިކް ވެލިގަނޑާއި ވައިގެ ތެރެއަށް ބޭރުވަނީ ނަޖިސްތަންތަނުގެ ތެރެއިން ދައުރުވުމަށް ފަހުގައެވެ. އެހެންވީމާ އެތަކެތީގައި ނުރައްކާތެރި ބެކްޓީރިއާތަައް އެކުލެވެއެވެ. އެހެންވީމާ އެތަކެތި އިންސާނުންގެ ހަށިގަނޑުގެ ތެރެއަށް ދާނީ އެފަދަ ބެކްޓީރިއާތަކާ އެކުގައެވެ.\nއަނެއް ކަމަކީ އެފަދަ ޕްލާސްޓިކްގައި ގިނަ އަދަދެއްގެ ކެމިކަލް އެކުލެވުމެވެ.\nއެކަށީގެންވާ މިންވަރަކަށް އެފަދަ ކެމިކަލްތައް ހަށިގަނޑުގެ ތެރެއަށް ގޮސްފި ނަމަ ސެލްތަކަށް ގެއްލުންވެ، ސެލްތައް މަރުވެސް ވާނެ. ބަދަލުގައި ސެލް އުފެދިދާނެ ނުވަތަ ނުއުފެދިވެސްދާނެ. " ކެލީ ވިދާޅުވެފައި ވެއެވެ.\nނަަމަވެސް މަހޮންއާއި ކެލީވެސް އެއްބަސްވެވަޑައިގަންނަވާ ގޮތުގައި ވަޔާއި ވެލީގައި އެކުލެވޭ ޕްލާސްޓިކްގެ ސަބަބުން ލިބިދާނެ ކަމަށް ބެލެވޭ މިގެއްލުންތައް އަދި ތަފުސީލުކޮށް ބެލިފައެއް ނުވެއެވެ. އިތުރު ދިރާސާތައް އަވަހަށް ކުރުމުގެ މުހިއްމުކަން ވަނީ ވަރަށް ބޮޑުވެފައެވެ. އެއަށް ވުރެ ވެސް މުހިއްމު ކަމަކީ މާހައުލުގެ ތެރެއަށް ޕްލާސްޓިކް ބޭރުވާ މިންވަރު މަދުކުރުމަށް މަސައްކަތް ކުރުމެވެ.


Chelhiya Moosa Manik Avahaara vejje\n24 އޯގަސްޓް 2021 - 23:03:54\nފަންނުވެރިކަމުގެ ދާއިރާއަށް އަގުނުކުރެވޭފަދަ ގިނަ ހިދުމަތްތަކެއް ކުރައްވާ، އެ ދާއިރާއިން ޝަރަފުވެރިކަމުގެ ގައުމީ އިނާމު ޙާސިލްކުރައްވާފައިވާ ޗިޅިޔާ މޫސާ މަނިކު ނިޔާވެއްޖެއެވެ.\nޗިޅިޔާ މޫސާ މަނިކު ނިޔާވިއިރު އެނާގެ އުމުރަކީ 81 އަހަރެވެ. ސީއެންއެމްއަށް އެނގިފައިވާ ގޮތުގައި ޗިޅިޔާ މޫސާ ނިޔާވެފައިވަނީ ގިނަ ދުވަސްތަކެއް ވަންދެން ބަލިވެ އުޅުމަށް ފަހުއެވެ.\nޗިޅިޔާ މޫސާ މަނިކު ނުވަތަ އޭނާގެ ޢާންމު ނަމުން ދަންނަވާނަމަ، ޗިޅިޔާއަކީ، ރާއްޖޭގެ ތަމްސީލު ކުޅުމުގެ ދާއިރާގައާއި، ދިވެހި ފިލްމީ ދާއިރާގައި އާ ނަމަކަށް ނުވާނެއެވެ. ރާއްޖޭގެ ފިލްމު އިންޑަސްޓްރީގައި މިއަދުވެސް ހަރަކާތްތެރިވަމުންދާ ފަންނާނުންގެ އެދުރެއްގެ ގޮތުން، އެންމެ ކުރީ ސަފުގައި ހުންނެވި ބޭފުޅަކީ، ޗިޅިޔާއެވެ. އަދި ޗިޅިޔާ މޫސާ މަނިކަކީ، ވަރަށް ފަންނުވެރި އަދި މަޝްހޫރު ކުރެހުންތެރިއެއްވެސް މެއެވެ.\nދިވެހި ފިލްމީ ދާއިރާއިން އެންމެ ފުރަތަމަ ޗިޅިޔާ މޫސާ މަނިކު ފެނިގެންދިޔައީ، 1982 ވަނަ އަަހަރު ޓެލެވިޒަން މޯލްޑިވްސުން ތައްޔާރު ކުރެއްވި "މުޙައްމަދު ތަކުރުފާނު"، "ގާޒީ ބަންޑާރައިން" މި ފިލްމުންނެވެ. މި ފިލްމުން ފެނުނު ޗިޅިޔާގެ ފުރަތަމަ ފެނިލުމުންވެސް އޭނާއަކީ، ފިލްމީ ދާއިރާގައިވެސް މުސްތަގްބަލެއް އޮތް ބޭފުޅެއްކަން ކަށަވަރުވެގެންދިޔައެވެ. އެ ފިލްމުގައި އޭނާ އަދާކުރައްވާފައިވާ ވިޔަޒޯރުގެ ބަޔަށް، ގިނަ ބައެއްގެ ތަޢުރީފު ލިބިގެންދިޔައީ، ޙަޤީޤަތާ އެއްގޮތަށް އޭނާ އެ ދެއްކެވި މޮޅު ހުނަރުގެ ސަބަބުންނެވެ.\nފިލްމީ ދާއިރާގައި މިއަދާ ހަމައަށްވެސް ޗިޅިޔާ މޫސާ މަނިކު ދެމިހުންނެވީ، މިދާއިރާއަށް އޭނާގެ ހިތްޕުޅުގައި އުފެދިފައި އޮތް ބޮޑު ޝައުގުވެރިކަމުގެ ސަބަބުންނެވެ. ފާހަގަކޮށްލެވޭ އެއްކަމަކީ، އެއްވެސް އަގަކާ ނުލައި ވަރަށްގިނަ ދިވެހި ފިލްމާއި ޑްރާމާގައި މަސައްކަތް ކޮށްދެއްވާފައިވާ ކަމެވެ. ހަމައެއާއެކު، ދިވެހި ފިލްމީ ދާއިރާއަށާއި، މުނިފޫހިފިލުވުމުގެ ދާއިރާއަށް މިވޭތުވެދިޔަ ތާނގައި ނުކުތް ދެޖިންސުގެ އެކި ޢުމުރުގެ ފަންނާނުންނަށް މިދާއިރާއިން ކުރިއަށް ދެވޭނެ ގޮތްތައް ފަހިކޮށްދެއްވައި، އެކަމުގެ ހުނަރު ދަސްކޮށްދެއްވުމުގައިވެސް ޗިޅިޔާވަނީ، ޢަމަލީގޮތުން ބައިވެރިވެވަޑައިގެންފައެވެ.\nފިލްމާއި ތަމްސީލު ކުޅުމުގެ ރޮނގުން ޝަރަފުވެރިކަމުގެ ޤައުމީ އިނާމް އޭނާއަށް ވަނީ އަރުވާފައެވެ.


Covid-19: 144 meehaku Hospital gai,9meehaku ICU gai\nކޮވިޑްގެ ހާލުބޮޑު ބަލި މީހުންނަށް ފަރުވާދޭ ދަރުމަވަންތަ ހޮސްޕިޓަލް: މިވަގުތުވެސް ނުވަ މީހަކަށް އައިސީޔޫގައި ދަނީ ފަރުވާ ދެމުން --\nކޮވިޑް-19 ޖެހުނު މީހުންގެ ތެރެއިން 144 މީހަކަށް ފަރުވާ ދެމުންދަނީ ހޮސްޕިޓަލްގައި ކަމަށާ އޭގެ ތެރެއިން ނުވަ މީހަކަށް އައިސީޔޫގައި ފަރުވާ ދެމުންދާއިރު އެކަކު ވެންޓިލޭޓަރަށް ލާފައިވާ ކަމަށް އެޗްއީއޯސީން ބުނެފި އެވެ.\nމިރޭ އެޗްއީއޯސީން ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގު ވިދާޅުވީ ކޮވިޑް ޖެހުނު މީހުންގެ ތެރެއިން 144 މީހަކަށް އެޑްމިޓްކޮށްގެން ފަރުވާ ދެމުންދާ ކަމަށެވެ. އެގޮތުން ހުޅުމާލެ މެޑިކަލް ފެސިލިޓީގައި 129 މީހަކަށް ދަނީ ފަރުވާ ދެމުންނެވެ. އަދި ދަރުމަވަންތަ ހޮސްޕިޓަލްގައި ހަ މީހަކަށް ދަނީ ފަރުވާ ދެމުންނެވެ. މީގެ އިތުރުން ބ. އޭދަފުށީ ކޮވިޑް ސެންޓަރާއި ށ. ފުނަދޫ ކޮވިޑް ސެންޓަރުގައިވެސް ދެ މީހަކަށް ދަނީ ފަރުވާ ދެމުންނެވެ.\nނަޒްލާ ވިދާޅުވީ އެޑްމިޓްކޮށްގެން ފަރުވާ ދެމުންދާ މީހުންގެ ތެރެއިން ނުވަ މީހަކަށް އައިސީޔޫގައި ފަރުވާ ދެމުންދާ ކަމަށެވެ. އޭގެ ތެރެއިން ހަތް މީހަކަށް ފަރުވާ ދެނީ ހުޅުމާލެ މެޑިކަލް ފެސިލީޓީގެ އައިސީޔޫގައެވެ. އެކަކަށް ފަރުވާ ދެނީ ވެންޓިލޭޓަރުގައި ބާއްވައިގެންނެވެ. އަދި ދަރުމަވަންތަ ހޮސްޕިޓަލްގެ އައިސީޔޫގައިވެސް ދެ މީހަކަށް ދަނީ ފަރުވާ ދެމުންނެވެ.


Palestine In Raajje Kolha 8 Landu Jahaifi - Vaguthu\nރާއްޖެއަށް 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކޮށްދިން ޓީމާއި މިހާރުގެ ގައުމީ ޓީމް ބައްދަލު ކުރި މެޗުގެ ތެރެއިން – ވަގުތު އިމޭޖަސް: އިބްރާހިމް ޝާބިލް / އަމީން ފަހުމީ\nއޭއެފްސީ އޭޝިއަން ކަޕް ކޮލިފައިންގައި މިރޭ ފަލަސްތީނާ ދެކޮޅަށް ކުޅުނު މެޗުން ރާއްޖޭގެ ގައުމީ ފުޓްބޯޅަ ޓީމު ތަފާތު ބޮޑު ނަތީޖާއަކުން ބަލިވެއްޖެއެވެ.\nފަލަސްތީނުގައި ކުޅުނު މި މެޗުން ރާއްޖެ ބަލިވީ 1-8 އިންނެވެ.\nފަލަސްތީނުން ރަނގަޅު ކުޅުމެއް މި މެޗުގައި ދެއްކިއިރު މެޗުގެ ފުރަތަމަ ހާފް އެޓީމުން ނިންމާލީ ހަތަރު ގޯލުގެ ލީޑަކާއެކުއެވެ. މި ހަތަރު ގޯލުގެ ތެރެއިން ދެ ގޯލު ކާމިޔާބުކޮށްދިނީ މުހައްމަދު ޔޫސުފްއެވެ. އަނެއް ދެ ގޯލު ފަލަސްތީނަށް ކާމިޔާބުކޮށްދިނީ ހައިތަމް ދީބް އާއި ސަމާހް މަރާބާއެވެ.\nމެޗުގެ 51 ވަނަ މިނެޓްގައި އިސްމާއިލް އީސަ ރާއްޖެ އަށް ގޯލެއް ކާމިޔާބުކޮށްދިން ނަމަވެސް އޭގެ ދެ މިނެޓްފަހުން ސަމާހު ވަނީ ފަލަސްތީނުގެ ފަސްވަނަ ގޯލު ކާމިޔާބުކޮށްދީފައެވެ.\nފަލަސްތީނުގެ ހަވަނަ ގޯލު މެޗުގެ 54 ވަނަ މިނެޓްގައި އިސްމާއިލް އަލަމޫރް ކާމިޔާބުކޮށްދިންއިރު ހަތްވަނަ ގޯލު އޭގެ ދެ މިނެޓް ފަހުން ކާމިޔާބުކޮށްދިނީ ތާއިރް ޖެބޯއެވެ. ފަލަސްތީނުގެ ފަހު ގޯލު މެޗުގެ 59 ވަނަ މިނެޓްގައި ކާމިޔާބުކޮށްދިނީ އެޓީމުގެ ހަވަނަ ގޯލުވެސް ކާމިޔާބުކޮށްދިން އިސްމާއިލްއެވެ.\nމި މެޗާ ކުރިމަތިލީއިރު ވެސް ކޮލިފައިވުމުގެ ފުރުސަތު ރާއްޖެ އަށް އޮތީ ގެއްލިފައެވެ. ރާއްޖެ ހިމެނޭ ގްރޫޕް ޑީގެ އެއްވަނައިގައި 15 ޕޮއިންޓާއެކު ފަލަސްތީނު އޮތްއިރު 12 ޕޮއިންޓާއެކު ދެވަނައިގައި އޮތީ އޮމާންއެވެ. ތިން ޕޮއިންޓާއެކު ގްރޫޕްގެ ތިންވަނައިގައި އޮތީ ރާއްޖެއެވެ. ޕޮއިންޓެއް ނުލިބި ގްރޫޕްގެ ފުލުގައި އޮތީ ބޫޓާންއެވެ.\nކޮލިފިކޭޝަންގައި ކޮންމެ ޓީމަކަށް ވެސް ބާކީ ދެން އޮތީ އެންމެ މެޗެއް ކަމަށްވާއިރު ފަހު މެޗުގައި ރާއްޖެ ބައްދަލުކުރާނީ ބޫޓާންއާއެވެ. އެ މެޗު އޮންނާނީ އަންނަ އަހަރުގެ މާޗު މަހުގެ 27 ވަނަ ދުވަހުއެވެ.\nނޮވެމްބަރު 15, 2017 - 12:26\n17 ވެސް ޖަހަން ވީ ، މިހާރު ހަމަ ކަޑަ\nނޮވެމްބަރު 14, 2017 - 23:03\nމީގެން އެނގެނީ ރާއްޖެމީހުންގެ ފޮނިކަމާއި ބޮޑާކަން..\nނޮވެމްބަރު 14, 2017 - 22:08\nޢެފް އޭމް ދޮށައް އެއްވާން ފެނޭ!!!\nނޮވެމްބަރު 14, 2017 - 21:26\nދެންވީ ކޯޗު ވަކިކުރަން 😂\nނޮވެމްބަރު 14, 2017 - 21:25\nމީގެން އެނގެނީ އެފް.އޭ.އެމް.ގެ ކަޑަކަން.\nމިރޭގެ މެޗުގައި ސަލާހު އަށް ހާއްސަ ސަމާލުކަމެއް ދޭންޖެހޭ - ކޮންޓޭ\nދުނިޔޭގެ އެންމެ މޮޅު މުސްލިމް ފުޓުބޯޅަ ކުޅުންތެރިއަކީ ސަލާހުތަ؟\n1 ދުވަސް ކުރިން 3\nޔޫތު ފުޓްބޯޅަ މުބާރާތުގައި ބައިވެރިވުމުގެ ފުރުސަތު ހުޅުވާލައިފި\nރޭގެ މެޗުތަށް ހިންނަވަރު، ތިމަރަފުށި، މަޑަވެލީ އަދި ވަށަފަރުން ކާމިޔާބުކޮށްފި


Canada ge muslim aaila ah dhin hamala aa dhekolhah ethah haas bayaku hingaalumeh baavvaifi | Atoll News\nކެނެޑާގެ މުސްލިމް އާއިލާއަށް ދިން ހަމަލާއާއި ދެކޮޅަށް އެތައް ހާސް ބަޔަކު ހިނގާލުމެއް ބާއްވައިފި\nޝާއިޢުކުރީ: ޢާއިޝް ޖޫން 12, 2021, 22:24\nފާއިތުވި އާދީއްތަ ދުވަހު ކެނެޑާގައި ޕިކަޕަކުން ޖައްސައި މަރާލި މުސްލިމް އާއިލާއަށް ތާއީދުކޮށް، އަދި މި ހަމަލާއާއި ދެކޮޅަށް އެތައް ހާސް ބަޔަކު ހިނގާލުމެއް ބާއްވައިފިއެވެ.\nހަވީރުގަޑީގައި ހިނގާލުމަށް ނިކުމެ އުޅެނިކޮށް އެމީހުން ދިރިއުޅޭ ގެ ކައިރިން ޕިކަޕެއްގައި ބާރު ދުވެލީގައި އައިސް ޖެއްސުމުން މުސްލިމް އެއް އާއިލާގެ4މެމެބަރުން ވަނީ ޝަހީދުވެފައެވެ. ހަމައެކަނި ސަލާމަތްވީ9އަހަރުގެ ކުޑަ ފިރިހެން ކުއްޖެކެވެ. މި ހަމަލާ ދީފައި ވަނީ އުމުރުން 20 އަހަރުގެ ނަތަނީލް ވެލްޓްމަން ކިޔާ މީހެކެވެ. ހަމަލާ ދިން މީހާ ފުލުހުން ވަނީ ހައްޔަރު ކޮށްފައެވެ.\nހިނގާލުން ކުރިއަށް ގެންގޮސްފައި ވަނީ ނަތަލީން އެއާއިލާއަށް ހަމަލާ ދިން ހިސާބުން ފެށިގެން އޭނާ ހައްޔަރު ކުރި ހިސާބާއި ހަމައަށެވެ. އެއީ7ކިލޯމީޓަރު ދުރުގައި ހުރި މިސްކިތެއް ކައިރިންނެވެ. ހިނގާލުމުގެ ބައިވެރިން ވަނީ، ކެނެޑާގައި ނަފްރަތައް ޖާގައެއް ނެތްކަމަށް ބުނެ އެމީހުންގެ ޝޫޢޫރުތައް ފާޅުކޮށްފައެވެ.\nކެނެޑާގައި މުސްލިމުންނަށް ދެމުންދާ ހަމަލާތައް ކުށްވެރިކޮށް ކެނެޑާގެ އެތައް ހިސާބެއްގައި ދަނީ އެއްވުންތައް ބާއްވަމުންނެވެ. އެގޮތުން ޓޮރޮންޓޯ، އޮޓާވާ، މޮންޓްރެއާލް އަދި ކޫބެކްގައި ވެސް ވަނީ ހިނގާލުން ބާއްވާފައެވެ.\nފަހަކަށްއައިސް ކެނެޑާގައި މުސްލިމުންނަށް ދެވޭ ހަމަލާތައް ވަނީ އިތުރުވެފައެވެ. އެގޮތުން 2017 ގައި ކޫބެކްގެ މިސްކިތަކަށް މީހަކު ވަދެ ބަޑިން ދިން ހަމަލާގައި6މުސްލިމުން ޝަހީދު ކޮށްލާފައިވެއެވެ. އަދި އެހަމަލާއަށް ފަހު މުސްލިމުންނަށް ދޭ ހަމަލާތަކާއި މުސްލިމުންނާމެދު ފަތުރަމުންދާ ނަފުރަތު ހުއްޓާލުމަށް ފިޔަވަޅުތަކެއް އެޅުމަށް ކެނެޑާގެ އެތައް ސިޔާސީ ވެރިންނެއް ވަނީ ގޮވާލާފައެވެ.\nހަމަލާއަށް ފަހު ބުރާސްފަތި ދުވަހު ޝަރީއަތައް ވެލްޓްމަން ވަނީ ކޯޓަށް ހާޒިރުކޮށްފައެވެ، އަދި އިތުރު އަޑުއެހުމަކަށް އަންނަ ހޯމަ ދުވަހު ވެސް ކޯޓަށް ހާޒިރު ކުރުމަށް ތާވަލް ކޮށްފައިވެއެވެ. ވެލްޓްމަންއާއި ދެކޮޅަށް ގަސްތުގައި މީހަކު މެރުމުގެ4ދައުވާއާއި އަދި ގަސްތުގައި މީހަކު މަރަން މަސައްކަތް ކުރުމުގެ އެއް ދައުވާ އުފުލާފައިވެއެވެ.\nކެނެޑާގެ ބޮޑު ވަޒީރު ޖަސްޓިން ޓްރެޑޯ މި ހަމަލާ ސިފަކުރައްވާފައި ވަނީ މިއީ ނިރުބަވެރި ޙަމަލާއެއްގެ ގޮތުގައެވެ. އަދި ނަފްރަތުގެ ސަބަބުން ކުރާ މިފަދަ ކުށްތައް ހުއްޓުވާނެ ކަމަށް ވަޢުދު ވެފައިވެއެވެ.\nމި ހަމަލާ ތަހުގީގު ކުރުމުގައި އެންމެ އިސްކޮށް ހުންނެވި ޑިޓެކްޓިވް ސުޕްރިންޓެންޑެންޓް ޕޯލް ވެއިޓް ބުނެފައި ވަނީ، މިއީ ކުރިން ދުރާލާ ރާވައިގެން ދީފައިވާ ޙަމަލާއެއް ކަމަށާއި، އަދި މިއީ މުސްލިމުންނަށް ޓަކައި އޮތް ނަފްރަތުގެ ސަބަބުން ދީފައިވާ ޙަމަލާއެއް ކަމަށެވެ.


Ajex ge3vana jersey UEFA in manaa koffi | Mihaaru\nކުޅިވަރު / އަޔަކްސް\nއަޔެކްސްގެ ތިންވަނަ ޖޯޒީ ޔޫއެފާ އިން މަނާކޮށްފި\nއަޔެކްސްގެ ތިން ވަނަ ކީޓު ލައިގެން އެ ޓީމުން ކުޅުނު މެޗުގެ ތެރެއިން --- ފޮޓޯ: ގެޓީ އިމޭޖަސް\n14 ސެޕްޓެމްބަރ 2021 - 10:18\nއެމްސްޓަޑަމް (ސެޕްޓެމްބަރު 14) - ނެދަލޭންޑްސްގެ އަޔެކްސްގެ ތިން ވަނަ ޖޯޒީ ބޭނުން ކުރަން ހުއްޓާލާން ޔޫއެފާއިން އަންގައިފި އެވެ.\nޖޯޒީ ބޭނުން ކުރަން ހުއްޓާލަން އެންގީ އެ ޖޯޒީގައި ތިން ދޫނި ހިމަނާފައިވުމުންނެވެ. އެ ތިން ދޫނި އަޔެކްސްއިން ޖޯޒީގައި ހިމެނީ މިޔުޒިކު ލެޖެންޑް ބޮބް މާލީ އަށް އިހުތިރާމް އަދާ ކުރުމުގެ ގޮތުންނެވެ. ބޮބް މާލީގެ "ތުރީ ލިޓްލް ބާޑްސް" އަކީ އޭނާ ކިޔާފައިވާ އެންމެ މަޝްހޫރު އެއް ލަވަ އެވެ.\nޑަޗު ލީގުގައި މިދިޔަ ހޮނިހިރު ދުވަހު ކުޅުނު މެޗުގައި އަޔެކްސް އިން ވަނީ އެ ކިޓް ބޭނުން ކޮށްފަ އެވެ. ނަމަވެސް އޭގެ ފަހުން ޔޫއެފާގެ ސަމާލުކަން އެކަން އައުމުން އަޔެކްސް އަށް އަންގާފައި ވަނީ އެ ކިޓް ބޭނުން ނުކުރުމަށެވެ.\nއަޔެކްސްގެ ތިން ވނަ ކީޓް\nއަޔެކްސް ޚަބަރުތައް ގެނެސްދޭ، އަޔެކްސް ލައިފް ވެބްސައިޓުގައި ބުނެފައި ވަނީ އެ ޖޯޒީ ބޭނުން ނުކުރަން ޔޫއެފާއިން އެންގީ ތިން ދޫންޏަކީ ކްލަބުގެ ލޯގޯއެއް ކަމަށް ރަމްޒުވާތީ ކަމަށެވެ. ކްލަބުގެ އޮފިޝަލް ލޯގޯ ފިޔަވައި އެހެން ލޯގޯއެއް ކްލަބަށް ނިސްބަތް ކުރުމަކީ މަނާ ކަމެކެވެ. ކްލަބުގެ ޖޯޒީގައި ދެން ހިމެނޭނެ ލޯގޯ ތަކަކީ ސްޕޮންސާޗިޕް ލޯގޯތަކާއި ވާދަކުރާ މުބާރާތުގެ ލޯގޯ އެވެ.\nސެރީއާ އަށް މި ސީޒަންގައި ޕްރޮމޯޓްވި ވެނޭޒިއާ އަކީ ކޮންމެ އަހަރަކު ވެސް ރީތި ޖޯޒީ ތައްޔާރު ކުރާ ކްލަބެކެވެ. މިފަހަރު އެ ކްލަބަށް ވެސް ޖޯޒީ ތައްޔާރު ކުރުމުގައި މައްސަލަ ޖެހުނެވެ. މިފަހަރު އެ ޓީމުން ފަރުމާކުރި ޖޯޒީގައި "ވެނޭޒިއާ" މޭމަތީގައި ޖެހުމުގެ އިތުރަށް ކްލަބު ލޯގޯ ވެސް ޖެހި އެވެ. މޭމަތީގައި ޖަހާފައިވާ "ވެނޭޒިއާ" އަކީ ކްލަބުގެ ދެ ވަނަ ލޯގޯ ކަމށް ބަލައި ޖޯޒީ ބަދަލު ކުރަން އެންގި އެވެ. އެ ޓީމުން އަލުން ކިޓް ނެރުނު އިރު ލޯގޯ ވަނީ ނަގައިފަ އެވެ.\nއަނހާ! ކޮބާ ފްރީޑަމް ، ކޮބާ އަޔެކްސް ގެ ރައިޓްސް


Aailee taxi driver ge kulli maraa eku Varun hithaamaigai - One Online\nވަރުން ދަވަން އޭނާގެ ޓެކްސީ ޑްރައިވަރު މަނޯޖުއާއެކު---\nބޮލީވުޑް ތަރި ވަރުން ދަވަންގެ އާއިލީ ޓެކްސީ ޑްރައިވަރު ވަނީ އިއްޔެ ކުއްލިގޮތަކަށް މަރުވެފައެވެ.\nއުމުރުން 40 އަހަރުގެ މަނޯޖް އަކީ ވަރުންގެ ޓެކްސީ ޑްރައިވަރުކަން ގިނަ އަހަރުތަކެއް ވަންދެން ކުރަމުން އައިސްފައިވާ މީހެކެވެ. ވަރުންގެ އިތުރުން މީގެކުރިން އޭނާގެ ބައްޕަ ޑައިރެކްޓަރު ޑޭވިޑް ދަވަންގެ ޓެކްސީ ޑްރައިވަރުކަންވެސް ކުރަމުން އައިސްފައިވާ މަނޯޖަކީ އެ އާއިލާއާ ގާތް ގުޅުމެއް އުފެދިފައި އޮންނަ މީހެއް ކަމަށް ރިޕޯޓުތައް ބުނެއެވެ.\nމަނޯޖު އިއްޔެ ލީލާވަތީ ހޮސްޕިޓަލުގައި މަރުވެފައިވަނީ ހާޓްއެޓޭކެއް ޖެހިގެންނެވެ. ހަބަރުތައް ބުނާގޮތުގައި އިއްޔެގެ ވަގުތެއްގައި ވަރުންގެ ޝޫޓިންއެއް ކުރިޔަށްދިޔަ މެހެބޫބް ސްޓޫޑިއޯގައި މަނޯޖު ހުއްޓައި އޭނާގެ މެއަށް ކުއްލިއަކަށް ތަދެއް އަރައިގެން ހޮސްޕިޓަލަށް ގެންދެވިފައިވާއިރު އޭނާ މަރުވެފައިވަނީ އިއްޔެ ހަވީރުއެވެ. މަނޯޖު ހޮސްޕިޓަލަށް ގެންދިއުމުގައި ވަރުން ހަރަކާތްތެރިވެފައިވާއިރު ވަރުން ހޮސްޕިޓަލުގައި އުޅެނިކޮށް ފެންނަ ފޮޓޯތައް މީޑިއާގައި ވަނީ އާއްމުވެފައެވެ.\nމަނޯޖުގެ ކުއްލި މަރާއެކު ވަރުންގެ އާއިލާއިން އެ ހިތާމައިގައި އަންނަނީ ބައިވެރިވަމުންނެވެ. އަދި ދަވަންގެ އާއިލާއިން މަނޯޖުގެ ދަރިފުޅާ ވާހަކަ ދައްކައި އެ އާއިލާއަށް އެހީތެރިކަން ފޯރުކޮށްދެމުން ގެންދާނެކަމަށް ބުނެފައިވާކަމަށް ޓައިމްސް އޮފް އިންޑިއާގައި ވަނީ ރިޕޯޓުކޮށްފައެވެ.\nވަރުން ދަވަންގެ ކުރިއަށްހުރި މަސައްކަތްތަކަށް ބަލާއިރު ކްރިތީ ސެނަން އާއެކު ކުޅެފައިވާ ''ބޭޅިޔާ'' އަދި ކިޔާރާ އަދްވާނީ، ނީޓޫ ކަޕޫރު އާއި އަނިލް ކަޕޫރުއާއެކު ކުޅެފައިވާ ފިލްމު ''ޖުގް ޖުގް ޖިޔޯ'' މިއަހަރު ރިލީސްކުރުމަށް ވަނީ ހަމަޖެހިފައެވެ. އޭގެ އިތުރުންވެސް ނިތޭޝް ތިވާރީގެ ކުރިއަށް އޮތް ފިލްމު ކުޅުމަށް ކިޔާރާ އަދި ވަރުން ހަމަޖެހިފައިވާކަމަށް ހަބަރުތައް ބުނެއެވެ.


Kabothakethi foaru kohdheyn is nagaifi\nކާބޯތަކެތި ފޯރުކޮށް ދޭން އިސްނަގައިފި\nނިކަމެތިންނަށް އެހީވުމަށް މަހަލްދީބު ފައުންޑޭޝަނުން މިދިޔަ އަހަރު ހިންގި ޕްރޮގްރާމް -- ފޮޓޯ: މަހަލްދީބު\nއެހީއަށް ބޭނުންވެފައިވާ އާއިލާތަކަށް، އެއް މަސްދުވަހުގެ ކާބޯތަކެތި ފޯރު ކޮށްދޭން ރާއްޖޭގެ އަމިއްލަ ޖަމްއިއްޔާއަކުން މަސައްކަތް ފަށައިފި އެވެ.\nމަހަލްދީބު ފައުންޑޭޝަނުން އިއުލާން ކޮށްފައި ވަނީ، އެ ޖަމްއިއްޔާގައި ލިސްޓް ކޮށްފައިވާ އެފަދަ އާއިލާތަކަށާއި، އެކަނިވެރި މައިންނަށާއި ޔަތީމުންނާއި މިސްކީނުންނަށާއި ހާއްސަ އެހީއަށް ބޭނުންވާ ފަރާތްތަކަށާއި އާންމުދަނީ ކުޑަ އާއިލާތަކަށް އެހީވާނެ ކަމަށެވެ.\nއެ ޖަމިއްޔާގެ ދަފުތަރުގައި މިހާރު 250 އާއިލާއަކުން ރަޖިސްޓްރީ ވެފައިވެ އެވެ.\nއެ ޖަމިއްޔާއިން ބުނީ ކޮންމެ އަހަރަކުވެސް ރޯދަ މަހާ ދިމާކޮށް މި ޕްރޮގްރާމް ހިންގާ މިއީ ފަސް ވަނަ އަހަރު ކަމަށާއި ޕްރޮގްރާމްގެ ތެރެއިން 340 އާއިލާއަކަށް 300،000 ރުފިޔާގެ ކާބޯތަކެއްޗާއި ސަމާނު މިދިޔަ ހަތަރު އަހަރު ތެރޭ ފޯރުކޮށް ދީފައި ވާނެ ކަމަށެވެ.\nއެ ޕްރޮގްރާމަށް އެހީތެރިކަން ފޯރުކޮށްދޭން ބޭނުންވާ ފަރާތްތަކަށްވެސް ވަނީ ފުރުސަތު ހުޅުވާލާފަ އެވެ. މަހަލްދީބު ފައުންޑޭޝަނަކީ ދީނީ އިލްމުވެރިޔާ ޑރ. މުހައްމަދު އިޔާޒުގެ މަސްއޫލުވެރި ކަމުގެ ދަށުގައި އުފައްދާފައިވާ ޖަމްއިއްޔާ އެކެވެ.\nހަނދު ސާބިތު ކުރުން ހުކުރު ދުވަހުގެ ރޭ


އަދީބު ރާއްޖެއިން ބޭރަށް ދިޔުމުގެ ހުއްދަދީފި އަދީބު ރާއްޖެއިން ބޭރަށް ދިޔުމުގެ ހުއްދަދީފި\nއަދީބު ރާއްޖެއިން ބޭރަށް ދިޔުމުގެ ހުއްދަދީފި\nއަދީބު ސުޕްރީމް ކޯޓަށް ހާޒިރުވަނީ -\nކުރީގެ ނާއިބު ރައީސް އަހުމަދު އަދީބު ބޭސްފަރުވާ އަށް ރާއްޖޭން ބޭރަށް ދިޔުމުގެ ހުއްދަ މޯލްޑިވްސް ކަރެކްޝަނަލް ސަރވިސްއިން ދީފިއެވެ. ކަރެކްޝަނުން ބުނީ ބޭސްފަރުވާއަށް ރާއްޖެއިން ބޭރަށް ދިޔުމުގެ ހުއްދަދިީ މެޑިކަލްބޯޑްގެ ލަފާގެ މަތިންކަމަށެވެ. ބޭސްފަރުވާއަށް ދިޔުމުގެ ހުއްދަ އަދީބަށް ދީފައިމިވަނީ އެކަމަށް އެދި އެތައް ފަހަރެއްގެ މަތިން ހުށައަޅާފައިވަނިކޮށެވެ.\nހިިޔާނާތާއި ޓެރަރިޒަމްގެ ކުށްތަކުގެ މައްސަލާގއަި އަދީބުގެ މައްޗަށް އިއްވާފައިވާ 33 އަހަރުގެ ޖަލު ހުކުމް ވަނީ ބާތިލުކޮށްފައެވެ.\nޅ.މާބިންހުރާއިން ދައުލަތަށް ލިބެންޖެހޭ5މިލިއަން ޑޮލަރަށް ހިޔާނާތްތެރިވި ކުށް ސާބިތުބެ 8 އަހަރަށް ޖަލަށް ލުމަށް ކުރިމިނަލްކޯޓުން އަހްމަދު އަދީބުގެ މައްޗަށް ކުރި ހުކުމާއި ކުރީގެ ރައީސް އަބްދުﷲ ޔާމީން ދަތުރުކުރެއްވި ރިޔާސީ ލޯންޗްކޮޅުގައި އެއްޗެއް ގޮއްވާލާ ރައީސް ޔާމިން އަވަހާރަކޮށްލަން މަސައްކަތްކުރި މައްސަލާގައި އަދީބުގެ މައްޗަށް އިއްވާފައި އޮތް 15 އަހަރުގެ ޖަލު ޙުކުމްވެސް ހައިކޯޓުން ވަނީ ބާޠިލްކޮށްފައެވެ. އަދި ފިސްތޯލައެއް ގެންގުޅުނު ކުށުގައި އިއްވި 10 އަހަރުގެ ޖަލު ހުކުމް ވަނީ ސުޕްރީމްކޯޓުން ބާތިލުކޮށްފައެވެ.\nމި މައްސަލަތކުގެ ތެރެއިން ރިޔާސީ ލޯންޗްކޮޅުގައި އެއްޗެއް ގޮއްވާލި މައްސަލައިގެ ހުކުމް ބާތިލުކޮށް އެ މައްސަލަ އަލުން ބެލުމަށް ހައިކޯޓުން ކުރިމިނަލްކޯޓަށް އަމުރުކުރިއެވެ. އެހެންނަމަވެސް އެ މައްސަލަ ކުރިޔަށް ނުގެންދެވޭނެކަމަށް ކަނޑައަޅާ އަދީބުގެ މައްޗަށް އުފުލާފައިވާ 15 ދައުވާއެއް ކުރިމިނަލްކޯޓުން ވަނީ ޕްރޮސެކިއުޓަރެ ޖެނެރަލްގެ އޮފީހަށް ފޮނުވާލާފައެވެ.\nޕީޖީ އޮފީހުން ވަނީ ހައިކޯޓްގެ ނިންމުން ސުޕްރީމްކޯޓްގައި އިލްތިމާސްކޮށްފައެވެ. ޕްރޮސެކިއުޓަރ ޖެނެރަލް އައިޝަތު ބިޝާމް ވިދާޅުވެފައިވަނީ އެ އޮފީހުން މިހާރު ސުޕްރީމް ކޯޓަށް ހުށައަޅާފައިވާ މައްސަލާގައި ގޮތެއް ނިންމުމުން ކްރިމިނަލް ކޯޓުން އަނބުރާ ފޮނުވާލި މައްސަލަތަކާއި މެދު ދެން އަމަލުކުރަންވީ ގޮތެއް ސާފުވެގެންދާނެކަމަށެވެ. އަދި ހައިކޯޓުން އަދީބާއި ގުޅުން ހުރި މައްސަލަތައް ބާތިލުކުރި އިރު އެކަމުގައި ސުވާލު އުފެދޭކަންކަން އެބަހުރިކަމަށެވެ.


Pfizer Aai Moderna Ge Vaccine Ah EU Ge Ithubaareh Neh - Report - Vaguthu\nކޮވިޑް-19 އިން ދިފާއުވުމަށް މޮޑާނާ އާއި ފައިޒާ އިން އުފެއްދި ވެކްސިންތަކަށް ޔޫރަޕްގެ އިއްތިހާދުގެ ރެގިއުލޭޝަން އޮތޯރިޓީން ހުއްދަ ދިން ނަމަވެސް އެދެވެކްސިންގެ ރައްކާތެރިކަމަށް ރެގިއުލޭޝަން އޮތޯރިޓީއަށް ވެސް މުޅިން އެއްބަސް ނުވެވޭކަމަށާއި އަދި ވެކްސިންތަކާއި ގުޅިގެން އެޖެންސީގެ ބޮޑެތި ކަންބޮޑުވުންތަކެއް ވެސް އެބަހުރި ކަމަށް ފްރާންސްގެ ނޫހެއް ކަމަށްވާ "ލި މޯންޑް" އިން ބުނެފިއެވެ.\n"ލި މޯންޑް" އަށް ލިބިފައިވާ ހެކް ކޮށްގެން ހޯދާފައިވާ އީމެއިލްތަކެއްގައި ވަނީ އަވަސް އަރުވާލައިގެން މޮޑާނާ އާއި ފައިޒާގެ ވެކްސިނަށް ހުއްދަ ދިނުމުގައި ޔޫރަޕިއަން މެޑިސިންސް އެޖެންސީގެ އޮފިޝަލުންގެ ކަންބޮޑުވުންތައް ވަނީ ކަމާބެހޭ ފަރާތްތަކާއި ހިއްސާކޮށްފައެވެ.\nޔޫރަޕިއަން މެޑިސިންސް އެޖެންސީގެ ބައެއް އޮފިޝަލުން ވަނީ ހާއްސަ ޝަރުތުތަކެއް ކުރުމަށް ފަހު ވެކްސިންތަކަށް ހުއްދަ ދިނުމަށް ވެސް މަސައްކަތް ކޮށްފައެވެ. ނަމަވެސް ވެކްސިންތަކަށް ހުއްދަ ދިނީ އިތުރު ޝަރުތުތަކެއް ކުރިމަތިނުކޮށެވެ.\n"ދެވެކްސިންގައި ވެސް މައްސަލަތަކެއް އެބަހުރި، މިކަމާއި އަދި ކުރިމަތިލާން ޖެހޭނެ." ލީކް ކޮށްލާފައިވާ އީމެއިލެއްގައި މެޑިސިން އެޖެންސީގެ އޮފިޝަލަކު ވިދާޅުވެފައި ވެއެވެ.\nބައެއް އޮފިޝަލުން ވަނީ ވެކްސިންތައް އުފެއްދުމަށް ބޭނުން ކުރާ ފެކްޓްރީތައް އިނިސްޕެކްޓް ނުކޮށް ވެކްސިންތަކަށް ހުއްދަ ދޭން ނިންމުމުން އެކަމާވެސް ކަންބޮޑުވުން ފާޅުކޮށްފައެވެ. ގިނަ އޮފިޝަލުންގެ އެންމެ ބޮޑު ކަންބޮޑުވުމަކަށް އޮތީ ވެކްސިންތަކަށް ހުއްދަ ދިނުމުގައި ވެކްސިން އުފެއްދި ކުންފުނިތަކުގެ ލިޔެކިޔުންތަކަށް މާބޮޑަށް ބަރޯސާވުމެވެ.\nއީޔޫ އިން ފައިޒާގެ ވެކްސިނަށް ހުއްދަ ދިނީ ޑިސެމްބަރ މަހުގެ 21 ވަނަ ދުވަހު އެވެ. އަދި މޮޑާނާގެ ވެކްސިނަށް ހުއްދަ ދިނީ މިމަހުގެ ކުރީކޮޅުއެވެ. އެހުއްދަތަކުގެ ދަށުން ޔޫރަޕްގެ ގިނަ ގައުމުތަކުގައި މިހާރު ދަނީ އެދެކުންފުނީގެ ވެކްސިންތައް ވެސް ޖަހަމުންނެވެ.\nކޮވިޑް-19 އަށް އުފެއްދި ވެކްސިނަށް ހުއްދަ ދީފައި ވަނީ ދުނިޔޭގައި މިހާތަނަށް ވެކްސިންތަކަށް ހުއްދަ ދިނުމުގައި އަމަލު ކުރަމުން އަންނަ އުސޫލުތަކަށް ބަދަލުތައް ގެނެސް މުއްދަތުތައް ކުރުކުރުމަށް ފަހުއެވެ. ނަމަވެސް އެކަމުގެ ސަބަބުން ބޮޑު ނުރައްކަލެއް ކުރިމަތިނުވާނެ ކަމަށް ވެކްސިން އުފައްދާ ކުންފުނިތަކުންނާއި ސިއްހީ ކަންކަން ބަލަހައްޓާ ރަސްމީ އިދާރާތަކުން ބުނެއެވެ.


50 Meylah Vai Gadhavaane Kamah Lafaakoh Reendhoo Samaal Nerefi - Vaguthu\n50 މޭލަށް ވައި ގަދަވާނެ ކަމަށް ލަފާކޮށް އުތުރަށް ރީނދޫ ސަމާލު ނެރެފި\n50 މޭލަށް ވައި ގަދަވާނެ ކަމަށް ލަފާކޮށް އުތުރުގެ އަތޮޅުތަކަށް މޫސުމާއި ބެހޭ ގައުމީ އިދާރާ އިން ރީނދޫ ސަމާލު (ޔެލޯ އެލާޓް) ނެރެފިއެވެ.\nމޫސުމާއި ބެހޭ ގައުމީ އިދާރާ އިން ރީނދޫ ސަމާލު ނެރެފައި ވަނީ ޅ.އަތޮޅުން ފެށިގެން ހއ.އަތޮޅާއި ދެމެދުގެ ސަރަހައްދުތަކަށެވެ.\nރީނދޫ ސަމާލު ނެރެފައިވާ ސަރަހައްދުތަކަށް ބޯކޮށް ވާރޭ ވެހި، ގުގުރުމާއި އެކު 50 މޭލަށް ވައި ގަދަވާނެ ކަމަށް ލަފާކުރެވޭ ކަމަށް މޫސުމާއި ބެހޭ ގައުމީ އިދާރާ އިން ނެރުނު ސަމާލުގައި ވިދާޅުވެފައި ވެއެވެ. ރީނދޫ ސަމާލު ނެރެފައި ވަނީ މިއަދު މެންދުރު 11:45 އާއި ހަމައަށެވެ.\nކުރިއަށް އޮތް 24 ގަޑިއިރު ވެސް އުތުރާއި މެދުރާއްޖެތެރޭގެ އެކިހިސާބަށް ވިއްސާރަކޮށް ބައެއް ރަށްތަކަށް ގުގުރުމާއިއެކު ބޯކޮށް ވާރޭވެހުން އެކަށީގެންވާ ކަމަށް މޫސުމާއި ބެހޭ ގައުމީ އިދާރާ އިން ވަނީ ވިދާޅުވެފައެވެ. އަދި ދެކުނުގެ ބައެއް ރަށްތަކަށް ކެރީގެ އަސަރު ފޯރާނެ ކަމަށް ލަފާކުރެވެއެވެ.\nދެކުނުގެ އަތޮޅުތަކަށް، އިރުދެކުނާއި ދެކުނުން ގަޑިއަކު5މޭލާއި 15 މޭލާ ދެމެދުގެ ބާރުމިނުގައި ވައި ޖެހޭނެ ކަމަށާއި އެހެން ހިސާބުތަކަށް ހުޅަނގުދެކުނާއި ހުޅަނގުން ގަޑިއަކު 08 މޭލާއި 18 މޭލާ ދެމެދުގެ ބާރުމިނުގައި ވައި ޖެހޭނެ ކަމަށް ލަފާކުރެވެއެވެ.\nދެކުނުގެ ކަނޑުތައް އާދައިގެވަރަކަށް މަޑު ވާނެ ކަމަށާއި އެހެން ހިސާބުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަވާނެ ކަމަށް މޫސުމާއި ބެހޭ ގައުމީ އިދާރާ އިން ވިދާޅުވިއެވެ.\nދިޔަވަރު ބޮޑުވާ ގަޑިތަކުގައި ދެކުނުގެ ބައެއް ރަށްތަކަށް އުދައެރުން އެކަށީގެންވާ ކަމަށާއި ރާޅުގެ އުސްމިނުގައި3-6ފޫޓު ހުންނާނެ ކަމަށް ވެސް މޫސުމާއި ބެހޭ ގައުމީ އިދާރާ އިން ވިދާޅުވެފައި ވެއެވެ. އާންމުކޮށް ހުރިހާ ފަރާތްތަކުން ޙާއްސަކޮށް ކަނޑު ދަތުރު ކުރާއްވާ ފަރާތްތަކުން މޫސުމަށް ސަމާލުވުމަށް މޫސުމާއި ބެހޭ ގައުމީ އިދާރާ އިން ވަނީ އިލްތިމާސް ކުރައްވާފައެވެ.\nބޯކޮށް ވާރޭވެހޭނެ ކަމަށް ލަފާކޮށް ދެކުނުގެ ބޮޑު ބަޔަކަށް ސަމާލު ނެރެފި\nއޮގަސްޓް 9, 2020 15:46\nއއ.އަށްވެސް ގުގުރުމާ އެެެެކު ވާ ރެވެހޭ


REPORT: Get Set ah fahu SDFC - Mifaharu vaanee kihineh?\nގެޓްސެޓަށްފަހު އެސްޑީއެފްސީ: މިފަހަރު ކިހިނެއްވާނެ!\nރައީސް ޔާމީންގެ ސަރުކާރުން ކުޅުދުއްފުށީގައި ކުރިއަށް ގެންދިޔަ "އެސްއެމްއީ ފޯރަމް" ގައި މައުލޫމާތު ދެނީ: އެސްއެއީ ސެކްޓާއަށް ގިނަ ގޮންޖެހުންތަކެއް އެބަހުރި\nސްމޯލް އެންޑް މީޑިއަމް އެންޓަޕްރައިޒަސް (އެސްއެމްއީ) ނުވަތަ ކުދި އަދި މެދު ފަންތީގެ ވިޔަފާރި ތަރައްގީ ކުރަން ރާއްޖޭގައި އަބަދުވެސް ލޯނުދެ އެވެ. އެންމެ ކުރިން ކުދި ވިޔަފާރި ކުރިއަރުވަން ދޭ މާލީ އެހީއަކީ ކޮންމެ އަހަރަކު ބަޖެޓުގައި ޖަހައިގެން ދޫކުރާ މަޝްހޫރު "އެސްއެމްއީ" ލޯނެވެ. އެސްއެމްއީ ލޯނަށް އިތުރުވެގެން ދިޔަ އާ ބޮޅަކީ ރައީސް އަބްދުﷲ ޔާމީންގެ ސަރުކާރުގައި ދުނިޔޭގައި ކާމިޔާބު ސްޓާޓްއަޕް ޕްރޮގްރާމް "ގެޓްސެޓް" ތައާރަފު ކުރުމެވެ. ޒުވާން ވިޔަފާރިވެރިން އުފައްދަން އެސްއެމްއީއަށް ގެޓްސެޓް ދެ ބުރެއްގެ މަތިން ދޫކުރި އެވެ. އެއަށްފަހު މި ސަރުކާރުން އަނެއްކާ ވެސް މިވަނީ އެސްއެމްއީއަށް މުޅީން އާ ނިޒާމެއް ގެނެސް ދީފަ އެވެ. މި ފަހަރު ލޯނު ދޫކުރަން ބޭންކްއެއް ވެސް އުފައްދައިފި އެވެ.\nއެސްއެމްއީ ލޯނު ދޫކޮށްގެން ނަތީޖާއަކީ ކޮބައިހެއްޔެވެ؟ ލޯނު ތަކުން އުފެދުނީ ކިތަށް ވިޔަފާރި ހެއްޔެވެ؟\n"ރާއްޖޭގައި ލޯނު ދޫކުރުމަށްފަހު ނުބެލެހެއްޓުން މައްސަލައަކީ. އެހެންވެ ލޯނުގެ ހަގީގީ ޕްރޮޑަކްޓިވިޓީއެއް ނުފެނޭ. މީގެ ފައިދާ އިކޮނޮމީއަކަށް ނުލިބޭ. ލޯނު ދޫކޮށް ދެން ހުރި ކަންކަމުގައި ވެސް އެހީތެރިވާން ޖެހޭ. އެހެންނޫނީ ވާނީ ފެއިލް،" ގެޓްސެޓް ލޯނު ދޫކުރުމުގައި މަސައްކަތް ކުރެއްވި އިސް ބޭފުޅަކު ނަން ނުޖެހުމަށް ޝަރުތުކޮށް ވިދާޅުވި އެވެ.\nއެސްއެމްއީ ލޯނުން ސައިކަލް ގަތުން\nކުރީގެ މަޝްހޫރު އެސްއެމްއީ ލޯނަށް ކޮންމެ އަހަރަކު ބަޖެޓުން 50 މިލިއަން ރުފިޔާ ހާއްސަ ކުރެ އެވެ. އެހެންވެ މި 50 މިލިއަން ރުފިޔާ އަހަރު ނިމޭއިރު ހުސް ކުރުން އޮންނަނީ ލާޒިމްވެފަ އެވެ. ކޮންމެ ގޮތެއް ހަދައިގެން ވެސް ދޫކުރަނީ އެވެ. އެކަމަކު މި ލޯނަށް ދޫކުރާ ފައިސާ ހޭދަކުރާ ގޮތް ބެލޭނެ މެކޭނިޒަމެއް އޭރަކު ނޯވެ އެވެ. އެހެންވެ އެސްއެމްއީ ލޯނު ނަގައިގެން ސައިކަލާއި ކާރު ގަނެ، ގެ ހަދައި މިބާވަތުގެ ކަންކަން ކުރީ އެވެ. ލޯނުން ރާއްޖޭގެ އިގްތިސޯދަށް ކުރި ފައިދާއެއްނެވެ. ހަމައެކަނި ވީ ކަމަކީ ލޯނު ނެގި މީހުންގެ ބޮލުގައި ދަރަންޏެއް އެޅުމެވެ. ލޯނު ނަގައިގެން އޭރު ގަތީ ސައިކަލެވެ. ދެން އެއަށް ފަހު ދޫކުރީ މަޝްހޫރު ގެޓްސެޓް ލޯނެވެ. ކިތަންމެހާ ވެސް މޮޅު ނިޒާމެކެވެ.\nމޮޅު ނިޒާމު ރާއްޖެއަށް ފިޓެއް ނުވި\nގެޓްސެޓް ލޯނު ލިބުނު ފަރާތަކަށް ރައީސް ޔާމީން ސަރުކާރުގެ ޔޫތު މިނިސްޓަރު އިރުތިޝާމް އާދަމް ލިޔުން ހަވާލު ކުރަނީ\nގެޓްސެޓަކީ ދުނިޔޭގައި ވެސް ކާމިޔާބު މޮޑެލް އެވެ. މި ލޯނު ދިނީ ވެސް ލޯނު ފައިސާ ހޭދަ ކުރާނެ ގޮތް ބެހެއްޓުމާއި އެހީތެރިވެވޭނެ ނިޒާމު ގާއިމްކޮށް ރާއްޖޭގެ އެކި ހިސާބުތަކުގައި ބިޒްނަސް ސެންޓަރުތައް ހަދައިގެނެވެ. ވިޔަފާރީގެ ހާއްސަ ކޮންސަލްޓަންޓުގެ ބެލުމުގެ ދަށުންނެވެ. އެކަމަކު މޮޅު އެ ނިޒާމު ގެނެސް ރާއްޖޭގެ ހަފޮޅުގެ ތެރެއަށް ލުމުން އެވެސް ވީ ބޮޑުތަނުން ފެއިލްއޭ ބުނެވިދާނެ އެވެ. އޭރުގެ ސަރުކާރުން "ކާމިޔާބު" ކަމަށް ބުނި ގެޓްސެޓުގެ ވާހަކައަކީ މިއީ އެވެ.\nޒުވާން ވިޔަފާރިވެރިން އުފައްދަން ފަރުމާކޮށްފައިވާ "ވޯލްޑް ކްލާސް" މޮޑެލްގެ ފަސް އަހަރު ދުވަހުގެ ތެރޭގައި 200 މިލިއަން ރުފިޔާގެ ލޯނު ދޫކުރި އެވެ. ގެޓްސެޓް ސްކީމުން ދޫކުރަނީ 300،000ރ. އާއި 800،000ރ. އާ ދެމެދުގެ ލޯނުތަކެވެ. މި މޮޑެލްގައި އިންޓަރެސްޓް ކުޑަ އެވެ. ރަހުނު ބަހައްޓާކަށް ނުޖެހެ އެވެ. ވިޔަފާރީގެ ޕްރޮޕޯސަލް ގެންދިއުމުން ލޯނު ދެނީ އެވެ.\nމި ލޯނަށް ފުރަތަމަ ބުރުގައި ހޮވުނު 34 މީހުންނަށް 70 މިލިއަން ރުފިޔާ ދޫކުރި އެވެ. އަދި ދެ ބުރެއްގެ މަތިން ލޯނު ދޫކުރި އެވެ. ލޯނު ނެގި ފަރާތްތަކުގެ ތެރެއިން ކާމިޔާބުވީ ކިތައް މީހުން ހެއްޔެވެ؟\nއިކޮނޮމިކް މިނިސްޓްރީގައި ޖޫން 17، 2016 ގައި ބޭއްވި ނޫސްވެރިންގެ ބައްދަލުވުމެއްގައި ގެޓްސެޓް ލޯނުގެ ވެރިޔަކަށް ހުންނެވި ބޭފުޅަކު ވިދާޅުވެފައިވާ ގޮތުގައި 10 ފަރާތަކުން އެކި ލެވަލްގައި ވިޔަފާރި ކުރަމުން ގެންދެ އެވެ. އެކަމަކު ފަސް އަހަރު ނިމިގެން ދިޔައިރު ވެސް އޭރުގެ ސަރުކާރަށް މި ފަރާތްތަކުގެ ވިޔަފާރީގެ ހަގީގީ ވާހަކަ ކިޔައި ދެވޭ ގޮތެއް ނުވި އެވެ. އަބަދު ވެސް ދެއްކެނީ އެއް ބައެވެ. ދެ ތިން ޕާޓީއެކެވެ.\n"މިހާތަނަށް ދޫކުރި އެންމެ އެޑްވާންސް އެއް މޮޑެލް ގެޓްސެޓްއަކީ. އެކި ގައުމުތަކުގައި މި ލޯނު ދެނީ އެކި ނަންނަމުގައި. އިންކިއުބޭޓާ ޕްރޮސެސްއެއްގެ ތެރެއިން ދޫކުރުމުން މި ލޯނު ބޭރު ގައުމުތަކުގައި ވަރަށް ކާމިޔާބު. ކާމިޔާބު ވިޔަފާރިތައް އެބަހުރި އުފެއްދިފައި. އެކަމަކު ރާއްޖޭގައި މިކަން އެހާ ކާމިޔާބެކޭ ނުބުނެވޭނެ،" ގެޓްސެޓް ލޯނުގެ ކަންކަމުގައި އިސްކޮށް އުޅުއްވި ބޭފުޅަކު، ނަން ނުޖެހުމަށް ޝަތުރުކޮށް ވިދާޅުވި އެވެ.\nމި ނިޒާމު ރާއްޖެއަށް "ފިޓު" ނުވީ ކީއްވެގެން ހެއްޔެވެ؟\nމި މަސައްކަތުގައި އިސްކޮށް އުޅުއްވި ބޭފުޅަކު ވިދާޅުވި ގޮތުގައި މި ލޯނު ފެއިލްވީ އަމިއްލަ އެދުމާއި މަގާމުގެ ނުފޫޒު މީގެ ތެރެއަށް ވަދެ މުޅި ލޯނުގެ މަގުސަދު ގެއްލުމުންނެވެ. އެހެންވެ ގެޓްސެޓް ފެށިއިރު މި މަސައްކަތް ކުރަން އައްޔަން ކުރި ބައެއް ކޮންސެލްޓެންޓުން މަގާމު ތަކުން އަމިއްލަ އަށް ދުރުވި އެވެ. ސަބަބަކީ ޕްރޮފެޝަނަލްކޮށް އެކަން ކުރެވޭނެ މާހައުލެއް ސަރުކާރަށް ނުދެކުމެވެ. މިކަމުގެތެރެއަށް "ސިޔާސީ އަތް ބާނައި" މުޅި ނިޒާމު ހަރާ ބުކޮށްލުމެވެ. އެންމެފަހުން މި މަސައްކަތުގައި އުޅުވި ސީނިއަ ކޮންސެލްޓެންޓުން ވަކިވީ "ފެޑަޕް" ވެގެނެވެ.\nމި ފަހަރު އެސްޑީއެފްސީ\nމި ސަރުކާރުން ކުދި އަދި މެދު ފަންތީގެ ވިޔަފާރިތަކަށް ލޯނު ދޭން ހެދި އެސްޑީއެފްސީ ކުރިމަތީގައި މީހަކު މަޑުކޮށްލައިގެން -- ފޮޓޯ: އަވަސ\nގެޓްސެޓުގެ ވާހަކަ ނިމިއްޖެ އެވެ. އަނެއްކާ މި ފެށުނީ އެސްއެމްއީގެ މުޅިން އާ ބާބެކެވެ. އާ ވާހަކަ އެކެވެ. ރައީސް އިބްރާހިމް މުހައްމަދު ސޯލިހު ސަރުކާރުން އައީ ކުދި އަދި މެދުފަންތީގެ ވިޔަފާރި އަށް ހެޔޮ އެދިގެން ކަމަށް ވިދާޅުވެފަ އެވެ. މި ސަރުކާރުން އައިސް މިވަނީ ސްމޯލް އެންޑް މީޑިއަމް އެންޓަޕްރައިޒަސް (އެސްއެމްއީ) އުފައްދާފަ އެވެ. މިއީ ސީދާ ކުދި ވިޔަފާރީގެ ހާއްސަ ބޭންކެވެ. ބޭންކެއްގެ "ސްޓެޓަސް" ހޯދުމުގެ ޕްރޮސެސްގައި އޮތް ކާމިޔާބު މޮޑެލް އެކެވެ. މި ނިޒާމުގައި ރަހުނު ކުޑަ އެވެ. ފޯކަސް ހުރީ ކުދި ވިޔަފާރި އަށެވެ. މި ފަހަރު އެސްއެމްއީ ލޯނު ކިހިނެއް ވާނެ ހެއްޔެވެ؟\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު ފައްޔާޒު އިސްމާއީލް ވިދާޅުވި ގޮތުގައި އެސްޑީއެފްސީ އިން 25 މީހަކަށް 30 މިލިއަން ރުފިޔާގެ ލޯނު ވަނީ މިހާތަނަށް ދޫކޮށްފަ އެވެ. މި ލޯނު ދީފައިވަނީ ލޯކަލް ޓޫރިޒަމް ވިޔަފާރި އާއި ދަނޑުވެރިކަމާއި މަސްވެރިކަމުގެ އިތުރުން ގޭގައި ތިބެގެން މަސައްކަތް ކުރާ އަންހެނުންނަށެވެ.\n"ލޯނަށް ހުޅުވާލުމުން 400 މިލިއަން ރުފިޔާގެ ލޯން އެޕްލިކޭޝަން ލިބުނު. މި އަހަރު އަދި ކުރިއަށް އޮތް ތަނުގައި 60 މިލިއަން ރުފިޔާގެ ފައިނޭންސް ހަމަޖެހޭނެ ކަމަށް އުއްމީދު ކުރަމުން މިދަނީ،" މިނިސްޓަރު ވިދާޅުވި އެވެ\nއެސްޑީއެފްސީ އިން ލޯނު ދެނީ ރަހުނާ އެކުގަ އެވެ. ނަމަވެސް ރަހުނު ނުލައި ލޯނު ދިނުމުގެ މަސައްކަތް ތަކެއް ވެސް ކުރައްވަމުންދާ ކަމުގެ އިޝާރާތެއް މިނިސްޓަރު ވަނީ ދެއްވާފަ އެވެ. އެއީ އިތުރު އުންމީދެކެވެ.\nތައިލެންޑްގެ ބައެއް ވިޔަފާރިވެރިންނާ އިކޮނޮމިކް މިނިސްޓަރު ފައްޔާޒު އިސްމާއިލް ބައްދަލު ކުރައްނީ -- ފޮޓޯ : އަހްމަދު އަޔާދު | އަވަސް\nހޔަގީނުން ވެސް މިހާތަނަށް އައި ލޯނު މޮޑެލްތަކުން ފެންނަ މަންޒަރަކީ ލޯނުތަކުގެ ހަގީގީ ފައިދާ އިގްތިސޯދުގެ ތެރެއަށް ފޭދިގެން ނުދާތަނެވެ. އެހެންވިމާ އެސްއެމްއީ ކުރިއަރުވަން ދެން ކުރެވޭނީ ކޮންމެ ކަމެއް ހެއްޔެވެ؟\nރާއްޖޭގައި އެސްއެމްއީ ވިޔަފާރި ތަކަށް ގިނަ ގޮންޖެހުން ތަކެއް އެބަހުއްޓެވެ. ރާއްޖޭގެ މުޅި ވިޔަފާރީގެ ނިޒާމު މިއޮތީ ކުދި ވިޔަފާރިތަކާ "ދެކޮޅަ" ށެވެ. ހަމައެކަނި އުޅެނީ ފައިސާ ނުލިބުމުގެ މައްސަލަތައް އެކަންޏެއް ވެސް ނޫނެވެ. ފައިސާ ލިބި ވިޔަފާރި ފަށައި ޓެކްސް ދައްކާ ހިސާބުން ކުދި ވިޔަފާރިތަކުގެ ބޮލަށް އަދި އިތުރު ބުރައެއް އާދެ އެވެ. އެއީ ޓެކްސް ނިޒާމުގައި ހުރި މައްސަލަ ތަކެވެ.\nޓެކްސްގެ މައްސަލަތަކުގައި ކޮންސެލްޓެންސީ ދޭ ކުންފުންޏެއް ކަމަށްވާ ސީޓީއެލް ސްޓްރެޓަޖީޒްގެ ސީނިއަ ކައުންސިލް އަބްދުﷲ ވާރިސް ވިދާޅުވެފައިވާ ގޮތުގައި ގާނޫނުތަކާއި ގަވާއިދުތައް ހުރި ގޮތުން ރާއްޖޭގެ ޓެކްސް ނިޒާމަށް ބޮޑެތި ދަތިތަކެއް އެބަހުއްޓެވެ.\nއޭނާ ވިދާޅުވި ގޮތުގައި ދުނިޔޭގެ ހުރިހާ ގައުމެއްގައިވެސް ޓެކްސް ނިޒާމަކީ ކޮމްޕްލިކޭޓެޑް ސިސްޓަމެކެވެ. ނަމަވެސް ރާއްޖޭގައި މި މައްސަލަ ބޮޑު އެއް ސަބަބަކީ 2010 ގައި މި ނިޒާމު ގެނައުމަށްފަހު ޓެކްސްއަށް އަހުލުވެރިވާން ލިބުނު މުއްދަތު ކުޑަވުމެވެ.\n"ރާއްޖޭގެ ޓެކްސް ނިޒާމު ވަރަށް ޔަންގް. މި ނިޒާމު ދެހާސް ދިހަ ވަނަ އަހަރު އައުމަށްފަހު އެންމެ ފުރަތަމަ ޖެހުުނު މައްސަލައަކީ އެކަށީގެންވާ ވަގުތު ނުލިބުން. ޖީއެސްޓީ ގާނޫނު އައުމަށްފަހު މި ލިބުނީ އެންމެ 30 ދުވަސް. ދެން ވިސްނާލައްވާ! ބާރަހާސް ވިޔަފާރި އޮންނައިރު، ޓެކްސް ގާނޫނުތައް މިއޮތީ ވަރަށް ސެންޓްރަލްކޮށް ސީދާ މާލެ އަށް ކަހަލަ ގޮތަކަށް. ރާއްޖޭގެ ރަށްތަކުގެ މީހުންނަށް މިކަން ކުރާނެ ގޮތެއް ނޭނގެ. ކުރެވޭނެ ގޮތެއް ނޭނގެ. މައުލޫމާތު ދޭން ދިޔަ މީހުންނަށް ވެސް މައްސަލަ އެބަ އުޅޭ،" ވާރިސް ވިދާޅުވި އެވެ.\nއޭނާ ވިދާޅުވި ގޮތުގައި މީރާގެ "ކޮމްޕްލެއިން ކޮސްޓް ހައި" ވުމަކީ ކުދި ވިޔަފާރިތަކަށް ދަތިކަށް ކުރިމަތިވުމުގެ ސަބަބެކެވެ.\n"އެސްއެމްއީސް އަށް ދެތިން މީހަކު ގުޅިގެން ވިޔަފާރި މިކުރަނީ. ހުރިހާ ކަމެއް މި ކުރަނީ އެމީހުން. މިހެން އޮއްވައި ކުއާޓަލީ ރިޓާން ފައިލް ކުރުމާއި ފައިނޭންޝަލްސް ޕްރިޕެއާ ކުރުމަށް ވެސް ދަތިވޭ،" ވާރިސް ވިދާޅުވި އެވެ.\nއެސްއެމްއީ ސިޔާސަތު - އުންމީދެއް\nމި ސަރުކާރުން ދާދި ފަހުން ވަނީ ކުދި އަދި މެދުފަންތީގެ ވިޔަފާރި ސިޔާސަތައް އަމަލު ކުރަން ފަށަން ނިންމާފަ އެވެ. މި ސިޔާސަތުން އެސްއެމްއީ އަށް އޮތީ ކޮން ފައިދާ އެއް ހެއްޔެވެ؟\nމި ސިޔާސަތުގެ ދަށުން ސަރުކާރުގެ މުއައްސަސާތަކުގެ ޕްރޮކިއުމަންޓް އަދި ޑިއުޓީ އުސޫލަށް ބަދަލު ބަދަލު ގެންނާނެ އެވެ. އަދި ސަރުކާރާއި މިނިވަން މުއައްސަސާތަކުގެ އިތުރުން ސަރުކާރުގެ މެޖޯރިޓީ ހިއްސާވާ ކުންފުނިތަކުން ކުރާ އިއުލާންތަކުގައި ބިޑް ކުރުމަށް ހުޅުވާލެވޭއިރު އެ އިއުލާން ކުރާޕްރޮޖެކްޓެއްގެ އަގު 2.5 މިލިއަން ރުފިޔާއަށް ވުރެ ދަށް ނަމަ، ކުދި އަދި މެދުފަންތީގެ ވިޔަފާރިތަކަށް އިސްކަންދޭން ޖެހޭނެހެން ޝަރުތުތަކެއް ވެސް މި ސިޔާސަތުގައި ވަނީ ކަނޑައަޅާފަ އެވެ.\nހުޅުމާލޭގެ ކޮންސްޓްރަކްސަން ސައިޓެއް: އެސްއެމްއީ ސިޔާސަތުން އެންމެ ފައިދާ ކުރާނީ އިމާރާތް ކުރުމުގެ ދާއިރާއަށް -- އަހުމަދު ޝުރާއު | އަވަސް\nކުދި އަދި މެދުފަންތީގެ ވިޔަފާރިތަކަށް ޓެކުހުގެ ދާއިރާއިން އެހީތެރިކަން ފޯރުކޮށްދީ މީހުން ތަމްރީން ކުރުމުގެ ޕްރޮގްރާމުތައް ސަރުކާރުން ކުރިއަށް ގެންދިއުމަށް ވަނީ ހަމަޖައްސާފަ އެވެ. މި އުސޫލުގެ ދަށުން ވިޔަފާރިތަކަށް ހެޔޮ އަގުގައި ޕީއޯއެސް ލިބޭނެ އެވެ. އަދި ކުދި އަދި މެދުފަންތީގެ ވިޔަފާރިތަކަށް ސަރުކާރުންނާއި ސަރުކާރުގެ ކުންފުނިތަކުން ދޭ ހިދުމަތްތަކުގެ ފެންވަރު ރަނގަޅުކޮށް އިންވޮއިސް ތަކަށް އަވަހަށް ފައިސާ ދެއްކުމަށް ބާރު އަޅާނެ އެވެ.\nމި ސިޔާސަތާއެކު އެސްއެމްއީ ސެކްޓާގެ ގިނަ ސިނާއަތް ތަކުން ތިބީ އުންމީދުގަ އެވެ. ލޯނުތައް ފެއިލްވި ނަމަވެސް މި ސިޔާސަތުގެ ސަބަބުން އެސްއެމްއީ ސެކްޓާ އަށް ދިރުން ލިބޭނެ ކަމުގެ އުންމީދެއް އެބައޮތެވެ.\nރާއްޖޭގެ ކޮންސްޓްރަކްޝަން ސިނާއަތު ތަމްސީލް ކުރާ މަސީގެ ސެކްރެޓަރީ ޖެނެރަލް އަދުނާން ހަލީމް ވިދާޅުވި ގޮތުގައި އެސްއެމްއީ ސިޔާސަތަކީ އެސްއެމްއީ ސެކްޓާ އަށް މުހިންމު ސިޔާސަތެކެވެ.\n"ވަރަށް ބައިވަރު މައްސަލަތައް އެބަހުރި މި ސެކްޓާގައި. ބިޑްތަކަށް ދާއިރު ގެރެންޓީ ހޯދުމާއި ބިޑްތައް ހޯދުމުގައި ވެސް. އެއް މައްސަލައެއް އެންމެ ކުޑަ އަގު ޖެހުން ވެސް. މިހެންވެ ފެންވަރަށް ވުރެ ބޮޑަށް ބަދަލީ ކުޑަ އަގަށް. ކުޑަ އަގު ޖެހުމުން ކާމިޔާބު ވޭ. މިހެންވުމުން ދެ ފަރާތަށް ވެސް ގެއްލުން ވުމުގެ ފުރުސަތު އޮވޭ،" އަދްނާން ވިދާޅުވި އެވެ.\nލޯނުތައް ދޫކުރާނެ އެވެ. އެކަމަކު ހަމައެކަނި ލޯނު ދޫކުރުމުން ނުފުދޭކަން އެސްއެމްއީ ލޯނުވަމުންދާ ގޮތުން އެނގެ އެވެ. އެހެންވެ މިކަމަށް ބޭނުން ވަނީ އެހެން ހައްލެކެވެ.\nމިނިސްޓްރީ އޮފް އިކޮނޮމިކް ޑިވެލޮޕްެމަންޓް އިގްތިސޯދު އެސްއެމްއީ ބޭންކް + ފައްޔާޒް އިސްމާއީލް


ލޯބީގެ މަންޒިލު – 1 | Sandhaanu\nލޯބީގެ މަންޒިލު – 1\nމިއީ މީގެ 28 އަހަރު ކުރިން މުޙައްމަދު ސަޢީދު މޫސާ ވަޖުދީ ތަރުޖަމާކޮށް ނެރެފައިވާ ވާހަކައެކެވެ. ވާހަކަ އުރުދޫ ބަހުން ލިއުއްވާފައި ވަނީ އިންޑިއާގެ މަޝްހޫރު ލިއުންތެރިއެއްކަމުގައިވާ ސަމީރުއެވެ. މި ވާހަކަ “ސަންދާނު”ގައި ޝާއިޢު ކުރަނީ ކިއުންތެރީން މުނިފޫހިފިލުވުމަށް ވިދާޅުވާނެކަމުގެ އުއްމީދުގައެވެ.\nސަރޫޕް ވިލާތުން ގަނެގެން ގެނެސްފައި އޮތް އަގުބޮޑު ކާރު އެއްވެސް އަޑެއްނެތި މަގުމަތީގައި ދުވެފައިދެއެވެ. ކާރު ދުއްވަން އިނީ ޚުދު ސަރޫޕެވެ. އޭނާ ލައިގެން ހުރީ އެންމެ އަގު ބޮޑު ފޮތީގެ ކޯޓު ފަޓުލޫނެކެވެ. އޭނާއާ ޖެހިގެން ކާރުގެ ކުރީ ގޮނޑީގައި އިށީދެގެން އިނީ ޖިއޯތީއެވެ. ފިޔާތޮށި ކުލައިގެ ސާޅިއެއް އަޅައިގެން އިން ޖިއޯތީގެ ކަރުގައި އަޅާފައި އޮތީ ސާފު ރަނުގެ އަގުބޮޑު ހާރެކެވެ. އޭނާގެ އަތާއި ފައިގައި އަލާފައިވާ ރަނުގެ ވިދުވަރަށްވުރެ އޭނާގެ މޫނުމަތިން ފާއްދާލައިފައިވާ ދަޅައިގެ އަލިކަން މާގަދައެވެ.\nސަރޫޕު ކާރު ދުއްވާފައި ދިޔައިރު، އިރުއިރުކޮޅުން ޖިއޯތީގެ ރީތި އަސަރުގަދަ މޫނަށް ބަލާލައެވެ. އެއިން ކޮންމެ ފަހަރަކު ހީވަނީ ޖިޔޯތީގެ މޫނުމައްޗަށް ފިނިފެންމަލުގެ ކުލަ ވެރިވެގެންދާހެންނެވެ. އޭނާ ލަދުން އިސްދަށަށް ޖަހާލައެވެ. އެންމެ ފަހުން އޭނާއަށް ހިމޭނުން ނީދެވިގެން ބުނެލިއެވެ.\n“އިރުއިރުކޮޅުން އަހަންނާ ދިމާއަށް ތި ބަލަނީ ކީއްވެގެން؟ މަގުމައްޗަށް ބަލައިގެން ދުއްވާ! އެހެންނޫނީ އެކްސިޑެންޓެއް ވެދާނެ.”\nސަރޫޕު ފިނިނޭވާއެއް ލާފައި ހިނިތުން ވެފައި ބުނެލިއެވެ.\n“އަހަރުމެން މިދާ ޕާޓީން ކަލޭ ފެނުމުން ހިތް ހަލާކު ވާނޭ މިހުންގެ ނިކަމެތި ހާލާމެދު މި ވިސްނަނީ.”\n“ތި ދައްކަނީ ކޮންކަހަލަ ވާހަކައެއް؟ މަށަކީ ކަލޭގެ ހަލާލު އަނބިމީހާ.”\n“އަހަރެންގެ ހިތަށް ފިނިކަން ލިބިފައި ވަނީ އެހެންވެގެން. މީހުން ކިތަންމެ ވަރަކަށް ބަލަމުން ދިއަޔަސް އަހަރެންގެ އަމިއްލަކަމުގެ ތައްގަނޑު ކަލޭގެ ހަޔާތުން ފޮހެއެއް ނުލެވޭނެ. ދެމީހުންގެ ކައިވެންޏަށް ދެ އަހަރު ފުރުނީ މިއަދު. އެކަމުގެ އުފާ ފާޅުކުރަން އަހަރުމެން މިދަނީ ތާޖު ހޮޓަލަށް. ހަމައެކަނި މިރޭ ނިދާލަން. އެ ހޮޓަލުން ކޮޓަރިއެއްވެސް އަހަރެން ވަނީ ކުއްޔަށް ހިފާފައި. ޕާޓީ ނިމުމުނން އަހަރުމެން ދެމީހުން ދާނީ އެ ކޮޓަރިއަށް. އެތާނަގައި އަހަރުމެންނަށް އުދަގޫ ކުރާނެ އެއްވެސް މީހަކު ނުހުންނާނެ.”\n“ސުބުޙާނަﷲ. ހޮޓަލުގައި ނިދަނީ ކީއްކުރަން؟ އެއޮއްބޮޑު ގޭގައި ތިބުމުން އަހަރުމެންނަށް އޮތީ ކޮން ދައްޗެއް، ކޮން އުނދަގުލެއް؟” ޖިއޯތީގެ އަޑުގައި ވަނީ ކަންބޮޑުވުމުގެ އަސަރެވެ.\n“ކުޑަމީހާ އަހަރުމެންނަށް އުނދަގޫ ކުރާނެ.”\n“ދަރިފުޅު ރޭގަނޑު ހަތަރުދަމު އޮންނާނީ އޭނާގެ މާމަގެ ގާތު ނިދާފައި. ދެން އަހަރުމެންނަށް އުނދަގޫ ވާންވީ ކޮންކަމަކާ؟”\n“ކަމަނާ ވާހައެއް ބުނަންތަ؟ ތުއްތު ކުދީންނަކީ ހަމައެކަނި ރޭގަނޑު ނިދާފައި ތިބޭ ބައެއްނޫން. ރޮއިވެސް ހަދާނެ. ދަރިފުޅު ރޯއަޑު އިވުމުން އަހަންނާމެދު ޚިޔާލުކުރާނެ ވަގުތެއް ކަލެއަކަށް ނުލިބޭނެ. އަހަރެން އޮންނަން ޖެހޭނީ ކެކުޅުންތަކެއްގެ ތެރެއަށް ގެއްލި އިންތިޒާރުގެ ވަގުތުތައް ގުނަން.”\n“ކަލެއަކީ އުމުރުން 28 އަހަރު ވެފައިވާ ބޮޑު ފިރިހެނެއް. ދަރިފުޅަށް ވީ އަދި އެންމެ ދޮޅު އަހަރު. ކަލޭގެ ހިތުގެ ކެކުޅުމުގެ އަޑު މީހަކަށް ނީއްވައި ސިއްރުކޮށްގެން އޮވެވިދާނެ. އެކަމަކު ދަރިފުޅު ރޯއަޑު އޭނާގެ ކާފައާއި މާމައަށް އިވުމުން އެ މީހުން އަހަރުމެންނާ މެދު ހީކުރާނީ ކީކޭ؟”\n“އެމީހުން ވިސްނާނެ އެއްޗެއް ވިސްނިޔަދީ! އަހަރެންގެ ހާލާމެދު ކޮންމެވެސް ވަރަކަށް ކަލޭ ވިސްނާކަށް ނުޖެހޭނެތަ؟” ސަރޫޕްގެ އަޑުގައި ނުރުހުމުގެ އަސަރު އެކުލެވިފައި ހުއްޓެވެ.\nކުއްލިއަކަށް ސަރޫޕަށް ހީވީ އޭނަގެ ކަންފަތް ދޮށުގައި މީހަކު ފަޓާހެއް ޖެހި ހެންނެވެ.\n“އޭއި! މީންދަ މީހާ! ކަލޭ ހަމަހޭގައިތަ ތިއިނީ؟”\nސަރޫޕް ކުއްލިއަކަށް ފުންމައިގެން ތެދުވެއްޖެއެވެ. ހީވީ ހުވަފެނެއްގެ ތެރޭގައި އޮވެފައި މީހަކަށް ހޭލެވުނު ހެންނެވެ. އޭނާ އަވަސްއަވަހަށް ވަށައިގެން ނަޒަރު ހިންގައި ބަލާލިއެވެ. މޫނުމައްޗަށް އަނދިރިވެ އަނބުރައިގަނެގެން ނުވެއްޓުނީ ހަމަކިރިޔާއެވެ. އޭނާއަށް އިނދެވުނީ އާންމުން ދަތުރުކުރާ ބަހެއްގައި އިށީދެގެންނެވެ. އޭނާއާ ޖެހިގެން އިށީދެ އިނީ ޒުވާން އަންހެންކުއްޖެކެވެ. އަންހެން ކުއްޖާގެ އުމުރުން ވާނީ ފަންސަވީހަކަށް އަހަރެވެ. އޭނާގެ ލޮލުގައި ބޮޑު އަވިއައިނެއް އޮތެވެ. ލައިގެން އިނީ ހަށިގަނޑަށް ބާރު ހެދުމެކެވެ.\nސަރޫޕް ކަންބޮޑުވެފައި އިނދެ ބުންޏެވެ. “އަޅުގަނޑަށް މާފުކުރައްވާ! ތިޔަ ބޭފުޅާއަށް ރައްދުވާ ގޮތަކަށް އަޅުގަނޑު އެއްވެސް އެއްޗެއް ނުބުނަން.”\n“ކަލޭ ވާހަކަދެއްކީ ކަލޭގެ އަމަޔާތަ؟” އަންހެން ކުއްޖާ ރުޅިވެރިކަމާއެކު ވަރަށް ހަރުކަށިއަޑަކުން ވާހަކަ ދެއްކިއެވެ. “އަނގައިން ނުބުނެ ކަލެއަށް ބަލަހައްޓައިގެން އަހަރެން އިންނަތާ ވަރަށް ގިނައިރު ވެއްޖެ. އަހަރެން ހިމޭނުން އިނުމުން ކަލޭ ހީކުރީ އަހަންނަކީ މޮޔައެއް ކަމަށްތަ؟”\nއަންހެންކުއްޖާ ދެއްކި ވާހައިގެ އަޑުއިވުމުން ކައިރީގައި ހުރި ފިރިހެނަކު ކުއްލިއަކަށް އަންހެން ކުއްޖާއާ ސުއާލު ކުރިއެވެ. “ކިހިނެއްވީތަ؟”\n“ކިހިނެއް ވީހެއްޔޭ؟ މީންދަ މީހާގަނޑު މަށާ އަޅައިގަނެގެން ނުނެއްޓިގެން އުޅެނީ. މަށާ ދިމާކޮށްގެން އުޅެނީ.”\n“ނޫން! ތިޔައީ …. މުޅިން ….. ކުށް ހީއެއް.” ސަރޫޕު އާގަންނަމުން ބުނެލިއެވެ.\n“ކަލޭގެ ތިޔަ ކުށްހީ އަހަރެން ހަގީގަތަކަށް ހަދައިދޭނަން.” ބަހުގައި އިން ފިރިހެނަކު މިހެން ބުނެފައި ސަރޫޕުގެ ކަރުގައި ހިފިއެވެ.\n“ކީއްވެގެންތަ ލަދު ހަޔާތްކެނޑިގެން މީހުންގެ ގަޔަށް ބޮލަށް އަރައިގަންނަނީ؟” ސަރޫޕް އޭނާގެ ކުށެއް ނެތްކަން ހާމަކޮށްދެވޭތޯ އުޅުނެވެ. “ނިކަން މަ މިބުނާ އެއްޗެއްވެސް އަޑުއަހާބަލަ!”\n“ކަލޭ ތިޔަ ކިޔާއެއް މިހިރަ އިއްޒަތްތެރި އަންހެން ކުއްޖާ ވަނީ އަޑުއަހާފައި. ދެން އަހަރުމެން ކިޔާ އެއްޗެއް އަޑުއަހަންވީ ކަލޭ!”\nބަހުގެތެރޭގައި ހަމަނުޖެހުމެއް ހިނގާކަން އެނގުމުން ބަހުގެ ކޮންޑަކްޓަރ އައިސް މޫނުގެ ކުލަވަރު ބަދަލުކޮށްލަމުން ސުއާލުކުރިއެވެ. “ކިހިނެއް ވެގެން ތިއުޅެނީ؟”\n“މިހިރަ ފިރިހެންމީހާ އަބުރުވެރި އަންހެންކުއްޖަކާ ބެހުނީ.”\n“ކަލޭމެން ބަހުން ފައިބައިގެން ގޮސް މަގުމަތީގައި ތިބެ ތި ޝަރީޢަތް ނިންމަންދޭ. ބަހުގައި ތިބި އެހެން މީހުންނަށް އުނދަގޫކުރަން އުޅޭނޭ ކަމެއްނެތް.” މިހެން ބުނެފައި އޭނާ ރަނގަބީލުޖަހާ ވާފަށަށް ދަމައި ބަހުގެ ރަނގަބީލު ޖަހަންފެށިއެވެ.


Saudi ah missile hamalaathekeh dheefi – Iru\nވަކި ތަނެއްގައި މަސައްކަތް ކުރާތީ ފްލެޓް ދޭކަށް ނުޖެހޭ: އީވާ\nބޯޓުތައް ދާ އަޅާތީ ފިޔަވަޅު ނާޅާ މައްސަލައެއް މަޖިލިހުން ބޭރުކޮށްލައިފި\nއެމްޕީއެލް ކުރިމަތީ މަޖޫރީން އިއްތިޖާޖް ކުރަން ފަށައިފި\nސައުދީއަށް މިސައިލް ހަމަލާތަކެއް ދީފި\nސައުދީއަށް މިސައިލް ހަމަލާތަކެއް ދީފިއެވެ.\nސައުދީގެ މިސައިލް ދިފާއީ ނިޒާމުން2ހަމަލާއެއް ބްލޮކް ކޮށްލާފައިވާކަމަށް ޔަމަނުގައި ސައުދީ އިސްވެ އޮވެ ހަނގުރާމަ ކުރަމުންދާ އަސްކަރީ ކޯލިޝަންގެ ތަރުޖަމާނު ތުރުކީ އަލް-މާލިކީ ހާމަކުރައްވައިފިއެވެ.\nރިޕޯޓުތައް ބުނާގޮތުންނަމަ، ސައުދީއަށް ޙަމަލާދިނީ އިރާނުން ވާގިވެރިވެދޭ ހޫޘީ ހަނގުރާމަވެރި ގްރޫޕުންނެވެ. އެ ގްރޫޕުން ފޮނުވާލި ބެލިސްޓިކް ދެ މިސައިލެއް ސައުދީގެ އަސްކަރީން ވަނި ދިފާއުކޮށްފައެވެ. ޔަމަނުގައި ޙަރަކާތްތެރިވާ ސައުދީގެ ގުޅިފައިވާ ލަޝްކަރުގެ ތަރުޖަމާނު ކާނަލް ތުރުކީ އަލް މާލިކީއާއި ޙަވާލާދީ ސައުދީގެ ދައުލަތުގެ މީޑިއާއިން ރިޕޯޓުކުރާ ގޮތުގައި، ހޫޘީންގެ މިޙަމަލާތަކުގައި އެއްވެސް މީހަކު މަރެއް ނުވެއެވެ. އެހެންނަމަވެސް ހޫޘީން ފޮނުވާލި މިސައިލްތައް ސައުދީގެ އަސްކަރީން ފުނޑާލިއިރު އޭގެ ބައެއް ބައިތައް ރިޔާދާއި، ޖިޒާން ސިޓީގެ އާންމުން ދިރިއުޅޭ ޞަރަޙައްދުތަކަށް ވެއްޓިފައިވެއެވެ.\nރޭގެ ވަގުތުތަކުގައި ސައުދީގައި ގޮވުންތަކެއް ގޮވާފައިވާކަމަށްވެސް ރިޕޯޓުކޮށްފައިވެއެވެ. އެހެންނަމަވެސް ޞައްޙަ މަސްދަރަކުން މިކަން ކަށަވަރުކޮށްދީފައެއް ނުވެއެވެ. ރޭގެ ސައުދީއަށް ދިން މިޙަމަލާތަކުގެ ޒިންމާ އަދި އެއްވެސް ފަރާތަކުން އުފުލާފައެއް ނުވެއެވެ.\nޔަމަނުގެ ސަރުކާރާއި ދެކޮޅަށް އީރާނުގެ އެހީތެރިކަމާއެކު ޙަމަލާދެމުންދާ ހޫޘީ ހަނގުރާމަވެރިން މީގެ ކުރިންވެސް ދޭތެރެ ދޭތެރެއިން ސައުދީއަށާއި، ޔަމަނާއި އިންވެގެންވާ ބައެއް އެހެނިހެން ޤައުމުތަކަށް އަސްކަރީ ޙަމަލާތައް ދެއެވެ.


Mihaaru Badhige | Mihaaru\n"މިހާރު" ރެސިޕީ-ގަބުޅި ސަޓަނި\nމި އަހަރުގެ ރޯދަ މަހު "މިހާރު" ގެ ކިޔުންތެރިންނަށް މި ގެނެސްދެނީ ޕެރެޑައިސް އައިލެންޑް ރިސޯޓުގެ އެގްޒެކެޓިވް ޝެފް އިސްހާގް ސޯލިހްގެ ރެސިޕީތަކެވެ. އޭނާ އަކީ ކެއްކުމުގެ ދާއިރާގައި 30 އަހަރު ހޭދަކޮށް، އަދި ޕެރެޑައިސްގެ އިތުރުން ވެސް ރާއްޖޭގެ ބޮޑެތި އެހެން ރިސޯޓުތަކުގައި ރަހަ ހެޔޮވަރު ކުރުމަށް މަސައްކަތް ކޮށްފައިވާ ޝެފެކެވެ. ރާއްޖޭގެ...\n"މިހާރު" ރެސިޕީ- ފުފޫ ކަނދި\n"މިހާރު" ރެސިޕީ- ސްޓްރޯބެރީ ގެޓޯ\n"މިހާރު" ރެސިޕީ- ބަށި ސަޓަނި\n"މިހާރު" ރެސިޕީ- ދިރި ބަތް\n"މިހާރު" ރެސިޕީ- އަނބު ސަޓަނި\n"މިހާރު" ރެސިޕީ- އާފަލު ކަނދި\nމިހާރު ބަދިގެ: ޓޮމް ޔަމް ގޫންގް\nތައިލަންޑްގެ ސޫޕްތައް ރާއްޖޭގައި ވެސް މަގުބޫލެވެ. ޓޮމް ޔަމް ގޫންގްގެ މައިގަނޑު ރަހަތަކަކީ ޑިނގާ، ލެމަންގްރާސް، އަދި ހުތް ރަހަ އެވެ. ސޫޕްގެ ރަހަތައް ހެޔޮ ވަރުވާނީ ކުޅި ކުރީމާ ކަމަށް ވިޔަސް، މިރުސް ނާޅާ މި ސޫޕް ހެދުން ވެސް ވަނީ އާންމުވެފަ އެވެ.\nމިހާރު ބަދިގެ: ޔަމް ޓަކްރާއީ ގޫންގް\nދުނިޔޭ ގެ މަގުބޫލުކަން ހޯދާފައިވާ ތައިލަންޑުގެ އެކި ރަހަތަކުގެ ތެރޭ ސީފުޑްގެ ޑިޝްތަކަށް ވަކިން ބޮޑު ތަރުހީބެއް ލިބެ އެވެ.\nމިހާރު ބަދިގެ: ޗޮކްލެޓް ލާވާ ކޭކް\nލާވާ ކޭކަކީ ވަރަށް މަގުބޫލު އެއްޗެކެވެ. މިއީ ފްރާސް ގައި މާ ކުރިންސުރެ ހަދަމުން އައި އެއްޗެއް ކަމަށް އެ ގައުމުގެ ޝެފުން ބުނާ އިރު، އެމެރިކާގެ މަޝްހޫރު ޝެފެއް ދައުވާކުރަނީ 1987 ގައި އޭނާ މި ކޭކު މުޅިން އަލަށް އުފެއްދި ކަމަށެވެ.\nމިހާރު ބަދިގެ: ސިޓްރޯން ޗިކަން ރެޕް\nރެޕް އުފެދިގެން އައީ މެކްސިކޯ، ޔޫރަޕް، ތުރުކީ އަދި މެދުއިރުމަތީ ގައުމުތަކުންނެވެ. އެކަމު މި ޒަމާނުގައި މަޝްހޫރު ވެފައިވާ ގޮތަށް ރެޕް ހަދަން ފެށީ އެމެރިކާގެ ކެލިފޯނިއާގައި ކަމަށް ބެލެވެ އެވެ.\nމިހާރު ބަދިގެ: ސިޓްރޯން ސްޕައިސް ޗިކަން ޕީޓާ\nމެދުއިރުމަތިން އުފެދިގެން ގްރީސް އާއި ޔޫރަޕަށް ފެތުރުނު ޕީޓާ ބަނަހަކީ ގޮދަން ފުށުން ހަދާފައި އޮންނަ މަޑު، މީރު ބަނަހެކެވެ. މި ބަނަހުގައި އިންޑިއާ، ގްރީސް، ތުރުކީ، ލުބްނާން އަދި ސީރިޔާގެ ރަހަތައް އެކުލެވޭ ސްޓަފިންގްއާ އެކު އެކި ވައްތަރުގެ ޕީޓާ ހަދަ އެވެ.\nމިހާރު ބަދިގެ: ސިޓްރޮން ކެރީބިއަން ބީފް ކަރީ\nކެރީބިއަން، ޖެމެއިކާ އަދި ޓްރިނިޑާޑް ސަރަހައްދުން އުފެދުނު މި ރިހަ އަކީ ބަތާއި ޕީސްއާ އެކު ކާ ރިހައަކެވެ.\nމިހާރު ބަދިގެ: ގުލާބު ޖާމް\nދެކުނު އޭޝިއާގެ މަޝްހޫރު ފޮނިކާއެއްޗެއް ކަމަށްވާ ޖުލާބު ޖާމަކީ ދިވެހިންގެ މަގަބޫލުކަން ވެސް ލިބިފައިވާ އެއްޗެކެވެ. މި ސަރަހައްދުގެ ވަރަށް ގިނަ ގައުމުތަކުގައި މި ހަދާއިރު އެންމެ ބޮޑަށް މަޝްހޫރުކަން ހޯދާފައިވަނީ އިންޑިއާ، މިއަންމާ، ބަންގްލަދޭޝް އަދި ޕާކިސްތާނުގަ އެވެ.\nJune 08, 2017 1\nމިހާރު ބަދިގެ: ޗިކަން ޕަނީނީ\nއިޓަލީ ބަހެއް ކަމަށްވާ ޕަނީނޯ/ޕަނީނީ ގެ މާނައަކީ "ކުދި ބަނަސް" ނުވަތަ "ބަނަސް ރޯލް" އެވެ. ބަނަހުގެ ގިނަ ވައްތަރުތަކުން ޕަނީނީ ހަދަ އެވެ. އެކަމު އާންމުކޮށް ބޭނުންކުރަނީ ބޭގެޓް، ޝަބައްޓާ އަދި މިކެއްޓާ ބަނަހެވެ. އިޓަލީގައި އުފެއްދި ޕަނީނީ ދުނިޔެއަށް މަޝްހޫރުވެ ޝަބައްޓާ ބަނަސް ވެސް އާންމުވެގެން ދިޔަ އެވެ.\nJune 03, 2017 1\nމިހާރު ބަދިގެ: ކޮކޮނަޓް ޕުޑިން\nހެޔޮވަރު ކުރުނބައެއް ނުވަތަ ކާއްޓަކުން ދުވާލެއްގެ މައްޗައް ބޭނުންވާ ވިޓަމިންސް އާއި މިނަރަލްސް، ޕްރޮޓީންސް އަދި ފައިދާ ހުރި ފެޓްސް ވަރަށް ގިނައިން ލިބެ އެވެ. ކުރުނބާ، ކާށި އަދި ގަބުޅި އަކީ އެންމެ އިހުން ފެށިގެން ދިވެހީން އެންމެ އާންމުކޮށް ކައި އުޅުނު އެއްޗިއްސެވެ.\nJune 01, 2017 1\nމިހާރު ބަދިގެ: ޗިކަން މަންޗޫރިއަން\nމިއީ އިންޑިއާ އާއި ޗައިނާގެ ކެއްކުމުގެ ހުނަރުތައް އެކުވެގެން އުފަންވި މަޝްހޫރު މަންޗޫރިއަން ރެސިޕީގެ ވައްތަރެކެވެ.\nމިހާރު ބަދިގެ: ތަލަޝިރީ ޗިކަން ބިރިޔާނީ\nމިއީ ކުކުޅު މަހާއި ބަތް ކުޅިކޮށްކާން ބޭނުންވާ މީހުންނަށް ލިބޭނެ އެންމެ ބޮޑު ރޯދަ ހަދިޔާ އެވެ. ވަކިން ހާއްސަކޮށް ކުޅިކޮށް ކާން ބޭނުންވާ މީހުންނަށް ހާއްސަ ކެއުމަކަށް ތަލަޝީރީ ޗިކަން ބިރިޔާނީވާނެކަން ޔަގީނެވެ. މިއީ "ލޭންޑް އޮފް ސްޕައިސިސް" ގެ ނަމުން މަޝްހޫރުވެފައިވާ އިންޑިއާގެ ކެރަލާ ސްޓޭޓް އިން ދުނިޔެ އަށް މަޝްހޫރުކޮށްފައިވާ...\nމިހާރު ބަދިގެ: ޗިކެން ކެސަޑިއާ\nފަހަރެއްގައި "ޗިކެން ކެސަޑިއާ" އޭ ކިޔަން އުނދަގޫވެދާނެ އެވެ. ނަމަވެސް މިއީ ތައްޔާރުކޮށްލުމަށް މާ ގިނަ ވަގުތެއް ނަގާނެ ކެއުމެއް ނޫނެވެ. ތައްޔާރުކޮށް ނިމޭތަނުން ހުސްވާނެ ކަމުގެ ޔަގީންކަން ވެސް ދޭން ކެރޭ މިންވަރަށް މީރު އަދި އެހާމެ މަގްބޫލު ވެސް ކެއުމަކީ އެވެ.


Hanimaadhooin semee fainalaa gaathah\nހަނިމާދޫއިން ސެމީ ފައިނަލާ ގާތަށް\nހދ އަތޮޅު ފުޓްބޯޅަ މުބާރާތް 2017 ގައި މިއަދު ހިރިމަރަދޫ 3-1 އިން ބަލިކޮށް ހަނިމާދޫއިން ސެމީ ފައިނަލާ ގާތަށް ޖެހިލައިފި އެވެ.\nމިއަދުގެ މެޗުގެ6ވަނަ މިނެޓްގައި ހަނިމާދޫއިން ލީޑު ނެގީ އެންމެ ފަހުގެ މިނިވަން ޗެމްޕިއަންޝިޕްގައި ޓީމް ކުޅުދުއްފުއްޓަށް ކުޅުނު ހުނަރުވެރި ވިންގާ އާސިއްޕެ އެވެ. މިއީ އާސިއްޕެ އަށް ހުރަސް ކޮށްލި ބޯޅައެއް މުޅިން ހުސްކޮށްހުރެ ބޮލުން ޖަހައި ކާމިޔާބުކުރި ލަނޑެކެވެ. މި ލަނޑާއެކު ހިރިމަރަދޫއިން ވަނީ ކުޅުން ރަގަޅުކޮށް ނަތީޖާ ހަމަހަމަ ކޮށްފަ އެވެ.\nނަމަވެސް ހިރިމަރަދޫއިން ނަތީޖާ ހަމަހަމަ ކުރިތާ ކުޑައިރުކޮޅެއް ތެރޭ ހަނިމާދޫއިން އަނެއްކާވެސް ވަނީ ލަނޑެއް ޖަހައި ލީޑު ނަގާފަ އެވެ. މިއީ ޓީމުގެ ކެޕްޓަން އިބްރާހިމް ހަލީލް (ހައްލަ) ކާމިޔާބުކޮށްދިން ލަނޑެކެވެ.\nފުރަތަމަ ހާފު 2-1 އިން ނިމިގެންދިޔައިރު ދެވަނަ ހާފު ދެ ޓީމުގެ ފަރާތުންވެސް ފެނިފައިވަނީ ދާދި ހަމަހަމަ ކުޅުމެކެވެ. އެގޮތުން ލަނޑު ޖަހާނެ ގިނަ ފުރުސަތުތަކެއް ތަނަވަސް ކުރެވިފައިނުވާކަން ފާހަގަ ކޮށްލެވެ އެވެ.\nހަނިމާދޫއިން ވަނީ މެޗު ނިމެން2މިނެޓަށްވެފައި ވަނިކޮށް އުފެއްދި ހަމަލާއަކުން ލަނޑެއް ޖަހައި ނަތީޖާ 3-1 އަށް ބަދަލުކޮށްލާފަ އެވެ. މިއީ ހިލޭ ޖެހުމަކުން އުފެއްދި ހަމަލާއަކުން ހަނިމާދޫ ޓީމުގެ މުހައްމަދު (އެއްޓިބެ) ކާމިޔާބުކުރި ލަނޑެކެވެ.\nމި މެޗުގެ މޮޅު ކުޅުންތެރިޔަކަށް ހޮވުނީ ހަނިމާދޫ ޓީމުގެ ކެޕްޓަން ޖާޒީ ނަންބަރު4އިބްރާހިމް ހަލީލް (ހައްލަ) އެވެ.\nމި ނަތީޖާއާ އެކު ހަނިމާދޫ އޮތީ ދެ މެޗުން4ޕޮއިންޓާއެކު ގުރޫޕް އޭ ގެ އެއްވަނާގަ އެވެ. ނައިވާދޫ 1 ޕޮއިންޓާއެކު އޮތްއިރު ހިރިމަރަދޫ އަށް އަދި ޕޮއިންޓެއް ނުލިބެ އެވެ. މި ގުރޫޕްގެ ފަހު މެޗުގައި ބައްދަލު ކުރާނީ ހިރިމަރަދޫ އަދި ނައިވާދޫ އެވެ.\nމިއަދު މި މުބާރާތުގައި ކުޅޭ މެޗުގައި ބައްދަލުކުރާނީ ޒިގްޒެގް އަދި ނޮޅިވަރަމްފަރެވެ. މެޗު ފެށޭނީ 15:50 ގަ އެވެ.


މަޤާމް: ޓީޗަރ ( ޤުރުއާން )\nމަޤާމްގެ ނަންބަރ : -\nވަޒީފާއަށް އެދޭ ފޯމް މިސްކޫލު އިދާރާއިން ލިބެން ހުންނާނެއެވެ. އަދި ސިވިލްސަރވިސް ކޮމިޝަންގެ www.csc.gov.mv ވެބުސައިޓުންވެސް މިފޯމް ޑައުންލޯޑް ކުރެވެން ހުންނާނެއެވެ. މި މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ3ޖެނުއަރީ 2019 ވާ ބުރާސްފަތި ދުވަހު 13:30ގެ ކުރިން، މިސްކޫލު (ތ. އަތޮޅު ތަޢުލީމީ މަރުކަޒުގެ) އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] މެދުވެރިކޮށްވެސް ބަލައި ގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައި ގަނެވޭނެއެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލް ކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ6ޖެނުއަރީ 2019 އާއި 10 ޖެނުއަރީ 2019 އާ ދެމެދު، މިސްކޫލު އިދާރާގައެވެ. ވަޒީފާއަށް ކުރިމަތިލާ ފަރާތްތަކުން، އެތާރީޚުގައި އިންޓަރވިއުއަށް ހާޒިރުވުމަށް ތައްޔާރުވެގެން ތިއްބެވުމަށް އެދެމެވެ.\nގްރޭޑް 10 ނިންމިކަން ބަޔާންކުރާ ސްކޫލް ލީވިންގ ސެޓްފިކެޓެއް ނުވަތަ ގުރޭޑް 10 ނިންމާ އިމްތިޙާނެއްގައި ބައިވެރިވެފައިވާކަމުގެ ލިޔުމެއް ލިބިފައިވާނަމަ ސާނަވީ ތައުލީމު ފުރިހަމަކުރިކަމަށް ބެލެވޭނެއެވެ\nގްރޭޑް 12 ނިންމިކަން ބަޔާންކުރާ ސްކޫލް ލީވިންގެ ސެޓްފިކެޓެއް ނުވަތަ ގްރޭޑް 12 ނިންމާ އިމްތިޙާނެއްގައި ބައިވެރިވެފައިވާކަމުގެ ލިޔުމެއް ލިބިފައިވާނަމަ މަތީ ސާނަވީ ތައުލީމު ފުރިހަމަކުރިކަމަށް ބެލެވޭނެއެވެ\nސުންގަޑި: 03 ޖަނަވަރީ 2019 0000\n- ޤުރުއާން ޓީޗަރ